September Mahu Dharumavantha Hospital Hulhuvanee - Vaguthu\nސެޕްޓެމްބަރ މަހު ދަރުމަވަންތަ ހޮސްޕިޓަލް ހުޅުވަނީ\nމިހިނގާ 2018 ވަނަ އަހަރުގެ ސެޕްޓެމްބަރ މަހުގެ ތެރޭގައި ސަރުކާރުން ޞިއްޙީ ދާއިރާއަށް އިންޤިލާގެއް ގެނައުމަށް ތަރައްޤީ ކުރަމުންދާ "ދަރުމަވަންތަ ހޮސްޕިޓަލް" ހުޅުވައި ޢާއްމުންނަށް ޚިދުމަތް ދޭން ފަށްޓަވާނެކަމަށް ހެލްތު މިނިސްޓަރު ވިދާޅުވެއްޖެއެވެ.\nދަރުމަވަންތަ ހޮސްޕިޓަލްގެ 25 ބުރީގެ އިމާރާތް ނޫސްވެރިންނަށް ދައްކާލައި ހުރިހާ ފްލޯއެއްގެ މަސައްކަތް ހިނގަމުންދާގޮތް ބައްލަވާލެއްވުމަށްފަހު ހެލްތު މިނިސްޓަރު އަބްދުﷲ ނާޒިމް ނޫސްވެރިންނާ ބައްދަލުކޮށް ވިދާޅުވީ، ޖުލައޮ 26 ވަނަ ދުވަހަށް ދަރުމަވަންތަ ހޮސްޕިޓަލު ޢާއްމުކޮށް ހުޅުވާލެވޭނެ ކަމަށް ނުބެލެވޭ ކަމަށާއި، އެހެންނަމަވެސް ސެޕްޓެމްބަރ މަހުގެ ތެރޭގައި އެ ހޮސްޕިޓަލުގެ ބައެއް ފްލޯތައް ހުޅުވައި ޢާއްމުންނަށް ޚިދުމަތް ދޭން ފެށިގެންދާނެ ކަމަށެވެ.\n"ޖުލައި 26 ގައި ޢާއްމުންގެ ޚިދުމަތަށް ހުޅުވާލެވިދާނެކަމަށް އަޅުގަނޑަކަށް ނުފެނޭ. އެހެން ނަމަވެސް ސެޕްޓެމްބަރ މަހުގެ ތެރޭގައި ބައެއް ފްލޯތަކުގެ ޚިދުމަތް ދޭން ފެށިގެންދާނެ." ނޫސްވެރިޔަކު ދެންނެވި ސުވާލަކަށް ޖަވާބު ދެއްވަމުން މިނިސްޓަރު ނާޒިމް ވިދާޅުވިއެވެ.\nހެލްތް މިނިސްޓަރ ނާޒިމް ވާހަކަދައްކަވަނީ - ވަގުތު އިމޭޖްސް: އަމީން ފަހުމީ\nމިނިސްޓަރު ވިދާޅުވީ، ޖުލައި 26 ވަނަ ދުވަހު ޚިދުމަތް ނުދެވިދާނެ ކަމަށް ލަފާކުރެވެނީ ހޮސްޕިޓަލަށް ބޭނުންވާ މެޝިނަރީތަށް ގެނައުމުގައި ކުޑަ ޑިލޭއެއް އުޅޭތީ ކަމަށާއި، އެހެންނަމަވެސް މިހާރު މެޝިނަރީސްތަށް ގެނައުމުގެ މަގުމަތީގައިވާ ކަމަށެވެ.\n"މި ހޮސްޕިޓަލަށް ބޭނުންވާނެ ހުރިހާ މެޝީނަރީއަކަށް ބޭނުންވާ ފައިސާ ހޯދި، އެތަކެތި ގަންނަން ކުންފުނިތަކާ ވަނީ ހަވާލކުރެވި. މެޝިނަރީ އައުމުގައި ކުޑަ ޑިލޭއެއް އުޅުނު ނަމަވެސް މިހާރު ވަނީ މެޝިނަރީސްތަށް ގެނައުމުގެ މަގުމަތީގައި" މިނިސްޓަރު ނާޒިމް ވިދާޅުވިއެވެ.\nދަރުމަވަންތަ ހޮސްޕިޓަލްގެ މަސައްކަތް ކުރިއަށް ދާގޮތް ދައްކާލުން - ވަގުތު އިމޭޖްސް: އަމީން ފަހުމީ\nމިނިސްޓަރު ވިދާޅުވީ، ހޮސްޕިޓަލްގެ ހުރިހާ ފްލޯއެއްގެ މަސައްކަތްތަށްވެސް އެއްފަހަރާ ހުއްޓުމެއްނެތި، 24 ގަޑިއިރު ކުރަމުންދާއިރު، ހޮސްޕިޓަލާ ގުޅުންހުރި މަގުތަށް ހެދުމާއި، އެމަޖެންސީ ޕަވަރ ސްޓޭޝަންގެ މަސައްކަތާއި، އައިޖީއެމް އެޗް އިމާރާތާއި ދަރުމަވަންތަ ހޮސްޕިޓަލް ގުޅާލުމުގެ މަސައްކަތްތަށް ކުރެވެމުންދާއިރު، މާގިނަ ދުވަހެއް ނުވެ ދިވެހި ރައްޔިތުންގެ މި އުއްމީދަށް ނިމުމެއް އާންނާނެ ކަމަށެވެ.\n"މި 25 ބުރީގެ އިމާރާތުގެ ބިންގާ އެޅުނީ 2015 ވަނަ އަހަރު، ތިން އަހަރުގެ ތެރޭގައި މިވަރުގެ ބޮޑު އިމާރާތެއްގެ މަސައްކަތް ގެންދިއުމަކީ އެއީފަސޭހަ ކަމެއް ނޫން، ވަރަށް ހަލުވިކޮށް ގެންދެވޭތީ މި ހިސާބަށް މި ގެންދެވުނީ. އައިޖީއެމްއެޗްގެ 11 ބުރީގެ އިމާރާތެއް އަޅަން 11 އަހަރު ނެގި ވާހަކަ އަޑު އައްސަވާނެ" ދަރުމަވަންތަ ހޮސްޕިޓަލްގެ މަސައްކަތުގެ ހަލުވި މިނާއި ގުޅުވައި މިނިސްޓަރު ނާޒިމް ވިދާޅުވިއެވެ.\nހޮސްޕިޓަލަށް ބޭނުންވާ ހުރިހާ މެޝިނަރީއާއި އިކުއިޕްމަންޓްސް އަދި ހުރިހާ ވަސީލަތްތަކާއެކު ދަރުމަވަންތަ ހޮސްޕިޓަލްގެ އިމާރާތް ނިންމޭކަމީ ސަރުކާރުން މިކަމަށް ދެއްވާ އަހަންމިއްޔަތުކަމާއި، ސަރުކާރުން ރައްޔިތުންނަށް މި ޚިދުމަތް ފޯރުކޮށްދެއްވުމަށް އޮތް ހެޔޮ ނިޔަތާއި، އިހުލާސްތެރި ސިޔާސަތު ވަރަށް ރަނގަޅަށް ހާމަވެގެންދާ ކަމެއް ކަމަށްވެސް ހެލްތު މިނިސްޓަރު ވިދާޅުވިއެވެ.\n"މިއީ ދިވެހިރާއްޖޭގެ ހެލްތު މިއަދު އޮތް ހާލަތުން މުޅިން އައު ސްޓޭޖަކަށް ގެންގޮސްދޭނެ މަސައްކަތަކަށް ވެގެންދާނެ." މިނިސްޓަރު ނާޒިމް ވިދާޅުވިއެވެ.\nނޫސްވެރިންނަށް ދަރުމަވަންތަ ހޮސްޕިޓަލް ދައްކާލާފައިވާއިރު، މުޅި އިމާރާތަށް ބަލާއިރު ފެނިގެން ގޮސްފައިވަނީ ހަލުވި ދުވެލީގައި މުޅި ހޮސްޕިޓަލްގެ ހުރިހާ ފަންގިފިލާއެއްގައިވެސް މަސައްކަތްތަށް ކުރަމުންދިޔަ މަންޒަރެވެ. އަދި ހޮސްޕިޓަލުގެ ޖާގަ ތަނަވަސްކަތާއި، ޑިޒައިނުގެ ފުރިހަމަކަމުގެ އިތުރުން ހުރިހާ ފަންގިފިލާއެއްގެވެސް މަސައްކަތުގެ ބޮޑު ބައެއް ނިމިފައިވާކަން ފާހަގަކޮށްލެވެއެވެ.\nޖުލައި 11, 2018 13:05\nދިވެހިރައްޔިތުން ، ޚާއްޞަކޮށް މާލޭ ރައްޔިތުންއ ސަމާލުވެނެތަމަ އަލުންވެސް ދިވެހި ޤަވްމު ކުރުޖެހި ، ރައީސް ޔާމީން ހޯއްދަވައިދެއްވި ތަރައްޤީގެ ހުރިހާ ވަޞީލަތްތައް ފުލުންގޮސް ޔަހޫދީންގެ ބާރުގެ ދަށަށް ދިވެހި ދައުލަތް ގޮސް ، އެތަކެއް ބުރަ މަސައްކަތުން ރައީސް ޔާމީން ހޯއްދަވައިދެއްވި ޤަވްމުގެ ހުރިހާ ވަޞީލަތްތައް އަލުންވެސް ބޭރުބަޔަކަށް ވިއްކާލާ ދިވެހިން ބިކަވާނޭކަމީ ޝައކެތް އޮތް ކަމެއްނޫނެވެ.\nކީރިތި ﷲ ، ދިވެހިންނަކީ ނިޢުމަތަށް ޝުކުރުކުރާ އެ ނިޢުމަތްތައްް ދަމަހައްޓާ ބަޔަކުކަމުގައި ލައްވާށިއެވެ.\nޖުލައި 11, 2018 13:18\nޖުލައި 11, 2018 13:37\nއަޅުގަނޑުމެންގެ ދަރިވަރުންގެ ސްކޫލް ، ދަރުމަވަންތަ ސްކޫލް މަސައްކަތް ކުރިޔަށް ނުދަނީ ކީއްވެތޯ؟؟؟؟؟\nކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް...


ފ. އަތޮޅުގެ ބައެއް ކައުންސިލަރުން އެމްޑީޕީގެ ރައިސާ ބައްދަލުކޮށްފި – Maldivian Democratic Party\nފ. އަތޮޅުގެ ބައެއް ކައުންސިލަރުން އެމްޑީޕީގެ ރައިސާ ބައްދަލުކޮށްފި\nފ. އަތޮޅު ކައުންސިލްގެ ރައީސް އަލްފާޟިލް އިދްރީސް އަބޫބަކުރާއި ފ. އަތޮޅު ކައުންސިލް މެމްބަރ އަލްފާޟިލް މޫސާ އިސްމާއިލާއި ، ފ. ދަރަނބޫދޫ ރަށު ކައުންސިލްގެ ނައިބު ރައީސް އަލްފާޟިލް އަލީ ސަމީރު އެމް.ޑީ.ޕީގެ ރައީސް ޑރ. އިބްރާހިމް ދީދީ އާއި ބައްދަލުކުރައްވައިފިއެވެ.\nމިބައްދަލުކޮށްލުމުގެ ބޭނުމެއްކަމަށް އެބޭފުޅުން ވިދާޅުވެފައިވަނީ ފ.އަތޮޅުގެ ތަރައްޤީއަށްޓަކައި ސަރުކާރުގެ ވުޒާރާތަކާއި ޑިޕާޓްމެންޓްތަކާއި، އަދި އެހެނިހެން މުއައްސަސާތަކުން ފ.އަތޮޅުގެ ތަރައްޤީއަށް ކުރާ މަސައްކަތުގައި ބައެއް މުއައްސަސާ ތަކުން އެންމެ ފުރިހަމަ ގޮތުގައި އެހީތެރިކަން ލިބެމުން ނުދާތީ ޕާޓީ މެދުވެރިވެގެން އަވަސް ގޮތެއްގައި އެފަދަ ފަރާތްތަކުން އެހީ ތެރިކަން ހޯއްދަވައިދިނުމަށް އެދިއެވެ. އެބެފުޅުން ދެކި ވަޑައިގަންނަވާ ގޮތުގައި ސަރުކާރުގެ ކަމާބެހޭ ބައެއް މުއައްސަސާތަކުން އެބޭފުޅުންނާއިމެދު މުއާމަލާތް ހިންގުމުގައި ވަރަށް ދަށުދަރަޖައިގެ މީހުންގެ ގޮތުގައި ދެކިލައްވާ ކަމަށެވެ. އަދި އެކަމާއި ވަރަށް ބޮޑަށް ހިތާމަފުޅުކުރައްވާ ކަމަށެވެ. އެބޭފުޅުން ޒިޔާރަތްކުރެއްވި މިނިސްޓްރީތަކުގެ ތެރެއިން މިނިސްޓްރި އޮފް އިސްލާމިކް އެފެއާރޒް އިންނާއި ، މިނިސްޓްރީ އޮފް ޓްރާންސްޕޯރޓްއިން އެބޭފުޅުންގެ މަސައްކަތްތައް އިތުރަށް ފުޅާކުރުމަށް ފުރުސަތު އިތުރުވެގެން ދިޔައެވެ. ނަމަވެސް މިނިސްޓްރީ އޮފް ހެލްތާއި އެމިނިސްޓްރީގެ ދަށުގައިވާ ތަންތަނުން ލިބެންޖެހޭ ހިދުމަތްތައް އެކަށީގެންވާ ހަލުވި ގޮތުގައި ލިބެމުން ނުދާ ކަމަށާއި، ފ. އަތޮޅު ހޮސްޕިޓަލްގައި ވަޒީފާއަދާ ކުރައްވާ ސިވިލް ސަރވިސްގެ މުއައްޒަފުން ބޭކާރު ގިނަ ހަރަދުތަކެއް ކުރަމުންދާތީ އެކަން ކަން ހުއްޓުވައި ރަނގަޅުކުރުމަށް އެތަށް ފަހަރެއްގެ މަތިން ކުރި މަސައްކަތް ބޭކާރުވެފައިވާ ކަމަށެވެ.\nކައުންސިލްގެ މެންބަރުން ދެއްކެވި ވާހަކަ ފުޅާ ގުޅިގެން ޕާޓީގެ ރައީސް ޑރ. އިބްރާހިމް ދީދީ ދެއްކެވި ވާހަކަ ފިޅުގައި ވެރިކަން ކުރާ ޕާޓީގެ ހައިސިއްޔަތުން ޕާޓިގެ ކައުންސިލަރުންނަށް ދިމާވާ އިދާރީ ދަތިތައް ހައްލުކޮށްދިނުމުގައި ޕާޓިގެ ފަރާތުން ފުރިހަމަ އެހީތެރިކަމާއި އެއްބާރުލުން ފޯރުކޮށްދޭނެކަމަށެވެ. އަދި ހެލްތް މިނިސްޓްރީގެ ފަރާތުން ދިމާވާ ދަތިތަކުގެ ތަފްސީލް އެނގޭ ގޮތަށް ޕާޓީ އޮފީހަށް ހުށަހެޅުއްވުމަށް އެދިވަދައިގަތެވެ. އަދި ހެލްތް މިނިސްޓްރީގެ އިސްވެރިންގެ ފަރާތްޕުޅުން ލިބިވަޑައި ގަންނަވަންޖެހޭ އެހީތެރިކަން ހޯދައިދިނުމުގައި ޕާޓީގެ ފަރާތުން އެހީތެރިވެދެއްވާނެ ކަމަށް ޑރ. އިބްރާހިމް ދީދީ ވިދާޅުވިއެވެ.


އިންޑިއާގެ 75 ވަނަ މިނިވަންދުވަހުގެ މުނާސަބާގައި އިންޑިޔާ ހައިކޮމިޝަނުން އިންތިޒާމުކޮށްގެން ބޭއްވި ޙަފްލާ ރައީސުލްޖުމްހޫރިއްޔާގެ ނައިބު ޝަރަފުވެރިކޮށްދެއްވައިފި - The President's Office\nއިންޑިއާގެ 75 ވަނަ މިނިވަންދުވަހުގެ މުނާސަބާގައި އިންޑިޔާ ހައިކޮމިޝަނުން އިންތިޒާމުކޮށްގެން ބޭއްވި ޙަފްލާ ރައީސުލްޖުމްހޫރިއްޔާގެ ނައިބު ޝަރަފުވެރިކޮށްދެއްވައިފި\n15 އޮގަސްޓް 2021، ރިފަރެންސް: 2021-282\nއިންޑިއާގެ 75 ވަނަ މިނިވަންދުވަހުގެ މުނާސަބާގައި އިންޑިޔާ ހައިކޮމިޝަނުން އިންތިޒާމުކޮށްގެން ހޮޓެލްޖެންގައި މިރޭ ބޭއްވި ޙަފްލާ ރައީސުލްޖުމްހޫރިއްޔާގެ ނައިބު، ފައިޞަލް ނަސީމް ޝަރަފުވެރިކޮށްދެއްވައިފިއެވެ.\nމި ޙަފްލާ ޝަރަފުވެރިކޮށްދެއްވައި ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބު ވަނީ މިއުފާވެރި މުނާސަބާގައި އެމަނިކުފާނާއި ރައީސުލްޖުމްހޫރިއްޔާއާއި ދިވެހިސަރުކާރާއި ރައްޔިތުންގެ ނަމުގައި އިންޑިޔާގެ ރައީސް ރާމް ނާތް ކޯވިންދާއި، ބޮޑުވަޒީރު ނަރެންދުރަ މޯދީ އަދި އިންޑިޔާގެ ރައްޔިތުންނަށް ތަހުނިޔާއާ ހެޔޮ އެދުންތައް ފޮނުއްވާފައެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި މީގެ 75 އަހަރު ކުރިން އިންޑިޔާއިން މިނިވަންކަމަށް ކުރި ދިގު ދެމިގެންދިޔަ ބުރަ،މިންނެތް މަސައްކަތްތަކުގެ މައްޗަށް އަލިއަޅުވާލެއްވިއެވެ. އެގޮތުން އިންޑިޔާގެ މިނިވަންކަމަށް މަހާތުމާ ގާނދީ ގަދައަޅައި ކުރެއްވި ބުރަ މަސައްކަތްތަކުގެ ސަބަބުން އިންޑިޔާއަށް މިނިވަންކަން ލިބުމުގެ އިތުރުން މަހާތުމާ ގާންދީވެސް ވެގެންގޮސްފައި ވަނީ އެތައްބަޔެއްގެ ލޯބިލިބި އެތައްބަޔަކަށް ގިނަގުނަ އިބްރަތްތަކެއް ލިއްބައިދިން އަދި 20 ވަނަ ގަރުނު ދުނިޔެދުށް އެންމެ ވަރުގަދަ އެއް ލީޑަރަށްކަން ރައީސުލްޖުމްހޫރިއްޔާގެ ނައިބު ފާހަގަކުރެއްވިއެވެ. ހަމަ އެހެންމެ މިނިވަންކަން ލިބުމަށްފަހު އިންޑިޔާއިން ވަނީ އެތައް ރޮނގަކުން ހޯދިކުރިއެރުންތަކާއެކު ދުނިޔޭގެ ބޮޑެތި ބާރުތަކާ އެއް ސަފެއްގައި ފައިހަމަކޮށްފައި ކަމަށާއި އެހެންކަމުން ރާއްޖެއަކީ އިންޑިޔާގެ އަވަށްޓެރި ޤައުމެއްގެ އިތުރުން އިންޑިޔާގެ ގާތްއެކުވެރި ޤައުމަކަށްވާކަމީ ލިބޭ ވަރަށްބޮޑު ނަސީބެއްކަން އެމަނިކުފާނުގެ ވާހަކަފުޅުގައި ފާހަގަކުރެއްވިއެވެ.\nދެޤައުމުގެ ސިޔާސީ ގުޅުން ޤާއިމުވުމުގެ އެތައް ސަތޭކަ އަހަރެއްގެ ކުރިން ވެސް ދެ ޤައުމުގެ އެކުވެރިކަމުގެ ގުޅުންތައް ފެށިފައިވާކަމަށާއި އިނގިރޭސީންގެ ހިމާޔަތުގެ ދަށުން ނެއްޓި ރާއްޖެއަށް ފުރިހަމަ މިނިވަންކަން ލިބުމާއެކު ރާއްޖޭގެ މިނިވަންކަން ފުރަތަމަ ބަލައިގަތް ޤައުމުތަކުގެ ތެރޭގައި ވެސް އިންޑިޔާ ހިމެނޭ ކަން އެމަނިކުފާނު ފާހަގަކުރެއްވިއެވެ. އަދި އޭގެ ފަހުން އެކިދާއިރާތަކުން ދެ ޤައުމުގެ ގުޅުންތައް ބަދަހިވަމުން އައިސް ޚާއްޞަކޮށް ފާއިތުވެދިޔަ ތިން އަހަރަކީ އިންޑިޔާއާ ރާއްޖޭގެ ގުޅުން މަތީ ހަރުފަތަކަށް ގެންދެވިފައިވާ އަހަރުތަކެއްކަން ފާހަގަކުރައްވައި މި މުއްދަތުގައި ދެ ޤައުމުގެ އެންމެ މަތީ ފަންތީގެ ބޭފުޅުންގެ ޒިޔާރަތްކުރެއްވުންތައް އިތުރުވުމާއި އިތުރުދާއިރާތަކުން ދެޤައުމުގެ ގުޅުންތައް ބޮޑޮތަނުން ފުޅާވެގެން ގޮސްފައިވާކަމުގައި ރައީސުލްޖުމްހޫރިއްޔާގެ ނައިބު ވިދާޅުވިއެވެ.\nއިންޑިޔާއަކީ ތަރައްޤީގެ މުހިންމު ބައިވެރިއެއްގެ އިތުރުން، ރާއްޖެއިން އެހީތެރިކަމަށް ބޭނުންވާ ކޮންމެ ފަހަރަކު އެންމެ އަވަހަށް އިޖާބަދޭ އެއް ޤައުމުކަން އެމަނިކުފާނު ފާހަގަކުރެއްވިއެވެ. އެގޮތުން މިހާރުވެސް އިޖްތިމާޢީ ތަރައްޤީގެ ދާއިރާއިން އިންޑިޔާގެ އެހީތެރިކަމާއެކު ކުރިޔަށްގެންދާ މަޝްރޫޢުތަކާ އަދި ޚާއްޞަކޮށް އިންޑިޔާގެ އެހީގައި ގެންދާ" ހައި އިމްޕެކްޓް ކޮމިއުނިޓީ ޑިވެލޮޕްމަންޓް ޕްރޮޖެކްޓް"ތަކާއެކު ސަރުކާރުން ލާމަރުކަޒީގޮތުން ރާއްޖެ ތަރައްޤީކުރުމަށް ކުރާ މަސައްކަތަކަށް އިތުރު ހަލުވިކަމެއް ލިބި މުޅި ރާއްޖޭގެ އާންމު ދިރިއުޅުމުގެ ޙާލަތަށް ކުރިއެރުންތައް ލިބެމުން އަންނަކަމުގައިވެސް ރައީސުލްޖުމްހޫރިއްޔާގެ ނައިބު ވިދާޅުވިއެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ފާއިތުވި އަހަރު ކޯވިޑް-19ގެ ބަލި މަޑުކަމާ ގުޅިގެން ކުރިމަތިވި ގޮންޖެހުންތަކުން އަރައިގަތުމުގައި އިންޑިޔާ ސަރުކާރުން އެކިގޮތްގޮތުން ލިބުނު އެހީތެރިކަން ޝުކުރުވެރިކަމާއެކު ފާހަގަކުރެއްވިއެވެ. އެގޮތުން ކޯވިޑް-19 ފެށިގެން އައިއިރު ވޫހާންގައި ބަންދުވެފައިތިބި ދިވެހިން ޤައުމަށް ގެނެސްދިނުމާއި ބޭހުގެ އެހީތެރިކަން ފޯރުކޮށްދިނުމާއި ކާނާގެ އެހީތެރިކަމާއި އަދި އިންޑިޔާއިން ބޭރަށް ފުރަތަމަ ޤައުމަކަށް ހަދިޔާކުރި ވެކްސިންގ ޑޯޒްގެ ގޮތުގައި އިންޑިޔާއިން 200،000 ވެކްސިން ހަދިޔާކުރިކުރުން އެމަނިކުފާނު ފާހަގަކުރެއްވިއެވެ.\nރައީސުލްޖުމްހޫރިއްޔާގެ ވާހަކަފުޅު ނިންމަވާލައްވަމުން ވަނީ މި ދެ ޤައުމުގެ ގުޅުމަކީ ދެ ޤައުމުގެ ރަސްމީ ގުޅުންތަކަށްވުރެ މާފުޅާ ވަރަށް ޚާއްޞަ ބަދަހި ގުޅުމެއްކަން ފާހަގަކުރައްވައި އަދި ކުރިމަގުގައި މި ގުޅުން އިތުރަށް ބަދަހިވެ ކުރިއަރައި ދިއުމަށް އެދިވަޑައިގަންނަވާފައެވެ.\nމި ޙަފްލާގައި ރާއްޖެއާ އިންޑިޔާއާ ދެމެދު އޮތް ގުޅުން ދައްކުވައިދޭ ވީޑިޔޯ ޕްރެޒެންޓޭޝަނަކާއި ސާފުބޯފެނާއި މަގުހެދުމުގެ މަޝްރޫޢާ ގުޅޭ ވީޑިޔޯ ޕްރެންޓޭޝަނެއް ހުށަހަޅައިދިނެވެ. އަދި މި ޙަފްލާގައި އިންޑިއަން ކަލްޗަރަލް ސެންޓަރުގެ އައިޓަމްތައްވެސް ހުށަހަޅައިދިނެވެ.


MIFCO in mas ganna agu dhahkoffi\nޤައުމެއްގެ ތަރައްޤީއާއި ކުރިއެރުން އެންމެ ބޮޑަށް ގުޅިފައިވަނީ ޒުވާން ޖީލެއްގެ ހުނަރާއި ފަންނުވެރިކަމުގެ މައްޗަށް- ނ.ރައީސް\nނައިބު ރައީސް ކެންސަރ ސޮސައިޓީ އޮފް މޯލްޑިވްސްގެ ވެރިންނާއި ބައްދަލަ ކުރައްވައިފި\nމިފްކޯއިން މަސް ގަންނަ އަގު ދަށްކޮށްފި\nމިފްކޯ އިން މަސް ގަންނަ އަގު އަނެއްކާވެސް ދަށްކޮށްފިއެވެ.\nމިގެނައި ބަދަލާއި ގުޅިގެން މިފްކޯގެ ކާރުހާނާތަކަށާއި ބޯޓްފަހަރަށް މަސްކިލޯއެއް ގަންނަމުންދާނީ ކިލޯއެއް 16 ރުފިޔާއަށެވެ. އަދި އައިސް ނާޅާ މަސް ގަންނަނީ 14 ރުފިޔާއަށެވެ. މީގެއިތުރުން 10 ރުފިޔާއަށް ގަންނަމުންދިޔަ 1.5 ކިލޯއިން ދަށުގެ މަހާއި ކަންނެލި މިއަދުން ފެށިގެން ގަންނާނީ9ރުފިޔާއަށެވެ. އައިސް ނާޅާ 1.5 ކިލޯއިން ދަށުގެ މަހާއި ކަންނެލި ގަންނަނީ7ރުފިޔާއަށެވެ.\nމަސްގަންނަ އަގު ދަށްކުރީ ބައިނަލްއަޤުވާމީ ބާޒާރުގައި މަހުގެ އަގު ދަށަށް ދިއުމުންކަމަށް މަޢުލޫމާތު ލިބެއެވެ.\nކުރިން މިފްކޯ އިން މަސް ގަންނަމުން ދިޔައީ ކިލޯއެއް 20 ރުފިޔާއަށެވެ. ނަމަވެސް ސެޕްޓެމްބަރ މަހުގެ 20 ވަނަ ދުވަހު މަހުގެ ކޮންޓްރޯލް އަގު ދޫކޮށްލިކަން އިއުލާންކޮށް މިފްކޯ އިން ފުރަތަމަ މަސް ގަންނަ އަގު ދަށް ކުރުމަށްފަހު 1.5 ކިލޯއިން މަތީގެ މަހާއި ކަންނެލި ކިލޯއެއް ގަންނަމުން ދިޔައީ 18 ރުފިޔާއަށެވެ. އަދި ފިނިނުކުރާ މަސް ކިލޯއެއް ގަންނަމުންދިޔައީ 16 ރުފިޔާއަށެވެ.


ވާދަވެރި ކުޅުމަކަށް ފަހު މުބާރާތުގެ ފުރަތަމަ މެޗް ކާމިޔާބުކުރީ އެފް.ސީ ޑެލްޓާ\n01 ޑިސެމްބަރ 2015\nއެސްކޮޓް ޗެލެންޖް ފުޓްބޯޅަ މުބާރާތުގެ ފުރަތަމަ މެޗް މިރޭ3–2އިން ޓީމް އެސްކޮޓް ބަލިކުރުމަށްފަހު އެފް.ސީ ޑެލްޓާ ކުރިހޯދައިފިއެވެ.\nފޯރިގަދަ ކުޅުމެއް ފެނިގެންދިޔަ މި މެޗްގެ ފުރަތަމަ ލަނޑުޖަހައި މެޗްގެ ލީޑް ނެގީ ޓީމް އެސްކޮޓް އެވެ. ފުރަތަމަ ލަނޑު ކާމިޔާބުކޮށްދިނީ މެޗްގެ ފަސްވަނަ މިނިޓްގައި ޓީމް އެސްކޮޓްގެ ޖާޒީނަންބަރ 5، އަލީ ޒަމީލް އެވެ. އަދި މެޗްގެ 15 ވަނަ މިނިޓްގައި އެފްސީ ޑެލްޓާގެ ލަނޑު އެޓީމްގެ ޖާޒީ ނަންބަރ 23، އަލީ ސަފާހް ކާމިޔާބުކޮށްދީ މެޗްގެ ނަތީޖާ ހަމަހަމަކޮށްދިނެވެ.\nޓީމް އެސްކޮޓްގެ ކުޅުން ރަނގަޅުކޮށް އެފްސީ ޑެލްޓާގެ ގޯލަށް އަމާޒުކޮށް ގިނަ ހަމަލާ ތަކެއް ފޮނުވަން ފެށިއެވެ. ނަތީޖާއަކަށްވީ އިތުރު ލަނޑެއް ޖަހައި އަނެއްކާވެސް މެޗްގެ ލީޑް އެސްކޮޓް ޓީމުން ނެގިއެވެ. މި ލަނޑު ކާމިޔާބުކޮށްދިނީވެސް ޓީމް އެސްކޮޓްގެ ޖާޒީނަންބަރ 5، އަލީ ޒަމީލް އެވެ.\nއެސްކޮޓް ޓީމް ދެވަނަ ފަހަރަށް ލީޑް ނެގުމުން، އެސްކޮޓް ޓީމުގެ ގޯލަށް ގިނަ ޙަމަލާތަކެއް ޑެލްޓާ ޓީމުން ފޮނުވާލުމުގެ ނަތީޖާއެއްގެގޮތުން ޑެލްޓާގެ ދެވަނަ ގޯލް ކާމިޔާބުކޮށް މެޗްގެ ނަތީޖާ ދެވަނަފަހަރަށް ހަމަހަމަ ކުރިއެވެ. މި ލަނޑު ކާމިޔާބު ކޮށްދިނީ މެޗްގެ 34 ވަނަ މިނިޓްގައި ޑެލްޓާ ޓީމްގެ ޖާޒީނަންބަރ7މުހައްމަދު އަޒްލީން އެވެ. އަދި ޑެލްޓާގެ ދެވަނަ ލަނޑަށްފަހު 35 ވަނަ މިނިޓްގައި އެޓީމްގެ ޖާޒީނަންބަރ 69 މުހައްމަދު ރާޝިދު އެޓީމަށް ލީޑު ނަގައިދިނެވެ.\nމިމެޗްގެ މޮޅު ކުޅުންތެރިއަކަށް ހޮވިފައިވަނީ އެފްސީ ޑެލްޓާގެ ޖާޒީ ނަންބަރ 10 މޫމިން އެވެ. މޫމިން ވަނީ މި މެޗްގައި މޮޅު ކުޅުމެއް ދައްކާފައެވެ.


Uvaali MDN Harakaaitherivaathee ilmuverin kanboduvun faalhu kohffi\nއަނެއްކާވެސް އެމްޑީއެން ތެދުވެއްޖެ، އިލްމުވެރިން ކަންބޮޑުވުން ފާޅުކޮށްފި\nމިއަދުގެ ބޭއްވި ބައްދަލްވުން: އެމްޑީއެންގެ ހަރަކާތްތައް ވަނީ އަލުން ފަށާފައި\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ރަސްމީކޮށް އުވާލާފައި ވަނިކޮށް އަދިވެސް އެ ޖަމިއްޔާގެ ހަރަކާތްތައް ގާނޫނާ ހިލާފަށް ކުރިއަށް ގެންދާތީ އިލްމުވެރިން ކަންބޮޑުވުން ފާޅުކޮށްފި އެވެ.\nއިލްމުވެރިން މިއަދު ވަނީ އެ ކަންބޮޑުވުންތައް ޖަމިއްޔާތަކުގެ ބެލެނިވެރި ފަރާތް ކަމަށްވާ ޔޫތު މިނިސްޓަރު އަހުމަދު މަހުލޫފާ ހިއްސާ ކުރައްވާފަ އެވެ. މި ބައްދަލްވުމާއި ގުޅޭ ގޮތުން އިލްމުވެރިއަކު ވިދާޅުވީ އެމްޑީއެން އުވާލާފައިވީ ނަމަވެސް އަދިވެސް އެ ޖަމިއްޔާ ހަރަކާތްތެރިވާ ކަމަށެވެ. އަދި އެކަމުގެ ކަންބޮޑުުވުން މިނިސްޓަރާ ހިއްސާ ކުރެއްވި ކަމަށެވެ.\nއިސްލާމްދީނަށް ފާޅުގައި ފުރައްސާރަކޮށް ރިޕޯޓެއް ނެރެފައިވާ ޖަމިއްޔާއަކަށް ފިޔަވަޅު އެޅުމުން އެކަމަށް ބޯ ލެނބުމެއް ނެތި، ގާނޫނުތައް މުގުރަމުންދާތީ އެ ކަންބޮޑުވުން އިލްމުވެރިން ވަނީ ހިއްސާކޮށްފަ އެވެ.\n"ޕްރިލިމިނަރީ އެސެސްމަންޓް އޮފް ރެޑިކަލައިޒޭޝަން އިން މޯލްޑިވްސް" އިން ނެރުނު ރިޕޯޓްގައި އިސްލާމް ދީނަށާއި ކީރިތި ރަސޫލާއަށް ފުރައްސާރަކޮށްފައިވާ މައްސަލާގައި ފުލުހުން އެ މައްސަލަ ތަހުގީގުކޮށް ހެދި އެސެސެމަންޓްގައި ޔޫތް މިނިސްޓްރީއަށް އަންގާފައި ވަނީ އެ ރިޕޯޓުގައި ދީނަށާއި ރަސޫލާއަށް ފުރައްސާރަކޮށްފައިވާ ކަމަށެވެ.\nފުލުހުން ޔޫތް މިނިސްޓްރީއަށް ދިން މައުލޫމާތުގެ މައްޗަށް ބިނާކޮށް އެ ޖަމިއްޔާ އުވާލަން އެ މިނިސްޓްރީން ނިންމީ މިދިޔަ ނޮވެންބަރު މަހުގެ ފަސް ވަނަ ދުވަހުގަ އެވެ. އަދި ޖަމިއްޔާއާ ބެހޭ ގާނޫނުގެ ދަށުން ޖަމިއްޔާއެއް އުވާލަން ނިންމުމުން އެ ޖަމިއްޔާއެއްގެ ދަރަންޏާ މުދަލާ ގުޅޭ ކަންކަން ނިންމަން ދޭން ޖެހޭ 45 ދުވަހުގެ މުއްދަތު އެމްޑީއެންއަށް އެ ދުވަހު ދިނެވެ.\nއެ މުއްދަތު ހަމަވުމާ ގުޅިގެން ޔޫތް މިނިސްޓްރީން ނެރުނު ބަޔާނެއްގައި ބުނީ މުދަލާއި ދަރަންޏާ އަދި ޖަމިއްޔާއާ ގުޅޭ އެންމެހާ މައްސަލަތައް ނިންމުމަށްޓަކައި ދިން 45 ދުވަހުގެ މުއްދަތު ހަމަވިއިރު ވެސް އެ ޖަމިއްޔާ އިން އެއްވެސް އެއްޗެއް މިހާތަނަށް އަންގާފައި ނުވާ ކަމަށެވެ. އެހެންކަމުން އެމްޑީއެން އުވާލާފައިވާ ކަން ރަސްމީކޮށް އިއުލާން ކުރާ ކަމަށެވެ.\nނަމަވެސް އެ ޖަމިއްޔާއިން ވަނީ އެ ނިންމުން ގަބޫލުނުުކުރާ ކަމަށާ ޖަމިއްޔާގެ ހަރަކާތްތައް ކުރިއަށް ގެންދާނެ ކަމަށް ބުނެފައެވެ. އަދި އޭގެ ފަހުންވެސް އެ ޖަމިއްޔާއިން ގެންދަނީ ތަފާތު ކަންކަމާ ގުޅިގެން ބަޔާންތައް ނެރެމުންނެވެ.\nއޭގެ ފަހުން ޖަމިއްޔާތަކުގެ ގާނޫނަށް ބަދަލު ގެނައުމަށް މަޖިލީހަށް ވަނީ ހުށައަޅާފައެވެ. އެގޮތުން ރަޖިސްޓްރީ ނުކޮށްވެސް ޖަމިއްޔާ ހިންގޭނެ މަގު އެ ފަހި ކުރުމަށް ދަނީ މަސައްކަތް ކުރަމުންނެވެ.\nދީނީ އިލްމުވެރިން މޯޑިވިއަން ޑިމޮކްރަސީ ނެޓްވޯކް\nލާދީނީ ރިޕޯޓް ލިޔުނު މީހުންނަށް ފިޔަވަޅު އަޅާފައިނުވާތީ ކަންބޮޑުވެއްޖެ


ލޯކަލް ކައުންސިލްތަކުގެ އިންތިޚާބު 2017 ގެ އަތޮޅު ތެރޭގައި ހަރަކާތްތެރިވާ އޮފިޝަލުން ތަމްރީނުކުރުމުގެ މަސައްކަތް ފަށައިފި\n23 އޭޕްރީލް 2017, 12:00 ޚަބަރު\n2017 މެއި 06 ގައި ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބު 2017 ގައި އަތޮޅު ތެރޭގައި ހަރަކާތްތެރިވާ އޮފިޝަލުން ތަމްރީނުކުރުމުގެ މަސައްކަތް ފަށައިފިއެވެ.\nމިއަދުން (2017 އެޕްރީލް 23) އިން ފެށިގެން 2017 މެއި 01 ވަނަ ދުވަހުގެ ނިޔަލަށް އަތޮޅު ތެރޭގައި އޮފިޝަލުން ތަމްރީނު ކުރުމުގެ މަސައްކަތް ކުރިއަށް ގެންދިއުމަށް ހަމަޖެހިފައިވާއިރު، ކޮންމެ އަތޮޅެއްގައިވެސް މަދުވެގެން2ޓްރެއިނަރުން މި މަސައްކަތުގައި ހަރަކާތްތެރިވަމުން ގެންދާނެއެވެ.\nއަތޮޅު ތެރޭގައި ހަރަކާތްތެރިވާ އޮފިޝަލުން ތަމްރީނު ކުރުމުގެ މަސައްކަތް ކުރިއަށްދާގޮތް ބައްލަވާލެއްވުމަށް މި ކޮމިޝަނުގެ ދެ މެންބަރުންނާއި ނާއިބު ރައީސްވެސް އަތޮޅުތެރޭގައި ހަރަކާތްތެރިވާނެއެވެ. އެގޮތުން ކޮމިޝަނުގެ މެންބަރ އަޙްމަދު އަކްރަމް އައްޑޫ ސިޓީގައި، ކޮމިޝަނުގެ މެންބަރ އިސްމާޢީލް ޙަބީބު ޢަބްދުއްރަޙީމް ގދ.އަތޮޅުގައި އަދި ކޮމިޝަނުގެ ނާއިބު ރައީސް އަމްޖަދު މުޞްޠަފާ ހދ.އަތޮޅުގައި ހަރަކާތްތެރިވަމުން ދާނެއެވެ.\n2017 މެއި 06 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބަށް 1497 ކެންޑިޑޭޓަކު ވާދަކުރާއިރު، މި އިންތިޚާބުގައި ވޯޓުލުމުގެ ހައްޤު 255987 މީހުންނަށް ލިބިފައިވެއެވެ. ހަމައެއާއިއެކު މި އިންތިހާބުގައި ވޯޓުލުމަށްޓަކައި ޖުމްލަ 422 ވޯޓުފޮށި ބެހެއްޓުމަށް ހަމަޖެހިފައިވެއެވެ.


Hulhumale gai HDC in beach volley mubaaraathe fashany\nޕާކް ވޮލީބޯލް ޗެމްޕިއަންޝިޕް 2021\nހުޅުމާލޭގައި އެޗްޑީސީން ބީޗްވޮލީ މުބާރާތެއް ފަށަނީ\n12 ޖެނުއަރީ 2021 - 18:44:27\nހުޅުމާލޭގައި ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން އިސްނަގައިގެން ޕާކް ވޮލީ މުބަރާތެއް ފަށަން ތައްޔާރުވެއްޖެއެވެ.\nއެޗްޑީސީ ޕާކް ވޮލީބޯޅަ މުބާރާތުގެ ނަމުގައި ބާއްވާ މި މުބާރަތް ބޭއްވުމަށް ހަމަޖެހިފައިވަނީ މިމަހުގެ 21 އިން 23 ގެ ނިޔަލަށެވެ.\nއަންހެން އަދި ފިރިހެން ޑިވިޝަން ވެސް ހިމެނޭ މި މުބާރާތް ކުރިއަށް ގެންދިއުމަށް ހަމަޖެހިފައިވަނީ ކުއާތްރޯ ވާޝަންއަށެވެ. އެގޮތުން މުބާރާތުގެ އަންހެން ޑިވިޝަންގައި އޮންނާނީ އޯޕަން ކެޓަގަރީއެވެ. އަދި ފިރިހެން ޑިވިޝަންގައި ކޮންމެ ޓީމެއްގައި ވެސް 35 އަހަރުން ދަށުގެ އެއް ކުޅުންތެރިއަކު އަދި 45 އަހަރުން މަތީގެ ކުޅުންތެރިއަކު ހުންނަން ޖެހެއެވެ.\nމިކަމާއި ގުޅޭ ގޮތުން މައުލޫމާތު ދެއްވަމުން މުބާރާތުގެ އިންތިޒާމު ކަންކަމުގައި އިސްކޮށް ހަރަކާތްތެރިވާ މުހައްމަދު ސާޖިދު ވިދާޅުވީ، ޓީމުގައި 35 އަހަރުން ދަށުގެ ކުޅުންތެރިއަކާއި 45 އަހަރުން މަތީގެ ކުޅުންތެރިއެއް ހިމަނަން ޖެހޭ ގޮތަށް ގަވާއިދުގައި ހިމެނީ، މި މުބާރާތް ނިމުމާއިއެކު ވޮލީބޯޅަ އެސޯސިއޭޝަން އޮފް މޯލްޑިވްސް (ވީއޭއެމް) އިން ބާއްވާ އިތުރު ދެ ބީޗްވޮލީ މުބާރާތް ބޭއްވުމަށް ހަމަޖެހިފައި ވާތީ ކަމަށެވެ.\nއެގޮތުން ވީއޭއެމްއިން ބާއްވާ ދެ މުބާރާތް ފެށުމަށް ތާވަލު ކުރެވިފައިވަނީ އެޗްޑީސީ ޕާކް މުބާރާތް ނިމުމާއި އެކުއެކީގައި ކަމަށާއި، ވީއޭއެމްއިން ބާއްވާ ދެ މުބާރާތަކީ، ބީޗް ވޮލީ އޯޕަން މުބާރާތަކާއި، އަދި 21 އަހަރުން ދަށުގެ ކުޅުންތެރިންނަށް ހުޅުވާލައިގެން ބާއްވާ ޔޫތު މުބާރާތެއް ކަމުން، އެޗްޑިސީން ބާއްވާ މުބާރާތުގައި ވީހާވެސް ގިނަ އުމުރުފުރާގެ ކުޅުންތެރިންނަށް ބައިވެރިވުމުގެ ފުރުސަތު ހުޅުވާލުމުގެ ގޮތުން ކަމަށް، ވީއޭއެމްގެ ހިންގުމާއިވެސް ހަވާލުވެ ހުންނެވި މުހައްމަދު ސާޖިދު ވިދާޅުވިއެވެ.\nބިޑާއި ޕްރޮޕޯޒަލް ހުށަހަޅޭނެ ޕޯޓަލެއް ތައާރަފްކޮށްފި\nމާދަމާ ރޭ ހަވާ އަރުވަނީ\nސެންޓްރަލް ޒޯން ވޮލީ މުބާރާތް އަންނަ އަހަރު ރާއްޖޭގައި\nފިރިހެން ޓީމުވެސް ފަހު މެޗުންވެސް ބަލިވެއްޖެ\nސްކޫލް ޓީޗަރުންނަށް ގައިޑް އެޑިއުކޭޝަނުގެ ކޯސްތަކެއް\nރައީސް ސޯލިހު ދަންޖައްސަން ބުނި މައްސަލަ ބަލަން ފަށައިފި\nKulhudhuffushi City Council\nHalt of arrivals & departure


Vazeefa aa Behey Tribunal ah thin Membarun Ayyanukurahvaifi\nރައީސުލްޖުމްހޫރިއްޔާ އިބްރާހީމް މުހައްމަދު ސާލިހު، ވަޒީފާއާބެހޭ ޓްރައިބިއުނަލްގެ ފުލްޓައިމް މެންބަރުކަމަށް ތިން ބޭފުޅަކު ޢައްޔަން ކުރައްވައިފިއެވެ.\n1. ހުވަދުއަތޮޅު ދެކުނުބުރި ތިނަދޫ، ގެލަ އަލްއުސްތާޒާ އާމިނަތު ޢަބްދުﷲ ޒުހައިރު


United athun undhagoo point eh hoadhai Chelsea hanikoh 1 vanaigai - One Online\n28 ނޮވެމްބަރު 2021، ޗެލްސީގެ ޒިޔެޗާއި ޖޯޖީނިއޯ، ޔުނައިޓެޑްގެ މެކްޓޮމިނޭ އަތުން ބޯޅަ ހޯދަން މަސައްކަތް ކުރަނީ --- ފޮޓޯ/ ގެޓީ\nއިނގިރޭސި ޕްރިމިއާ ލީގުގައި މިރޭ މެންޗެސްޓާ ޔުނައިޓެޑާއި ޗެލްސީ ވާދަކުރި މެޗު 1-1 އިން އެއްވަރުވެއްޖެއެވެ.\nޗެލްސީގެ ސްޓެމްފޯޑު ބްރިޖުގައި ކުޅުނު މެޗު އެއްވަރުވެގެން ނިމުމާއެކު ލީގު ތާވަލުގެ އެއްވަނައިގައި ޗެލްސީ މިވަގުތު އޮތީ އެއް ޕޮއިންޓުގެ ލީޑެއްގައެވެ. ޗެލްސީން މިހާތަނަށް ކުޅުނު 13 މެޗުން އެޓީމަށް 30 ޕޮއިންޓް ލިބިފައިވާ އިރު، ދެވަނަގައި ވިއްދާފައި އޮތް ސިޓީއަށް ވަނީ 13 މެޗުން 29 ޕޮއިންޓް ލިބިފައެވެ. މެޗުން ޕޮއިންޓެއް ހޯދައި ޔުނައިޓެޑް އޮތީ އަށްވަނައިގައެވެ. އެޓީމަށް 13 މެޗުން ލިބިފައި ވަނީ 18 ޕޮއިންޓެވެ.\nމެޗަށް ޔުނައިޓެޑްގެ ކެއާޓޭކާ، މައިކަލް ކެރިކް ނެރުނު ފުރަތަމަ 11 ގައި ކްރިސްޓިއާނޯ ރޮނާލްޑޯ ހިމަނައިފައެއް ނުވެއެވެ. މެޗުގެ ކުރިން ވާހަކަދައްކަމުން ކެރިކް ބުނީ މެޗުގެ ފުރަތަމަ 11 އަށް ރޮނާލްޑޯ ނުނެރުނީ އެޓޭކްލައިން ފްރެޝްކޮށްލުމަށް ރޮނާލްޑޯއާވެސް ވާހަކަ ދެއްކުމަށްފަހުގައި ކަމަށެވެ. ރޮނާލްޑޯއާ ނުލައި ޔުނައިޓެޑުން އެޓޭކަށް ނެރުނީ މާކަސް ރަޝްފޯޑާއި ޖޯޑަން ސާންޗޯއެވެ.\nމެޗު ފެށިގެން ޕާސްތައް ގިނަކޮށް، އެޓޭކުތައް އުފެއްދީ ޗެލްސީންނެވެ. ޗެލްސީން ކުރިއަށް ޖެހި ޔުނައިޓެޑަށް ނުރައްކާ ކުރަން ބުރަކޮށް މަސައްކަތް ކުރި އިރު، ޔުނައިޓެޑުން ބެލީ ކައުންޓާގެ ފުރުސަތަކަށެވެ. ހާއްސަކޮށް ޔުނައިޓެޑުން ބޮޑަށް ބެލީ ކުރިއަށް ކުޅޭ ރަޝްފޯޑާއި ސާންޗޯގެ ދުވެލި ބޭނުންކޮށް ޗެލްސީއަށް ނުރައްކަލެއް ކުރިމަތި ކުރެވުމަށެވެ.\nމެޗުގެ ކުރީކޮޅުގައި ޗެލްސީގެ ހަޑްސަން އޮޑޯއީއާއި ހަކިމް ޒިޔެޗް ފޮނުވާލި ހަމަލާތައް ޔުނައިޓެޑްގެ ގޯލްކީޕަރު ޑޭވިޑް ޑެހެއާ މަތަކުރި އިރު، އެންޓޯނިއޯ ރުޑިގާ ދުރުން ފޮނުވާލި ބާރު ހަމަލާ އަމާޒުވީ ހުރަސް ދަނޑިއަށެވެ. އަނެއްކޮޅުން ޔުނައިޓެޑަށް މާ ބޮޑު ފުރުސަތެއް ފަހިނުވެ ހާފު ނިންމާލަން ޖެހުނު ނަމަވެސް ބޮޑަށް މާޔޫސްވީ ޗެލްސީއެވެ. އެޓީމުން ބޯޅަ ގެންގުޅެ ފުރުސަތު ތަނަވަސްކުރި ނަމަވެސް ހާފު ނިންމާލީ ގޯލެއް ނުޖެހިއެވެ.\nދެވަނަ ހާފުގައިވެސް ފެނުނީ ހަމަ އެއް ޓެކްޓިކްސްއެކެވެ. ޔުނައިޓެޑުން މަޑުކުރީ ފުރުސަތަކަށެވެ. އެޓީމަށް މެޗުގެ 50 ވަނަ މިނެޓުގައި އެ ފުރުސަތު ލިބުނެވެ. ޗެލްސީގެ ކޯނަރަކުން ޔުނައިޓެޑް ކުރިއަށް ސާފުކޮށްލި ބޯޅަ، ޗެލްސީގެ އެންމެ ފަހަތުގައި ހުރި ޖޯޖީނިއޯ ފައިގައި ޖެހި ކައްސާލައިގެން ދިޔުމުން އެ ބޯޅަ ހިފައިގެން ހުސްކޮށް އޭރިއާ ތެރެއަށް ވަދެ ޔުނައިޓެޑަށް ލީޑު ނަގައިދިނީ ސާންޗޯއެވެ. ފަސޭހަ ގޯލެކެވެ. ޖޯޖީނިއޯގެ ބޮޑު ގޯހެކެވެ.\nއެ ގޯލަށްފަހު ޗެލްސީން ގޯލަކަށް އިތުރު މަސައްކަތްތަކެއް ކުރިއެވެ. ހާއްސަކޮށް އެޓީމަށް ގިނަ އަދަދެއްގެ ކޯނަރުތަކެއް ލިބެމުން ދިޔައެވެ. އެ ޕްރެޝަރުގައި ޔުނައިޓެޑު އަތުން ލީޑު ބީވެގެން ދިޔައީ ޗެލްސީއަށް ލިބުނު ޕެނަލްޓީއެއްގައެވެ. މެޗުގެ 67 ވަނަ މިނެޓުގައި ޔުނައިޓެޑުގެ އޭރިއާ ތެރެއިން ވެން ބިސާކާ، ޗެލްސީގެ ތިއާގޯ ސިލްވާ ފައިގައި ޖެހުމުން ރެފްރީ ދިން ޕެނަލްޓީ ކާމިޔާބުކޮށްދިނީ ޖޯޖީނިއޯއެވެ.\nމެޗުގެ ފަހު 30 އަކަށް މިނެޓަށް ޔުނައިޓެޑުން ދަނޑުމައްޗަށް ރޮނާލްޑޯ ނެރުނު ނަމަވެސް އޭނާގެ ނުރައްކާ މާ ބޮޑަށް ފާހަގައެއް ނުވެއެވެ. އަނެއްކޮޅުން ޗެލްސީން ވަނީ ފަހު ދިހަ ވަރަކަށް މިނެޓަށް ރޮމެލޫ ލުކާކޫވެސް ކުޅުމަށް ނެރެފައެވެ. ފަހު ކޮޅުގައިވެސް ޗެލްސީއަށް ވަނީ ރަނގަޅު ދެ ފުރުސަތެއް ލިބި ބޭކާރު ވެގެން ގޮސްފައެވެ. އަނެއްކޮޅުން ޗެލްސީގެ ގޯލްކީޕަރު އެޑުއާޑް މެންޑީގެ ގޯހަކުން ޔުނައިޓެޑުގެ ފްރެޑަށް ލިބުނު ހުސް ފުރުސަތު އޭނާ ނަގާލިއެވެ.


އެމެރިކާގެ ރައްޔިތުން އުތުރު ކޮރެއާއަށް ދަތުރުކުރުން މަނާކުރަނީ\nއަންނަ ހަފްތާގައި އިއުލާނު ކުރުމަށްފަހު 30 ދުވަހުގެ ތެރޭގައި އެ ނިންމުމަށް އަމަލު ކުރަން ފެށޭނެ\n22 ޖުލައި 2017 | ހޮނިހިރު 09:36\nއެމެރިކާގެ ރައްޔިތުން އުތުރު ކޮރެއާއަށް ދަތުރުކުރުން މަނާކުރުމަށް އެމެރިކާއިން ނިންމައިފިއެވެ.\nސްޓޭޓް ޑިޕާޓްމަންޓްގެ ތަރުޖަމާނު ހެދަރ ނޮއަރޓް ވިދާޅުވީ ފެޑެރަލް ރެޖިސްޓަރގައި އެކަން އަންނަ ހަފްތާގައި އިއުލާނު ކުރުމަށްފަހު 30 ދުވަހުގެ ތެރޭގައި އެ ނިންމުމަށް އަމަލު ކުރަން ފެށޭނެ ކަމަށެވެ.\nއެމެރިކާގެ އޮފިޝަލުން އެކަން ގުޅުވާފައިވަނީ އެމެރިކާގެ ދަރިވަރެއްކަމަށްވާ އޮއްޓޯ ވޮމްބިއަރ ޖަލުގައި ބާއްވައިގެން މަރުވުމަށް މެދުވެރިވި ހާދިސާއާއެވެ.\nމި އަމުރަށް އަމަލުކުރަން ފެށުމާއެކު އެމެރިކާގެ ރައްޔިތުން އުތުރުކޮރެއާއަށް ދަތުރުކުރުމަށް ނުވަތަ އެގައުމުގައި ހުރުމަށް ޚާއްސަ ހުއްދައެއް ބޭނުންވާނެއެވެ.\nއުތުރު ކޮރެއާއިން ހައްޔަރުކޮށްގެން ގެންގުޅުނު އެމެރިކާގެ ޔުނިވާސިޓީ އޮފް ވާރޖީނިއާގެ ދަރިވަރު، އުމުރުން 22 އަހަރުގެ އޮޓޯ ވާމްބިއާ، ވަނީ ކޯމާއެއްގައި އޮވެ ޖޫންމަހުގެ ތެރޭ މަރުވެފައެވެ. އުތުރު ކޮރެއާގައި 17 މަސްދުވަހު ހައްޔަރުކޮށްފައި ބެހެއްޓުމަށްފަހު އޭނާ މިނިވަން ކުރީވެސްޖޫންމަހުއެވެ.ވާމްބިއާ ހައްޔަރުކުރީ ޓޫރިސްޓް ވިސާގައި އުތުރުކޮރެއާއަށް ދިޔަ ދިއުމެއްގައި، އުތުރު ކޮރެއާގެ ލީޑަރު، ކިމް ޖޮންގ އުންގެ ޕްރޮޕެގެންޑާ ފެތުރުމަށް ދަމާފައިހުރި ބެނާއެއް ވަގަށްނެގި މައްސަލާގައެވެ. މި ދައުވާއަށް އޭނާ އިއުތިރާފް ވުމާއެކު އޭނާގެ މައްޗަށް ވަނީ ބުރަ މަސައްކަތާއިއެކު 15 އަހަރުގެ ޖަލު ހުކުމެއް އިއްވާފައެވެ.\nވާމްބިއާ ބެލި ޑޮކްޓަރުން ބުނެފައިވަނީ އޭނާ ކޯމާއަކަށް ގޮސްފައިވަނީ ކޮށްފައިވާ އަނިޔާތަކުގެ ސަބަބުން ސިކުނޑިއަށް ލިބިފައިވާ ބޮޑެތި ގެއްލުންތަކާއި ގުޅިގެން ކަމަށެވެ.\nއުތުރުކޮރެއާގައި އޮޕަރޭޓްކުރާ ކޮރްޔޯ ޓުއަރސް އަދި ޔަންގް ޕައިނިއަރ އާ ދެ ޓުއަރ އޮޕަރޭޓަރުންވަނީ އެމެރިކާ ރައްޔިތުން އުތުރުކޮރެއާއަށް ދަތުރުކުރުން މަނާކުރަން އުޅޭކަން އެ ގައުމުގައި ހުންނަ ސްސްވިޑެން އެމްބަސީއިން އެ ފަރާތްތަކަށް އަންގާފައިވާކަމަށް ހުކުރު ދުވަހު ބުނެފައެވެ.\nވޮޝިންގޓަނުން ޕިޔޮންގޔަންގ އާ ދެމެދު ޚާރިޖީ ގުޅުން ބާއްވަމުން ނުދާތީ މި ފަދަ ބޭނުންތައް އެމެރިކާއިން ކުރަނީ ސްވިޑްންގެ އެމްބަސީ މެދުވެރިކޮށެވެ.\nމި ދެ ޓުއަރ އޮޕަރޭޓަރުންވަނީ އެމެރިކާގެ ރައްޔިތުން އުތުރުކޮރެއާ ދޫކޮށް ދިއުމަށް މިހާރު އަންގަން ފަށާފައިވާކަމަށް ބީބީސީގައި ބުނެފައެވެ. އަދި އެގައުމުގައި ތިބި އެމެރިކާގެ ޓުއަރިސްޓުންގެ އަދަދު މިހާރު ބަލަމުންދާކަމަށްވަނީ ބުނެފައެވެ.\nއެންމެ ފަހުން އަޕްޑޭޓް ކުރީ: 8 ގަޑިއިރު ކުރި


India Pakistan ge Kashmir Massala Majilis gai Hoonu Vehje – Iru\nއިންޑިއާ ޕާކިސްތާނުގެ ކަޝްމީރު މައްސަލަ މަޖިލިސްގައި ހޫނުވެއްޖެ\nރައްޔިތުންގެ މަޖިލީހުގައި މިހާރު ކުރިއަށްދާ ދެކުނު އޭޝިއާގެ ގައުމުތަކުގެ ގާނޫނު ހަދާ މަޖިލީސްތަކުގެ ރައީސުންގެ ސަމިޓުގައި، ޕާކިސްތާނާއި އިންޑިއާއިން ކަޝްމީރު މައްސަލައިގައި ބަހުގެ ހޫނު ހަމަލާތަކެއް މިއަދު ބަދަލުކޮށްފިއެވެ.\nމަޖިލީހުގައި ތަގުރީރު ކުރައްވަމުން ޕާކިސްތާނުގެ ނޭޝަނަލް އެސެމްބްލީގެ ނައިބު ރައީސް މުހައްމަދު ގާސިމް ޚާން ސޫރީ ވިދާޅުވީ އަމަން އަމާންކަން ދެމެހެއްޓުމުގެ ވާހަކަ ދައްކާނަމަ ފަލަސްތީނުގައި ތިބި މުސްލިމުންނާއި، ރޮހިންގާ މުސްލިމުންނާއި ކަޝްމީރު ރައްޔިތުންގެ ހާލަތު ނުފެންނަ ކަމަށް ނުހެދޭނެ ކަމަށެވެ. އަދި ކަޝްމީރުގައި ތިބި މުސްލިމުން ތިބީ ހައްދެއް ނެތް އަނިޔާގެ ޝިކާރައަކަށް ވެފައި ކަމަށް ގާސިމް ވިދާޅުވިއެވެ.\nއެއާއެކު އިންޑިޔާއިން ވަނީ ނިޒާމީ ބެހޭ މައްސަލަ ނަންގަވައި ރައްދު ދެއްވާފައެވެ.\nޖަލްސާ ހޫނުވެ ރިޔާސަތުގައި ހުންނެވި ރާއްޖޭގެ މަޖިލިސް ރައީސް ނަޝީދުވެސް ވަނީ ދެގައުމުގެ މަންދޫބުން ސުލްހަ ކުރެއްވުމަށް މަސައްކަތް ކުރައްވާފައެވެ.\nގާސިމްގެ ވާހަކަ މެދުކަނޑާލެއްވީ ނަޝީދު ވަރަށް ބާރަށް ވިދާޅުވުމުންނެވެ. ގާސިމްގެ ވާހަކަ ހުއްޓުވާލުމަށް ފަހު އިންޑިއާއަށް ވާހަކަ ދައްކަން ފުރުސަތު ދިނުމުން، އިންޑިއާގެ ގާނޫނު ހަދާ މަޖިލީހުގެ ތިރީގެ ލޯކް ސަބާގެ ރައީސް އޯމް ބިރްލާ ވިދާޅުވީ އެއީ އިންޑިއާގެ ދާހިލީ މައްސަލައެއް ކަމަށާއި، މިހާރު ކުރިއަށްދާ ސަމިޓުގައި ޕާކިސްތާނުން އެވާހަކަ ދެއްކުމާ އިންޑިއާއިން ކަނޑައެޅިގެން ދެކޮޅު ކަމަށެވެ.\nސްޕީކާސް ސަމިޓަކީ ރާއްޖޭގެ އިތުރުން އިންޑިޔާއާ ޕާކިސްތާންވެސް ހިމެނޭ ގޮތަށް9ގައުމަކުން ބައިވެރިވާ ސަމިޓެކެވެ. މިސަމިޓު މިއަދާއި މާދަމާ ވެސް ކުރިއަށްދާނެއެވެ.


India in dhin currency swap ge 150 million dollar dhakaifi\nއިންޑިއާ އިން ދިން ކަރަންސީ ސްވޮޕްގެ 150 މިލިއަން ޑޮލަރު ދައްކައިފި\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގައި މިއަދު ބޭއްވި ނޫސްވެރިންގެ ބައްދަލުވުމުގައި ގަވަރުނަރު އަލީ ހާޝިމް ވާހަކަ ދައްކަވަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއިންޑިއާ އިން ރާއްޖެ އަށް ހަމަޖައްސައިދިން، 400 މިލިއަން ޑޮލަރުގެ ކަރަންސީ ސްވޮޕްގެ 150 މިލިއަން ޑޮލަރު ދައްކައިފި އެވެ.\nއިންޑިއާ އިން ރާއްޖެ އަށް 400 މިލިއަން ޑޮލަރުގެ ކަރަންސީ ސްވޮޕްއެއް ހަމަޖެއްސުމުގައި، ރާއްޖޭގެ މަރުކަޒީ ބޭންކް އާއި ރިޒާވް ބޭންކް އޮފް އިންޑިއާ (އާރްބީއައި) ދެމެދު އެއްބަސްވުމުގައި ސޮއިކޮށްފައިވަނީ ކުރީގެ ގަވަރުނަރު އަހުމަދު ނަސީރު ހުންނެވިއިރު އެވެ. ކަރަންސީ ސްވެޕް އެއްބަސްވުމަކީ ދެ ގައުމެއްގެ ފައިސާ ބަދަލު ކުރަން ހަދާ އެއްބަސްވުމެކެވެ. މި އެއްބަސްވުން ގާއިމްކުރާނީ ދެ ގައުމުގެ މަރުކަޒީ ބޭންކުގެ ދެމެދުގަ އެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގައި މިއަދު ބޭއްވި ނޫސްވެރިންގެ ބައްދަލުވުމެއްގައި ގަވަރުނަރު އަލީ ހާޝިމް ވިދާޅުވީ އިންޑިއާ އިން ހަމަޖަސައިދިން ކަރަންސީ ސްވޮޕްގެ ތެރެއިން 150 މިލިއަން ޑޮލަރު އަނބުރާ ދައްކާފައިވާ ކަމަށެވެ. އަދި ބާކީހުރި 250 މިލިއަން ޑޮލަރު ވެސް ވަރަށް އަވަހަށް ދައްކާނެ ކަމަށެވެ.\n"މި ޑިޒިޝަން ނެގީ ވެސް އޮޕްޓިމެސްޓިކް ސިނާރިއޯއެއް [އިކޮނޮމީ ރަނގަޅުވާކަމުގެ ނިޝާނެއް] ފެނިގެން. އެހެންވެ އަނެއް 250 މިލިއަން ރީޕޭ ކުރާ [ދައްކާ ގޮތަށް] ރާވާފައި މިއޮތީ. މި ޑިސިޝަން ނެގީ ރެގިއުލޭޓްރީ ޗޭންޖާއި ގްރޯތްރޭޓަށް އަންނަ ބަދަލަށް ބަލާނެ. އެހެންވެއެއްވެސް ކަހަލަ ދަތިކަމެއް ޝޯޓް ޓާމްގައި ހިއެއް ނުވޭ އަންނާނެ ހެނެއް،" އަލީ ހާޝިމް ވިދާޅުވި އެވެ.\nއިންޑިއާ އިން ރާއްޖެ އަށް ކަރަންސީ ސްވޮޕްއެއް ހަމަޖައްސަދިނީ، ރައީސް އިބްރާހިމް މުހައްމަދު ސޯލިހު ވެރިކަމާ ހަވާލުވެވަޑައިގެން 2020 ޑިސެމްބަރު މަހު އެ ގައުމަށް ކުރެއްވި ދަތުރުފުޅުގައި ސޮއި ކުރެއްވި 1.4 ބިލިއަން ޑޮލަރުގެ އިގްތިސާދީ ޕެކޭޖުގެ ބައެއްގެ ގޮތުގައެވެ.\nކަރަންސީ ސްވޮޕްގެ ސަބަބުން ރިޒާވު ބޮޑުވުމަށް މަގު ފަހިވެ އެވެ. ނަމަވެސް މިގޮތަށް ކަރަންސީ ސްވޮޕަށް ނަގާ ފައިސާ ދައްކަން ޖެހެ އެވެ. މި ފައިސާ ދައްކާނީ ރިޒާވް އިންނެވެ. އެހެންވެ މި ފައިސާ ދައްކުމާއެކު ރިޒާވްއަށް ބޮޑު ބަދަލެއް އަންނާނެ އެވެ. އެމްއެމްއޭއިން މިއަދު އާއްމުކުރި ހިސާބުތައް ދައްކާ ގޮތުން ރާއްޖޭގެ ޖުމްލަ ރިޒާވްގައި މިހާރު ހުރީ 851 މިލިއަން ޑޮލަރެވެ.\nޓޫރިޒަމް ޓޫރިސްޓް އެރައިވަލް އަލީ ހާޝިމް + އެމެރިކާ ޑޮލަރު އެމްއެމްއޭ އިންޑިއާ ސްޓޭޓް ބޭންކް އޮފް އިންޑިއާ ދިވެހި އިންޑިއާގެ ގުޅުން\nމުޅި އެއާޕޯޓްގައި އިންޑިއާ މީހުން\nގެސްޓްހައުސްތައް އިންޑިއާ ޓޫރިސްޓުންނަށް މަނާ\nޓްރެވަލް ބަބްލްއިން އެހެން ވާހަކައެއް!


SunOnline: Israel aa muaamalaaiy kurumaai gulhun ufehdhumakee adhabu dhevey jinaaee kusheh kamah hadhaa qaanooneh Iraq in faaskuranee\nއިސްރާއީލާ މުއާމަލާތްކުރުމާއި ގުޅުން އުފެއްދުމަކީ އަދަބުދެވޭ ޖިނާއީ ކުށެއްކަމަށް ހަދާ ގާނޫނެއް އިރާގުން ފާސްކުރަނީ\nމުހައްމަދު ޖަވާދު ޔޫސުފު 14 May 2022, 16:19\nބަޣްދާދު (14 މޭ 2022): އިސްރާއީލަކީ ފަލަސްތީނުގެ ބިން ފޭރިގަތުމަށްފަހު އުފައްދާފައިވާ ޣައިރުގާނޫނީ ދައުލަތެއްކަމަށާ އެހެންކަމުން އިސްރާއީލާ އެއްވެސް ބާވަތެއްގެ ގުޅުން އުފެދުން އިރާގަށް މަނާކުރާ ބިލެއް ފާސްކުރުމުގެ މަސައްކަތް އެގައުމުގެ ޕާލަމެންޓުން ފަށައިފިއެވެ.\nއިރާގުގެ ޕާލަމެންޓްގެ މިޑީއާއާބެހޭ އޮފީހުން ބުނިގޮތުގައި މި ބިލް ބިނާވެފައިވަނީ އިސްރާއީލަކީ ފަލަސްތީނުގެ ބިމުގައި ޣައިރު ގާނޫނީގޮތުން އުފައްދާފައިވާ މުޖްރިމު އަދި ޓެރަރިސްޓް އެންޓިޓީއެއް ކަމަށްވާތީ އެއެންޓިޓީ އާ އެއްވެސް ބާވަތެއްގެ ގުޅުމެއް ގާއިމް ކުރުމާއި މުއާމަލާތެއް ކުރުން އިރާގުގެ ސަރުކާރަށާއި ރައްޔިތުންނަށް މަނާކުރުމުގެ މައްޗަށެވެ.\nމިބިލު ބަލައިގަނެ ޕާލަމެންޓުން ތަޅުމުގައި އެއާބެހޭގޮތުން މެންބަރުން ޚިޔާލު ފާޅުކުރުމުގެ ކަންތައް ނިމިފައިވާއިރު އެއްވެސް މެންބަރަކު މިބިލާ ދެކޮޅަށް ވާހަކަ ދައްކާފައެއް ނުވާތީ އިއްތިފާގުން ނޫނީ ބޮޑު އަޣްލަބިއްޔަތަކުން މި ބިލް ފަސްވާނެކަމަށްވަނީ ބެލެވިފައެވެ. އެހެންކަމުން ދެން އޮންނާނީ މެންބަރުން ހުށަހެޅުއްވި އިސްލާހުތައް އޭގައި ހިމެނުމަށްފަހު އަލުން ތަޅުމަށް ގެނަސް ވޯޓަށް އެހުމެވެ.\nމިބިލް ބިނާވެފައިވަނީ އިރާގުގެ އަރަބި އިސްލާމީ ހުވިއްޔަތު (އައިޑެންޓިޓީ) ރައްކާތެރި ކުރުމުގެ އިތުރުން އަނިޔާވެރިންގެ އަނިޔާތައް ތަހަންމަލުކުރާ ފަރާތްތަކަށް ހަމްދަރުދީ ފާޅުކޮށް އެހީތެރިކަން ފޯރުކޮށްދިނުމުގައި ޒަމާނުއްސުރެ އިރާގުގައި އޮންނަ އިންސާނީ ޒަމީރުގެ ފަލްސަފާއާއި ޕްރިންސިޕަލްސްތައް އަލުން ވަރުގަދަކޮށް ރައްކާތެރި ކުރުމުގެ މައްޗަށްކަމަށް އިރާގުގެ ޕާލަމެންޓްގެ މިޑީއާއާބެހޭ އޮފީހުން ބުނެއެވެ.\nމިބިލް ގައިވާގޮތުން އިސްރާއީލާ އެއްވެސް ބާވަތެއްގެ ގުޅުމެއް އުފައްދާ އިރާގުގެ ކޮންމެ ފަރާތަކާ ދެކޮޅަށް ގާނޫނީ ފިޔަވަޅުތައް އަޅައި އަދަބު ދެވޭނެއެވެ. އިރާގުގެ މުޖްތަމައު ބައިބައި ކުރުމަށް ޓަކައި އެގައުމުގެ ކުރުދީންގެ ތެރެއަށް ވަދެގަނެގެން މަސައްކަތްކުރާ ކަމުގެ ތުހުމަތު އިރާގުގެ ސަރުކާރުން ދާދިފަހުންވަނީ އިސްރާއީލުގެ މައްޗަށް ކޮށްފައެވެ.\nއިސްރާއީލަކީ އިރާގުގެ އެންމެ ބޮޑު ދުޝްމަންކަމަށްވާއިރު އިސްރާއީލާ މުއާމަލާތް ކުރުން ގާނޫނީގޮތުން އިރާގުގައި މަނާނުކުރާނަމަ ކުރުދީން ނުވަތަ އިރާގުގެ ބައިމަދު ދަރިކޮޅެއްގެ ބައެއްގެ ބޮލަށް ވަދެގެން އެފަދަކަމެއް ކުރުމުގެ ފުރުސަތު އޮންނާނެކަމަށް ވިދާޅުވެ އިރާގުގެ އިސް ސިޔާސީ އަދި ދީނީ ލީޑަރެއްކަމަށް މުގްތަދާ އައްސަދުރުވަނީ މިފަދަ ބިލެއް ޕާލަމެންޓަށް ހުށަހަޅާނެކަމަށް ކުރިން ވިދާޅުވެފައެވެ. އިރާގުގައި އެންމެ ފަހުން ބޭއްވި އާންމު އިންތިޚާބުގައި އެއްޕާޓީއަކަށް ޕާލަމެންޓްގައި އެންމެ ގިނަ ގޮނޑި ލިބިފައިވަނީ މުގްތަދާ އައްސަދުރުގެ ޕާޓީއަށެވެ.\nމިދިޔަ އަހަރުގެ ސެޕްޓެމްބަރު މަހު އިރާގުގެ ކުރުދީންގެ މަދުބަޔަކުވަނީ އިސްރާއީލާއެކު ސުލްހަ ގާއިމްކުރަންޖެހޭ ކަމަށް ބުނެ އެކަމާބެހޭ ބައްދަލުވުމެއް ކުރުދިސްތާން ސަރަހައްދުގެ ސިޓީއެއްކަމަށްވާ އަރުބީލްގައި ބާއްވާފައެވެ. އެއަށްފަހު އިރާގުގެ އަވަށްޓެރި އީރާނުންވަނީ އިރާގުގެ ކުރުދީ ސަރަހައްދުގެ އަރުބީލް ސިޓީގައި އިސްރާއީލުގެ ޖާސޫސީ އިދާރާ މޫސާދު ގެ މަރުކަޒެއް ހުންނަކަމަށް ބުނެ އެސިޓީގެ އިމާރާތަކަށް މިސައިލް ހަމަލާތަކެއްދީ އެތަން ހަލާކުކޮށްލާފައެވެ.\nއެހަމަލާގައި ބައެއްމީހުން ޒަޚަމްވެފައިވެއެވެ. އީރާނުން ހަމަލާދިން އިމާރާތް ހުންނަނީ އެމެރިކާގެ ކޮންސިއުލޭޓްއާ ވަރަށް ގާތުގައެވެ. ނަމަވެސް އީރާނުގެ މިސައިލް ހަމަލާތައް އެމެރިކާގެ ކޮންސިއުލޭޓަށް އަރާފައެއް ނުވެއެވެ.\nއިސްރާއީލާ ގުޅުން އުފެއްދުމަކީ އަދަބުދެވޭ ކުށަކަށް ހެދުމުގެ ގާނޫނެއް އިރާގުން ފާސްކުރަން ނިންމައި އެކަން ކުރިޔަށްދާއިރު ގަލްފުގެ އަރަބި ދެގައުމު ކަމަށްވާ ބަހްރައިން އާއި ޔުނައިޓެޑް އަރަބް އިމަރޭޓްސް ދާދިފަހުންވަނީ އިސްރާއީލާ ގުޅުންތައް ގާއިމް ކޮށްފައެވެ. އަދި އުތުރު އެފްރިކާގެ އަރަބި ގައުމެއްކަމަށްވާ މަޣްރިބު އިންވެސްވަނި އިސްރާއީލާ ގުޅުންތައް ގާއިމްކޮށްފައެވެ.\nބަހްރައިން އާއި ޔުނައިޓެޑް އަރަބް އިމަރޭޓްސް ގެ އިސް ވެރިންވަނީ ފަލަސްތީނުގެ ބިމުގައި އިސްރާއީލެވެކިޔާ ޔަހޫދީ ޒަޔަނިސްޓް އެންޓިޓީ އުފެއްދި ދުވަހުގައި (ފަލަސްތީނުގެ ބިން ފަލަސްތީނަށް ގެއްލުނު ބޮޑު މުސީބާތުގެ ދުވަހުގައި) އިސްރާއީލުގެ ރައީސާއި އިސްރާއީލުގެ ބޮޑުވަޒީރަށް ތަހުނިޔާގެ މެސެޖްތައްވެސް ފޮނުވާފައެވެ.


BREAKING:2aharuge kujja ah jinsee goanaa kuri kamah thuhumathu kurevey Kaafa aai Munikaafa ah dhauvaa kuran fonuvaifi - One Online\nއުމުރުން ދެ އަހަރުގެ ތުއްތު ކުއްޖާ ރޭޕްކުރި ކަމުގެ ތުހުމަތުގައި ހައްޔަރުކޮށްފައިވާ، އެ ކުއްޖާގެ ކާފަ އާއި މުނި ކާފަ --- ފޮޓޯ/ ސޯޝަލް މީޑިއާ\nގއ. ކަނޑުހުޅޫދޫގައި އުމުރުން ދެ އަހަރުގެ ތުއްތު ކުއްޖަކަށް ޖިންސީ ގޯނާކުރިކަމުގެ ތުހުމަތުގައި ހައްޔަރުކޮށްފައިވާ އެކުއްޖާގެ ކާފަ އާއި މުނިކާފަގެ މައްޗަށް ދައުވާ ކުރުމަށް ޕްރޮސެކިއުޓާ ޖެނެރަލް (ޕީޖީ) އޮފީހުން ކްރިމިނަލް ކޯޓަށް ހުށަހަޅައިފިއެވެ.\nޕްރޮސެކިއުޓާ ޖެނެރަލް ހުސެއިން ޝަމީމް ކުރެއްވި ޓުވީޓެއްގައި ވިދާޅުވީ، ގއ. ކަނޑުހުޅުދޫ، ރިހިވެލި، އިބްރާހީމް ދީދީ 62، އާއި އަންނާރުމާގެ، ހަސަން މޫސާދީދީ 82ގެ މައްޗަށް ދައުވާ އުފުލީ ކުޑަކުދިންނަށް ޖިންސީ ގޯނާކުރާ މީހުންނާމެދު ހާއްސަ އުސޫލުތަކަކަށް އަމަލުކުރުމުގެ ގާނޫނުގެ 15 ވަނަ މާއްދާގެ (ހ) އާއި ހަވާލާދީ، އެމާއްދާގެ (ށ) ގެ ދަށުން ކަމަށާއި އެ ދެ މީހުންނަށް އުފުލީ އާއިލާގެ މެންބަރަކު އެ އާއިލާގެ ކުޑަކުއްޖަކާއެކު ޖިންސީ އަމަލެއް ހިންގުމުގެ ކުށުގެ ދައުވާ ކަމަށެވެ.\nތުއްތު ކުއްޖާއަށް ޖިންސީގޯނާ ކުރި ކަމުގެ ތުހުމަތަށް ކާފަ އާއި މުނިކާފަ ވަނީ ހައްޔަރުކޮށްފައެވެ. އަދި މީގެ އިތުރުން އެ ކުއްޖާގެ ބައްޕަ ވެސް ހައްޔަރުކޮށް ބަންދުގެ މުއްދަތު ވަނީ އިތުރުކޮށްފައެވެ. ނަމަވެސް އޭނާގެ މައްޗަށް ޖިންސީ ގޯނާގެ ތުހުމަތެއް ނުކުރެއެވެ. ބައްޕަގެ މައްޗަށް ކުރަނީ އިހުމާލުވި ކަމުގެ ތުހުމަތެވެ.\nއިއްޔެ ބޭއްވި ނޫސްވެރިންގެ ބައްދަލުވުމެއްގައި ޕްރޮސިކިއުޓާ ޖެނެރަލް ޝަމީމް ވިދާޅުވެފައިވަނީ ޖިންސީ ގޯނާކުރި މައްސަލައިގެ އިތުރުން އިހުމާލުވި ކަމަށް ތުހުމަތުކުރެވޭ މީހުންނަށް ވެސް ދައުވާ އުފުލަން ނިންމާފައިވާ ކަމަށެވެ. އަދި ޖިންސީ ގޯނާގެ މައްސަލަތައް ފަދަ ބޮޑެތި މައްސަލަކުގެ ޝަރީއަތް ތިން ދުވަސް ތެރޭގައި ނިންމަން ފެންނަ ކަމަށްވެސް އޭނާ ވަނީ ވިދާޅުވެފައެވެ.\nއެއް އަހަރާއި ނުވަ މަހުގެ ކުއްޖާ ދިރިއުޅުނީ މަސްތުވާތަކެތީގެ ޝިކާރައަކަށް ވެފައިވާ މަންމަ އާއި ބައްޕައާއެކުގައެވެ. އެ ކުއްޖާ އަށް ޖިންސީ ގޯނާކުރި ކަމަށް ތުހުމަތު ކުރެވޭ ކާފަ އާއި މުނި ކާފަ ވެސް އުޅުނީ އެ ގޭގައެވެ.\nއެ ކުއްޖާއަށް އަނިޔާކުރި ކަމަށް ތުހުމަތު ކުރެވޭ ކާފަ އާއި މުނި ކާފައަކީ ޖިންސީ ގޯނާކުރުމުގެ ތުހުމަތު އެތައް ފަހަރެއްގެ މަތިން ކުރެވިފައިވާ ދެމީހުންނެވެ.\nގުޅޭ ޓެގު ޕީޖީ އޮފީސް ހުސެއިން ޝަމީމް ގއ. ކަނޑުހުޅުދޫ ކުޑަކުދިންނަށް ކުރާ ޖިންސީ ގޯނާ ކަނޑުހުޅުދޫގައި ކުއްޖަކަށް ޖިންސީ ގޯނާކުރުން\nބަންދުކުރި ތަންތަނުގެ ތެރެއިން މިހާތަނަށް ނުހުޅުވި ވަނީ ހަތް ތަނެއް: އެޗްޕީއޭ\nގައިޑްލައިނާ ހިލާފުވެގެން މިހާތަނަށް 258 ތަނެއް ބަންދުކުރެވިފައިވޭ: އެޗްޕީއޭ\nއައިޖީއެމްއެޗުގެ ދެ ލެބް ޓެކްނީޝަނުން ކޮވިޑަށް ޕޮޒިޓިވްވެއްޖެ


Spice jetah seaplane kuyyah dheegen rangalhu manfaaeh libey: Maldivian\nސްޕައިސް ޖެޓަށް ބޯޓު ކުއްޔަށް ދީގެން ރަނގަޅު ނަފާއެއް ލިބޭ\nމޯލްޑިވިއަންގެ ސީޕްލޭންއެއް އިންޑިއާގައި: މި ދަތުރުތަކުން ރަނގަޅު މަންފާއެއް ލިބޭ ކަމަށް އެ ކުންފުނިން ބުނޭ -- ފޮޓޯ: އިންޑިއަން ހައިކޮމިޝަން\nއިންޑިއާގެ ސްޕައިސް ޖެޓަށް، މޯލްޑިވިއަންގެ ސީޕްލޭން ކުއްޔަަށް ދީގެން ރަނގަޅު ނަފާއެއް ލިބޭ ކަމަށް އެ ކުންފުނިން ބުނެފި އެވެ.\nރާއްޖޭގެ ގައުމީ އެއާލައިން މޯލްޑިވިއަން އިން މިއަދު ބޭއްވި ނޫސްވެރިންގެ ބައްދަލުވުމުގައި އަވަސް އިން ކުރި ސުވާލަކަށް ޖަވާބު ދެއްވަމުން މެނޭޖިން ޑިރެކްޓަރު މުހައްމަދު މިހާދު ވިދާޅުވީ ސްޕައިސް ޖެޓުގެ ސީޕްލޭން ދަތުރުތައް ކުރުމަަށްޓަކައި އެ ކުންފުނީގެ ސީޕްލޭން ކުއްޔަށް ދިނުމަކީ ރަނގަޅު ވިޔަފާރިއެއް ކަމަށެވެ.\n"ސްޕައިސް ޖެޓާ ގުޅިގެން އިންޑިއާގައި ކުރާ ދަތުރުތަކަކީ ފައިނޭންޝަލީ ފީޒިބަލް އަދި ރަނގަޅު ނަފާއެއް ލިބޭ މަސައްކަތެއް. ފުރަތަމަ އެއް އެ ކުންފުންޏާ [ސްޕައިސް ޖެޓާ] އެކު އެއްބަސްވެވުނީ އެއް މަހަށް. އެކަމަކު މިހާރު އެއްބަސްވުން ތިން މަހަށް ވަނީ އިތުރު ކުރެވިފައި،" މިހާދު ވިދާޅުވި އެވެ.\nއޭނާ ވިދާޅުވީ މީގެ އިތުރުން މި މި ދަތުރުތަކުގެ ސަބަބުން ކުންފުނީގެ "އެކްސްޕޯޝާ" ވެސް ހައިވާނެ ކަމަށެވެ.\n"ދުނިޔޭގެ އެންމެ ބޮޑު ސީޕްލޭން އޮޕަރޭޓަކަކީ ޓީއެމްއޭ. ހަމައެއާއެކު އަޅުގަނޑުމެން މިތިބީ. އެހެންވެ، މިއީ ރަނގަޅު އެކްސްޕޯޝާއެއް ލިބުމުގެ އިތުރުން ފައިނޭންޝަލް ކަމެއް،" މިހާދު ވިދާޅުވި އެވެ.\nމޯލްޑިވިއަންގެ ސީޕްލޭން އިންޑިއާ އަށް ގެންދިޔައީ އެ ގައުމުގައި ސީޕްލޭން ދަތުރުތައް އިފުތިތާހު ކުރުމަށެވެ. އަދި އޭގެ ފަހުން އިންޑިއާގައި މި ހިދުމަތްދޭ ސްޕައިސް ޖެޓުން ވަނީ މޯލްޑިވިއަންގެ ކްރޫއިންނާއެކު ސީޕްލޭން ގެންގޮސް އެ ގައުމުގައި ހިދުމަތް ފަށާފަ އެވެ. މިގޮތަށް ދެ ބުރެއްގެ މަތިން މޯލްޑިވިއަންގެ ބޯޓު ކުއްޔަށް ގެންގޮސްފައިވެ އެވެ.\nއިންޑިއާ ދިވެހި އިންޑިއާގެ ގުޅުން މޯލްޑިވިއަން\nއިންޑިއާ ޓީޗަރުން ފުރަން މޯލްޑިވިއަނުން ދަތުރު\nއިންޑިއާގެ "ގޯއެއާ"އިންވެސް ރާއްޖެއަށް ދަތުރުތައް ފަށަނީ


އަޚާއެވެ! އުޚުތާއެވެ! މާ ލަސްވެދާނެއެވެ. މި ވަގުތު ވެސް މަންމައަށް ޝުކުރިއްޔާއޭ ބުނެލާށެވެ. – Dhen.mv\nMay 20, 2021 - 3:28 am\nމިއީ ޣަފްލަތުގެ އަނދިރިކަމުން އިސްލާމީ ހިދާޔަތް ލިބުނު އަޚެއް ކަމުގައިވާ މުޙައްމަދު ހޮބޮލޮސް ކިޔައިދިން ވާހަކައެކެވެ. އިސްލާމީ ދައުވަތު ފެތުރުމާއި އިސްލާމް ދީނަށް ޚިދުމަތް ކުރުމުގެ އެތައް ވަގުތެއް، އެތައް އަހަރެއް ހޭދަ ކުރަމުންދާ މުޙައްމަދު ހޮބޮލޮސް ކިޔައިދިން މިވާހަކައަކީ މަންމައަށް ޝުކުރުވެރިވުން މުހިންމުކަން އަންގައިދޭ ވާހަކައެކެވެ. ބަނޑުއަޅައި ވިހާ އަދި އަހަރެމެންނަށް ގުނާ އަދަދު ނުކުރެވޭ އެތައްއެތައް ޚިދުމަތްތަކެއް ކޮށްދޭ އަހަރެމެންގެ މައިންބަފައިންނަށް އަހަރެމެން "ޝުކުރިއްޔާ''އޭ ނުވަތަ ''ﷲ ،މަންމައަށް ހެޔޮ ޖަޒާ މިންވަރު ކުރައްވާށި" އޭ ބުނެލަނީ ކިތައްކިތައް މީހުން ހެއްޔެވެ؟ އަޚާ އެވެ! އުޚުތާ! އެވެ. މި ވާހަކައިގައި ދިމާވެފައިވާ ގޮތަށް މާ ލަސްވެދާނެއެވެ. މިހާރު ވެސް މަންމައަށް ޝުކުރިއްޔާއޭ ބުނެލާށެވެ.\n'' ކެންސަރު ޖެހި ހަޔާތުގެ އެންމެ ފަހު ދުވަސްތައް ހޭދަ ކުރަމުންދާ ރަޙުމަތްތެރިއެއްގެ މަންމަގެ ގާތަށް އަހަރެން ޒިޔާރަތް ކުރީމެވެ. އޭރު އެ މަންމައަށް ކެންސަރު ޖެހި އެ ވޭނުގައި ހޭދަ ކުރާތާ ފަސް އަހަރު ވެއްޖެއެވެ.\nއަހަރެން ރަޙުމަތްތެރިޔާގެ މަންމަ ގާތަށް ޒިޔާރަތްކޮށް ރަޙުމަތްތެރިޔާއާ އެކު މަންމަ ގާތުގައި މަޑުކޮށްލައިގެން ތިބީމުއެވެ. އަދި މަންމަގެ ބައްޔާއި އެހެނިހެންކަންކަމާ ގުޅޭ ވާހަކަ ދައްކަމުން ގެންދިޔައިމުއެވެ. އޭރު މަންމަގެ ބަލި ހާލު ބޮޑެވެ. ހޭ އަރާ ފަހަރާއި ހޭ ނެތޭ ފަހަރެވެ. އެހިނދު ރަޙުމަތްތެރިޔާ ރޮމުން ގިސްލަމުން ދިޔައެވެ. އަދި އަހަރެން ރަޙުމަތްތެރިޔާ ހަމަޖެއްސުމަށް މަސައްކަތް ކުރަމުން ގެންދިޔައިމެވެ. މަރަކީ ކޮންމެ އިންސާނަކަށް ވެސް ކުރިމަތިވާނެ ކަމެއް ކަމަށާއި ދެރަ ނުވުމަށް ނަސޭހަތްތެރިވަމުން ގެންދިޔައިމެވެ.\nޖަވާބުގައި ރަޙުމަތްތެރިޔާ ބުންޏެވެ. މަންމަ އަހަންނާ ވަކިވެގެންދާތީ އަހަރެން ދެރަވެއެވެ. ހިތާމަ ކުރަމެވެ. ނަމަވެސް އަހަރެން މިރޮނީ އެކަމަކާ ނޫނެވެ. އަހަރެންގެ ހިތާމައަކީ މަންމަ އަހަންނަށް ކޮންދިން ކަންކަމަށް ދުވަހަކު ވެސް އަހަރެން ޝުކުރުވެރި ނުވަމުއެވެ. ޙަޔާތުގައި އެންމެ ފަހަރަކަށް ވެސް މަންމައަށް ''ޝުކުރިއްޔާ" އޭ ނުބުނަމެވެ. އަދި މަންމަގެ ޙާލު މިހާރު ހުރި ގޮތުން އަހަރެން ބުނާ އެއްޗެއް ވެސް މަންމައަކަށް ފަހުމެއް ނުވެއެވެ.\nމި ޙާދިޘާ ވެގެން ދިޔައީ އަހަރެންގެ ސިކުނޑި ހޭލައްވައިލި ކަމަކަށެވެ.\nއަހަރެމެންގެ މައިންބަފައިން ގަދަވެ ދުނިޔޭގައި އެތިބީއެވެ. އެންމެ ފަހުން މަންމައަށް ޝުކުރިއްޔާއޭ ބުނެލީ ކޮންއިރަކު ހެއްޔެވެ. ނުވަތަ މަންމަގެ ޚިދުމަތް ބަލައިގަނެ އެކަމަނާއަށް އެކަމުގެ އުފާވެރިކަން ހިއްސާކޮށްދިނީ ކޮންއިރަކު ހެއްޔެވެ؟\nމިޒަމާނުގެ މުޖުތަމަޢުތަކުގައި މަންމައިންނަށް ޝުކުރު އަދާ ކުރުމަކީ ހަމައެކަނި މަންމައިންގެ ދުވަހު އޮންނަ ކަމެކެވެ. ނަމަވެސް އިސްލާމްދީނުގައި ހަމަ ކޮންމެ ދުވަހަކީ ވެސް މަންމައިންގެ ދުވަހެކެވެ. ހަމަ ކޮންމެ ދުވަހަކީ މަންމައަށް އިޙްތިރާމާއި ލޯބި ދޭން ޖެހޭ ދުވަހެކެވެ.\nއެއް ދުވަހަކު ރަސޫލުﷲ (ސޢވ)ގެ އަރިހަށް މީހަކު ޒިޔާރަތްކޮށް ސުވާލު ކުރިއެވެ.\n''އޭ ﷲގެ ނަބިއްޔާއެވެ. އަހަރެން އެންމެ ހެޔޮކޮށް ހިތަން ޖެހޭނީ ކާކަށް ހެއްޔެވެ؟ އެކަލޭގެފާނު ޖަވާބު ދެއްވިއެވެ. ތިބާގެ މަންމައެވެ.\nސުވާލު ކުރިއެވެ. ދެން ކާކުތޯއެވެ. ޙަދީޘް ކުރެއްވިއެވެ. ތިބާގެ މަންމައެވެ.\nއަނެއްކާ ވެސް ސުވާލު ކުރިއެވެ. ދެން ކާކުތޯއެވެ. ޙަދީޘް ކުރެއްވިއެވެ. ތިބާގެ މަންމައެވެ.\nސުވާލުކުރިއެވެ. ދެން ކާކުތޯއެވެ. ޙަދީޘް ކުރެއްވިއެވެ. ތިބާގެ ބައްޕައެވެ.\nލޮބުވެތި އަޚުންނާއި އުޚުތުންނެވެ. އަހަރެމެންގެ މައިންބަފައިން ނުވަތަ އަހަރެމެން މާދަމާ ވެސް ލޯ މަރައިލަފާނެއެވެ. ނުވަތަ ބަލިއެނދުގައި އޮންނަށް ވެސް ޖެހިދާނެއެވެ. މާ ލަސް ނުވަނީސް މަންމައަށް ހެޔޮކޮށް ހިތާށެވެ. އެކަމަނާއަށް ލޯތްބާއި އަޅާލުން ދޭށެވެ. މަންމަ މަރުވުމުން ''އަހަންނަށް މަންމައާ މެދު ހެޔޮކޮށް ހިތުނު ނަމައޭ'' ބުނަށް ޖެހިދާނެއެވެ. އެފުރުސަތު ލިބިނުގަންނާށެވެ.


Supreme Court ge ninmumakee bodu joke eh: Nawaz Sahrif\nސުޕްރީމް ކޯޓުން ނިންމި ނިންމުމަކީ ބޮޑު ޖޯކެއް: ނަވާޒު ޝަރީފް\nނަވާޒު ޝަރީފު މަގާމުގެ ޝަރުތު ހަމަނުވާ ކަމަށް ސުޕްރީމް ކޯޓުން ކަނޑައެޅީ މިދިޔަ މަހު\nކ. މާލެ | 10 އޯގަސްޓް 2017 | ބުރާސްފަތި 21:31 | 2,038\nޕާކިސްތާނުގެ ކުރީގެ ބޮޑު ވަޒީރު ޝަރީފް - ގޫގުލް\nޕާކިސްތާނުގެ ބޮޑު ވަޒީރު ކަމުގެ މަގާމުގައި ހުންނަވަނިކޮށް، އެމަނިކުފާނު މަގާމުގައި ދެމިހުރުމުގެ ޝަރުތު ފުރިހަމަ ނުވާ ކަމަށް ސުޕްރީމް ކޯޓުން ނިންމި ނިންމުމަކީ "ޖޯކެއް" ކަމަށާއި އެއީ ވޯޓުލި ފަރާތްތަކަށް ކުރި މަލާމާތެއް ކަމަށް ކުރީގެ ބޮޑު ވަޒީރު ނަވާޒު ޝަރީފް ވިދާޅުވެއްޖެއެވެ.\nރާވަލްޕިންޑީގައި ބޭއްވި ރެލީއެއްގައި ސަޕޯޓަރުންނާ ބައްދަލު ކުރައްވާ ނަވާޒް ޝަރީފް މިހެން ވިދާޅުވިއިރު މިއީ މިދިޔަ މަހު ކޯޓުން ނިންމި ނިންމުމާއެކު އިސްތިއުފާ ދެއްވި ޝަރީފު، ވާހަކަފުޅުދެއްކެވި ފުރަތަމަ ފަހަރެވެ.\nނަވާޒު ޝަރީފު ނިސްބަތްވެވަޑައިގަންނަވާ ޕީއެމްއެލް-އެން ޕާޓީގެ ތާއިދު ބޮޑު، ރާވަލްޕިންޑީގައި ވާހަކަފުޅުދައްކަވަމުން އެމަނިކުފާނު ވިދާޅުވީ އެމަނިކުފާނަށް ތިން ވަނަ ދައުރު ފުރިހަމަ ކުރެއްވުމަށް ފުރުސަތު ނުދިން ކަމަށާއި ޕާކިސްތާނުގެ އެއްވެސް ބޮޑު ވަޒީރަކަށް އެމީހެއްގެ ދައުރު ފުރިހަމަ ކުރުމަށް ފުރުސަތު ނުދޭ ކަމަށާއި "އެއީ ޖޯކެއް ކަމަށާއި ޕާކިސްތާނަށް އެކަން ތަހަމަލު ކުރަން މިހާރު ދަތި ކަމަށެވެ."\nނަވީޒް ޝަރީފް އިތުރަށް ވިދާޅުވީ ހުރިހާ ރައްޔިތުންވެސް "ރޫލް އޮފް ލޯ" ނެގެހެއްޓުމަށް މަސައްކަތް ކުރުމަށް ގޮވާލާ ކަމަށެވެ.


Midhiya mahu Import dhah, Export ithuru | Mihaaru\nކޮންޓެއިނާ ބޯޓުތަކެއް މާލޭ ބަނދަރުގައި: މިދިޔަ މަހު ރާއްޖެއަށް އެތެރެ ކުރި މުދަލުގެ އަދަދު ވަނީ ދަށްވެފައި. -- ފޮޓޯ: މިހާރު\nމިދިޔަ މަހު އިމްޕޯޓް ދަށް، އެކްސްޕޯޓް އިތުރު\n13 ފެބުރުއަރީ 2020 - 14:23\nމިދިޔަ ޖެނުއަރީ މަހު ރާއްޖެ އަށް އެތެރެކުރި މުދާ މިދިޔަ އަހަރުގެ ޖެނުއަރީ މަހާ އަޅާ ބަލާއިރު ހަތަރު ޕަސެންޓު ދަށްވެފައިވާކަން ކަސްޓަމްސްގެ ތަފާސްހިސާބުތަކުން ދައްކައިފި އެވެ.\nކަސްޓަމްސްއިން ކޮންމެ މަހެއްގެ އެކްސްޕޯޓާއި އިމްޕޯޓް ހާމަކުރުމަށް ނެރޭ ތަފާސްހިސާބުތައް ދައްކާގޮތުގައި މިދިޔަ މަހު ރާއްޖެ އަށް އިމްޕޯޓު ކޮށްފައިވަނީ 3.8 ބިލިއަން ރުފިޔާގެ މުދަލެވެ. މިދިޔަ އަހަރުގެ މި މުއްދަތުގައި ރާއްޖެ އަށް އެތެރެ ކޮށްފައި ވަނީ ހަތަރު ބިލިއަން ރުފިޔާގެ މުދަލެވެ.\nރާއްޖޭގެ އިމްޕޯޓް ދަށްވެފައިވާއިރު ރާއްޖޭގެ އެކްސްޕޯޓް ވަނީ 21 ޕަސެންޓް އިތުރުވެފަ އެވެ. އެގޮތުން، މިދިޔަ މަހު 420 މިލިއަން ރުފިޔާގެ މުދާ އެކްސްޕޯޓް ކޮށްފައިވާއިރު މިދިޔަ އަހަރުގެ މި މުއްދަތުގައި އެކްސްޕޯޓް ކޮށްފައިވަނީ 347 މިލިއަން ރުފިޔާގެ މުދަލެވެެ.\nމިދިޔަ މަހު ރާއްޖެ އަށް އެތެރެ ކުރި މުދަލުން ކަސްޓަމްސް ޑިއުޓީ އާއި އެހެނިހެން ފީ އަދި ޖޫރިމަނާގެ ގޮތުގައި ލިބުނު އަދަދު ވެސް ވަނީ މިދިޔަ އަހަރާ އަޅާ ބަލާއިރު ދަށްވެފަ އެވެ. މިދިޔަ މަހު ކަސްޓަމަސް އަށް ޑިއުޓީ އާއި ފީގެ ގޮތުގައި ލިބިފައި ވަނީ 272 މިލިއަން ރުފިޔާ އެވެ. މިއީ 10 ޕަސެންޓުގެ ދަށްވުމެކެވެ.\nކަސްޓަމްސްގެ ތަފާސްހިސާބުތައް ދައްކާގޮތުގައި މިދިޔަ މަހު އެންމެ ގިނައިން ރާއްޖެ އަށް އެތެރެ ކޮށްފައިވަނީ ކާނާގެ ބާވަތްތަކެވެ. ދެވަނަ އަށް އެންމެ ގިނައިން އެތެރެ ކޮށްފައިވަނީ ކޮންސްޓްރަކްޝަން ސާމާނެވެ. މީގެ ތެރެއިން އެންމެ ގިނަ މުދާ އެތެރެކޮށްފައި ވަނީ ޔޫއޭއީންނެވެ.


Mohamed Abdulla Shafeeg: އަހަރެން - އަހަރެން - އަހަރެން\nޚުތުބާގައި އެމަނިކުފާނު ވިދާޅުވީ މާތްﷲ ގެ ނިއުމަތްތަކަށް ޝުކުރު ނުކުރެވެނީ އަދި ނިޢުމަތްތަކުގެ މަތިން ހަނދާން ނެތެނީ އަބަދުވެސް ތިމާގެ އަމިއްލަ ނަފްސާ ދޭތެރޭ ވިސްނާތީ ކަމުގައެވެ. މިމޭރުމުން ޚުތުބާ ކުރިއަށް ގެންދަވަމުން ވިދާޅުވީ ނިއުމަތަށް ޝުކުރު ނުކުރާ މީހަކީ ކިތަންމެ ފައިސާވެރިއަކަށް ވިޔަސް ކިތަންމެ ބާރުގަދަ މީހަކަށް ވިޔަސް، އަބަދުވެސް ވިސްނާނީ ނުވެ ހުރި ކަންތައްތަކާ ދޭތެރޭ ކަމަށާއި އެފަދަ މީހަކު ހިތްހަމަޖެހިލައިގެން ހުންނަ އުފާވެރި ދުވަހެއް އައުމަކީ ނާދިރު ކަމެއްކަމުގައި ވިދާޅުވި އެވެ. އެއާ ޚިލާފަށް ތިމާ ފަދަ އެހެން މީހުން މަތިން ހަނދާންކޮށް، ހެޔޮކަމެއް ކޮށްދެވޭތޯ ބަލާ މީހަކު އަބަދުވެސް ހުންނާނީ އެ މީހަކަށް ލިބިފައިވާ އެއްޗަކުން ފުދިގެން ހިތްހަމަޖެހިފައި ކަމަށް ވެސް ވިދާޅުވި އެވެ. އަދި ކޮންމެ އިންސާނަކު ވެސް މި ދުނިޔޭގައި އުޅޭ އުޅުމުގައި އެންމެ ބޮޑަށް ބޭނުންވާ ކަމަކީ އުފަލާއި ހިތްހަމަޖެހުން ހޯދުން ކަމަށާއި އޭނާގެ ހުރިހާ ވެސް ވިސްނުމަށާއި ފިކުރަކާއި، މަސައްކަތެއް ބިނާ ވެފައި އޮންނަނީ އެކަމުގެ މައްޗަށް ކަމުގައި ވެސް ވިދާޅުވި އެވެ. އަދި ވިދާޅުވި ގޮތުގައި އޭނާ އަށް ކުރިއެރުމާއި ކާމިޔާބީ ލިބެނީ އެގޮތުން ކުރާ މަސައްކަތެއްގެ ސަބަބުންނެވެ. އޭނާއަށް މަގުއޮޅި މަގުފުރެދިގެން ދަނީ ވެސް ހަމަ އެކަމުގެ ސަބަބުންނެވެ.\nއަޅުގަނޑުމެންގެ ވަށައިގެން ނަޒަރު ހިންގާއިރު ވަރަށް މަދު މީހަކު މެނުވީ ހިތްހަމަޖެހިފައި ހުއްޓާ ނުފެންނަ ކަމަށާއި ގިނަ މީހުން ތިބެނީ ހިތްހަމަނުޖެހި ކޮންމެވެސް ކަމަކާ ފިކުރު ބޮޑުވެ، ހާސްވެ އަދި ހިތް ނުތަނަވަސް ވެފައި ކަމުގައި ވި އެވެ. އޭގެ ސަބަބުގެ މައްޗަށް ބައްލަވާލައްވަމުން ހަގީގަތުގެ އަލިކަމުގެ ތެރެއަށް ނުކުމެ މިކަން ބުއްދީގެ ވިސްނުމުގެ ހަމަ ތިލަފަތުން މިނެ ކިރާލައިފިނަމަ ވަރަށް ފާޅުކަން ބޮޑު ހަގީގަތެއް އަޅުގަނޑުމެންނަށް ފެނިގެން ދާނެ ކަމަށާއި އެ ހަގީގަތަކީ ހަގީގީ ހިތްހަމަޖެހުން ގެނެސްދޭ ކަމަކީ ނިއުމަތަށް ޝުކުރު ކުރުން ކަމާއި މާތްﷲ އެ މީހަކަށް މިންވަރު ކުރައްވާފައިވާ ގޮތަށް ރުހި ގަބޫލުވުން ކަން ބަޔާން ކުރެއްވި އެވެ.\nއެމަނިކުފާނުގެ ޚުތުބާގައި ކޮންމެ ކަމެއް ދިމާވިޔަސް ހަގީގީ މުއުމިނުންނަށް މާތްﷲ ވަނީ ހެޔޮގޮތްތައް ދައްކަވާފައި ކަމަށާއި ހިތްދަތިކަން އިހްސާސް ކުރަން ޖެހޭ ވަގުތު ކެތް ކުރުމަށް ވަނީ އަންގަވާފައި ކަމުގައި ވިދާޅުވި އެވެ. ކީރިތި ޤުރްއާނުން މިކަމުގެ ދަލީލުތައް ދައްކަވަމުން ދެރައެއް ހިތާމައެއް ދަތިކަމެއް ދިމާވެއްޖެނަމަ ދުއާ ކުރުމަށް ވެސް ވަނީ އަންގަވާފައި ކަމަށާއި ދުއާ ކުރުމަކީ ވެސް އަޅުކަމެއް އަދި ސަވާބު ލިބޭ ކަމެއް ކަމުގައި ވިދާޅުވި އެވެ. މާތްﷲ ގެ ނިއުމަތަކަށް ޝުކުރުވެރިވެ، ތިމާއަށް އެ ވަގުތަކަށް ﷲ މިންވަރު ކުރައްވާފައިވާ ގޮތަށް ރުހި ގަބޫލުވެ އަނެކުންނަށް އިހްސާންތެރިވެ އެހީތެރިވެދޭ ބަޔެއްގެ މެދުގައި އޮންނާނީ ވަރަށް ގާތް އަޚުވަންތަކަމުގެ ގުޅުމެއް އުފެދި، އެކުވެރިކަމާއި އެއްބައިވަންތަކަން ގާއިމުވެފައި ކަމުގައި ވެސް ވިދާޅުވި އެވެ. އެމަނިކުފާނު ވިދާޅުވި ގޮތުގައި އެފަދަ ބަޔެއްގެ މެދުގައި ދެކޮޅުވެރިކަމާއި ރުޅިވެރިކަން ފެތުރިފައެއް ނޯންނާނެ އެވެ. ހިޔާލު ތަފާތު ވިޔަސް ފިތުނަ ފަސާދައާއި ބައިބައިވުމެއް ނޯންނާނެ އެވެ.\nއެމަނިކުފާނު ވިދާޅުވި މިވާހަކަތަކަކީ ކިހާ މުހިންމު ވާހަކަތަކެއްތޯއެވެ؟ މިއަދުގެ ރާއްޖޭގެ ޙާލަތަށް ބަލާއިރު މިއީ ކޮންމެހެންވެސް ބަލައިގަންނަން ޖެހޭ ވާހަކަ ތަކެކެވެ. ކަންތައް ވަމުން މިދަނީ އެމަނިކުފާނު ވިދާޅުވާ ބީދައިންނެވެ. ކޮންމެ މީހަކަށްވެސް ވިސްނެނީ ތިމާގެ އަމިއްލަ ނަފުސާ މެދުގައެވެ. ތިމާއަށް ނުކުރެވި ހުރި ކަންތަކާ މެދުގައެވެ. ފުއްދަން ބޭނުންވެފައިހުރި ކަންތައްތަކާ މެދުގައެވެ.\nއެމަނިކުފާނު އަޑަށް ބާރުލައްވާފައި ތަކުރާރު އކޮށް ވިދާޅުވީ ހަމަ ރަނގަޅަށެވެ. ''އަހަރެން، އަހަރެން، އަހަރެން'' ނެވެ. ކޮންމެ މީހެއްގެވެސް ވިސްނުމާއި ފިކުރާއި ޚިޔާލުގެ މިސްރާބަކީ އަހަރެން ކާމިޔާބު ކުރުމެވެ. އަހަރެން މޮޅު ވުމެވެ. އަހަރެންގެ ދިރިއުޅުން ތަނަވަސް ވުމެވެ. އިންސާނީ ޠަބީޢަތަށް ބަލާއިރު އަހަރެން އަހަންނާމެދު ނުވިސްނިވަރަކަށް ވިސްނާނޭ ދެވަނަ މީހަކު ނުހުންނާނޭ ކަމަށް އެންމެންވެސް ގަބޫލުކުރެއެވެ. ވީއިރު އަހަރެން އަހަރެން އަހަރެންގެ މައްސަލައަކީ ކޮބައިތޯއެވެ؟ އަމިއްލަ އެދުމުން ފޯނުވާ އިންސާނަކީ ކާކުތޯއެވެ؟ އަހަރެންގެ ދުނިޔޭގައި އަހަރެން އަހަރެންގެ ގޮތުގައި ''ނަފްސީ ނަފްސީ'' ދިރިއުޅުމެއް އުޅުމަކީ އަދި ބަޔަކަށް މާބޮޑު އުނދަގުލެއް ވާނޭ ކަމެއް ނޫނެވެ.\nނަމަވެސް އަލްއުސްތާޛު މައުމޫން ޢަބްދުލްޤައްޔޫމް ޚުތުބާގައި ވިދާޅުވިފަދަ ސިފަތައް އިންސާނެއްގެ ގައިގާ ހުރެމެ އޭނާއަކީ އެތައް ރައްޔިތުން ތަކެއްގެ ވެރިއަކަށް ވެއްޖެނަމަ އެވިދާޅުވާ އަހަރެންގެ ސަބަބުން ރައްޔިތުންނަށް ކުރިމަތިވާ ދަތި އުނދަގޫތައް ގިނަވާނެއެވެ. ރައްޔިތުންގެ މަސްލަހަތަށްވުރެ އަހަރެންގެ މަސްލަހަތު އިސްކުރަން ޖެހިދާނެއެވެ. ރައްޔިތުންނަށް ވުރެ ބޮޑަށް އަހަރެންގެ އާއިލާ ހިމާޔަތް ކުރަންޖެހި ދާނެއެވެ. ރައްޔިތުންގެ ޙާލަށްވުރެ ބޮޑަށް އަހަރެންގެ ގާތްމީހުންގެ ޙާލަށް ބަލަން ޖެހިދާނެއެވެ. އޭރުން އެ އަހަރެންގެ ސަބަބުން އެތައް ބައެއްގެ ހައްގު ނިގުޅައިގަނެވުނީއެވެ. އަހަރެންގެ ބޭނުމަށްޓަކައި އެތައް ބަޔަކު ހަވާލުކުރި އަމާނާތަށް ޚިޔާނާތްތެރި ވެވުނީއެވެ.\nއެމަނިކުފާނު އެވިދާޅުވާހެން އަހަރެންގެ މައްސަލަ ބޮޑެވެ. އެކަމަކު އެއީ އަހަރެންވެސް ބޮޑުވި ވަރަކަށެވެ. މިގައުމުގައި އެންމެބޮޑު އަހަރެންގެ ދަރަޖަ ލިބޭނޭ ފަރާތަކީ ރައީސުލްޖުމްހޫރިއްޔާ އެވެ. ޤާނޫނު އަސާސީން ހުރިހާ ބާރެއްދީފައިވަނީ އެމަގާމުގައި ހުންނަ މީހަކަށެވެ. އެމީހަކީ ކާކުތޯ ބަލާއިރު މިއަދު ރާއްޖޭގެ ވެރިކަމުގައި ހުންނެވީ އެމަޤާމުގައި 82 ވަނަ އަހަރެއް ހޭދަކުރައްވަމުން ވަޑައިގަންނަވާ މައުމޫން އަބްދުލް ގައްޔޫމެވެ.\nޚުތުބާގައި އަލްއުސްތާޛު މައުމޫން ޢަބްދުލްޤައްޔޫމް ވިދާޅުވި ވާހަކަތަކުން ކުޑަ މިންވަރެއްވެސް އަޅުގަނޑުމެންގެ މިއަދުގެ ރައީސުލްޖުމްހޫރިއްޔާއާ ގުޅޭނަމަ ހުރި ހިތާމައެއްގެ ބޮޑުކަމާއެވެ.... ޤައުމަށާއި ރައްޔިތުންނަށް ޚިދުމަތް ކުރެއްވުމަށް ހުވާކުރައްވައިގެން ހުންނަވައި ރައްޔިތުންނަށްވުރެ ބޮޑަށް ''އަހަރެން'' އިސްވެއްޖެނަމަ ޚުތުބާގައި އެވިދާޅުވި ހުރިހާ ކަމަކަށްވެސް މިމުޖްތަމައުގައި ފުރުސަތު އޮންނާނެއެވެ. އެބައޮތްވެސް މެއެވެ.\nސަބަބަކީ ހަމަ ޚުތުބާގައި އަލްއުސްތާޛު މައުމޫން އަބްދުލްޤައްޔޫމް ވިދާޅުވި ސަބަބެވެ. އަހަރެންނަށް އަހަރެންގެ ކަންތައްތަކަށް އިސްކަން ދެވުނީއެވެ. ރައްޔިތުންގެ ވެރިއަކަށް ވުމުގެ އެދުން ބޮޑުވީއެވެ. ވޯޓުން ހޮވުން ނަމަވެސް އަހަރެން އަހަރެންގެ ދިފާއަށްޓަކައި ފިސްތޯލަވެސް އެތެރެކުރީއެވެ. އެހިއްޕަވައިގެން ހުންނަވައި ހުވާވެސް ކުރެއްވީއެވެ. މަގާމާއެކު ވޯޓްދިން އެންމެ އާދައިގެ ރައްޔިތުންގެ މަތިން ހަނދުމަނެތި އަހަރެންގެ އާއިލާއަށް އިސްކަންދެވުނީއެވެ. އަހަރެންގެ ގާތްމީހުން އިސްކޮށް، ދެކޮޅުމީހުން ނައްތާލަން މަސައްކަތް ކުރެއްވީއެވެ.\nއަހަރެންނަށް އަހަރެންނޫން އެހެން މީހަކު ނެތެވެ. އަބަދުވެސް އަހަރެން، އަހަރެން، އަހަރެން ނެވެ. ރައްޔިތުންގެ ހަމަހަމަކަން ގެއްލުނީ އަހަރެންގެ އާއިލާއާއި ގާތްމީހުންނަށް ދޭންޖެހުނު އިސްކަމެއްގެ ސަބަބުންނެވެ. ރައްޔިތުންނާމެދު ބޭއިންސާފުން ކަންތައް ކުރަންޖެހުނީ އަހަރެން އަހަރެންގެ މަގާމު ދިފާއުކުރަން ބޭނުންވާލެއް ބޮޑު ކަމުންނެވެ.\nހުކުރު ޚުތުބާގައި އަލްއުސްތާޛު މައުމޫން ޢަބްދުލްޤައްޔޫމް އެވިދާޅުވި ވާހަކަތަކަކީ ނުހަނު ޢިބްރަތްތެރި އެހާމެ މާނަފުން ވާހަކަތަކެކެވެ. ގައުމުގެ ވެރިންގެ ގޮތުގައި ތިއްބަވާ ބޭފުޅުންނަށް އެބޭފުޅުންގެ ''އަހަރެން'' ފެނިވަޑައިގެންފި ނަމަ ޚުތުބާގައި އެމަނިކުފާނު އެވިދާޅުވާ ހުރިހާކަމެއްމެ ނުވެ ނުދާނެއެވެ. ހުކުރު ޚުތުބާގައި އަލްއުސްތާޛު މައުމޫން އަބްދުލްޤައްޔޫމް ވިދާޅުވި ވާހަކަތަކުން އަޅުގަނޑުމެންގެ ޤައުމުގެ ވެރިން ޢިބްރަތް ހާސިލްކުރައްވާނޭ ނަމަ ކޮންފަދަތޯއެވެ.


BAFTA gai "Shape of Water" ah 12 nomination | Mihaaru\nމި ފަހަރުގެ ބަފްޓާ އެވޯޑްސް ހޯސްޓް ކުރާ ޖޮއާނާ: އެވޯޑް ހަފުލާ އޮންނާނީ އަންނަ މަހުގެ 18 ގައި.\nބަފްޓާގައި "ދަ ޝޭޕް އޮފް ވޯޓާ" 12 ނޮމިނޭޝަނާ އެކު ކުރީގައި\n10 ޖެނުއަރީ 2018 - 14:37\nއެ ފިލްމަށް 12 ނޮމިނޭޝަން ލިބިފައިވާ އިރު އޭގެ ތެރޭގައި އެންމެ މޮޅު ފިލްމް، އެންމެ މޮޅު ޑައިރެކްޓަރު (ގުލަމޯ ޑެލް ޓޯރޯ) އަދި އެންމެ މޮޅު އޮރިޖިނަލް ސްކްރީންޕްލޭ ނޮމިނޭޝަން ވެސް ހިމެނެ އެވެ.\nއިންސާނަކާއި އާދަޔާހިލާފު މަހުލޫގަކާ ދެމެދު ހިނގާ ގުޅުމެއްގެ މައްޗަށް އުފައްދާފައިވާ "ޝޭޕް އޮފް ވޯޓާ" އަށް ފިލްމަށް ލިބުނު އިތުރު ނޮމިނޭޝަންތަކުގެ ތެރޭގައި އެންމެ މޮޅު ބަތަލާ (ސެލީ ހޯކިންސް)، އެންމެ މޮޅު ސަޕޯޓިން ބަތަލާ (އޮކްޓޭވިއާ ސްޕެންސާ)، އެންމެ މޮޅު އޮރިޖިނަލް މިއުޒިކް، އެންމެ މޮޅު ސިނަމަޓޯގްރަފީ، އެންމެ މޮޅު އެޑިޓިން، އެންމެ މޮޅު ކޮސްޓިއުމް ޑިޒައިން، އެންމެ މޮޅު ސައުންޑް މިކްސިން އަދި އެންމެ މޮޅު ވިޝުއަލް އިފެކްޓްސް ހިމެނެ އެވެ.\n"ޝޭޕް އޮފް ވޯޓާ" ގެ ފަހަތުން ދެން އެންމެ ގިނަ ނޮމިނޭޝަންތައް ލިބުނީ މި ފަހަރު ޑްރާމާ ކެޓަގަރީން އެންމެ މޮޅު ފިލްމަކަށް ހޮވުނު "ތުރީ ބިލްބޯޑްސް އައުޓްސައިޑް އެބިން، މިސޯރީ" އާއި "ދަ ޑާކެސްޓް އަވާ" އަށެވެ. އެއިން ކޮންމެ ފިލްމަކަށް9ނޮމިނޭޝަން ލިބިފައިވެ އެވެ.\nނޮމިނޭޝަންތަކާ އެކު އެންމެ ބޮޑަށް ފާހަގަ ކުރެވުނު އެއް ކަމަކީ ސްޓީވެން ސްޕީލްބާގް ޑައިރެކްޓްކޮށް، ޓޮމް ހޭންކްސް އާއި މެރީލް ސްޓްރީޕް ފަދަ ކުޅަދާނަ ތަރިން ފެނިގެން ދިޔަ ފިލްމް "ދަ ޕޯސްޓް" އަށް މުހިއްމު އެއްވެސް ނޮމިނޭޝަނެއްގައި ލައްވައި ނުލި ކަމެވެ.\nއެންމެ މޮޅު ފިލްމް:\nޝޭޕް އޮފް ވޯޓާ، ކޯލް މީ ބައި ޔޯ ނޭމް، ޑާކެސްޓް އަވާ، ޑަންކާކް، ތުރީ ބިލްބޯޑްސް އައުޓްސައިޑް، އެބިން، މިސޯރީ\nގިލަމީ ޑެލް ޓޯރޯ (ޝޭޕް އޮފް ވޯޓާ)، ކްރިސްޓޯފާ ނޯލަން (ޑަންކާކް)، ލޫކާ ގޯޑަނިނޯ (ކޯލް މީ ބައި ޔޯ ނޭމް)، ޑެނިސް ވެލެނޯވް (ބްލޭޑް ރަނާ (2049)، މާޓިން މެކްޑޮނާ (ތުރީ ބިލްބޯޑްސް)\nއެންމެ މޮޅު އެކްޓަރު:\nގެރީ އޯލްޑްމަން (ޑާކެސްޓް އަވާ)، ޑެނިއަލް ޑޭ ލުވިސް (ފެންޓަމް ތުރެޑްސް)، ޑެނިއަލް ކަލޫޔާ (ގެޓް އައުޓް)، ޖެމީ ބެލް (ފިލްމް ސްޓާޒް ޑޯންޓް ޑައި އިން ލިވަޕޫލް)، ޓިމޮތޯ ކެމެލޭ (ކޯލް މީ ބައި ޔޯ ނޭމް)\nއެންމެ މޮޅު ބަތަލާ:\nސެލީ ހޯކިންސް (ޝޭޕް އޮފް ވޯޓާ)، އެނޭ ބެނިން (ފިލްމް ސްޓާޒް ޑޯންޓް ޑައި އިން ލިވަޕޫލް)، ފްރާންސެސް މެކްޑޯމަންޑް (ތުރީ ބިލްބޯޑްސް)، މާގޯ ރޮބީ (އައި، ޓޯނިއާ)، ސަޔޮސް ރޮނަން (ލޭޑީބާޑް)\nއެންމެ މޮޅު ސަޕޯޓިން ބަތަލު:\nކްރިސްޓޯފާ ޕްލަމާ (އޯލް ދަ މަނީ އިން ދަ ވޯލްޑް)، ހިއު ގްރާންޓް (ޕެޑިންޓަން 2)، ސޭމް ރޮކްވެލް (ތުރީ ބިލްބޯޑްސް)، ވިލެމް ޑެފޯ (ފްލޮރިޑާ ޕްރޮޖެކްޓް)، ވުޑީ ހެރެލްސަން (ތުރީ ބިލްބޯޑްސް)\nއެންމެ މޮޅު ސަޕޯޓިން ބަތަލާ:\nއެލިސަން ޖެނީ (އައި، ޓޯނިޔާ)، ކްރިސްޓިން ސްކޮޓް ތޯމަސް (ޑާކެސްޓް އަވާ)، ލޯރީ މެޓްކާފް (ލޭޑީ ބާޑް)، ލެޒްލީ މެނިވެލް (ފޭންޓަމް ތުރެޑް)، އޮކްޓޭވިއާ ސްޕެންސާ (ޝޭޕް އޮފް ވޯޓާ)\nގެޓް އައުޓް، އައި ޓޯނިޔާ، ލޭޑީ ބާޑް، ޝޭޕް އޮފް ވޯޓާ، ތުރީ ބިލްބޯޑްސް\nކޯލް މީ ބައި ޔޯ ނޭމް، ދަ ޑެތު އޮފް ސްޓާލިން، ފލްމް ސްޓާޒް ޑޯންޓް ޑައި އިން ލިވަޕޫލް، މޮލީޒް ގޭމް، ޕެޑިންޓަން 2\nބަފްޓާގެގެ މި ފަހަރު އެންމެ މޮޅު އެނިމޭޓެޑް ފިލްމް ކެޓަގަރީ އަށް ވާދަ ކުރަނީ އެންމެ ތިން ފިލްމެވެ. އެއީ ގޯލްޑެން ގްލޯބްސް ހޯދި "ކޮކޯ" ގެ އިތުރުން ލަވިން ވިންސެންޓް އާއި މައި ލައިފް އޭސް ކޯގޭ އެވެ.\nއައުޓްސްޓޭންޑިން ބްރިޓިޝް ފިލްމަކަށް ވާދަ ކުރާ ފިލްމްތަކުގެ ތެރޭގައި ހިމެނެނީ ޑާކެސްޓް އަވާ، ދަ ޑެތު އޮފް ސްޓާލިން، ގޯޑްން އޯން ކަންޓްރީ، ލޭޑީ މެކްބެތު، ޕެޑިންޓަން2އަދި ތުރީ ބިލްްބޯޑްސް އެވެ.\nބަފްޓާ އެވޯޑްސް ހަފުލާ އޮންނާނީ އަންނަ މަހުގެ 18 ގައި ލަންޑަންގެ ރޯޔަލް އަލްބަޓް ހޯލްގަ އެވެ. އެވޯޑްސް ހޯސްޓް ކުރާނީ ދުވަސްވީ އިނގިރޭސި ބަތަލާ ޖޮއާނާ ލުމްލީ، 71، އެވެ.\nބަފްޓާގެ މޮޅު ފިލްމަކަށް "ރޯމާ"


މާޒީވެފައިވާ ކަމަކީ ނިމިފައިވާ ކަމެކެވެ. | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ މާޒީވެފައިވާ ކަމަކީ ނިމިފައިވާ ކަމެކެވެ.\n16 މޭ 2008\nމާޒީ ހަނދާންކޮށްކޮށްފައި އެއާމެދު ވިސްނައި، މާޒީގައި ވެފައިވާ ދެރަކަންތަކާ މެދު ހިތާމަކުރުމަކީ، ނުވިސްނޭ މޮޔަކަމެކެވެ. ޢަޒުމު މަރާލައި، ކުރިމަތީގައި އޮތް ޙަޔާތް ބޭކާރުކޮށްލުމެވެ. ބުއްދިވެރިން ގާތުގައި، މާޒީގެ ފަތަކީ އޮޅާލެވިފައިވާ އެއްޗެކެވެ. ނިއުޅައިގެން ކިޔާ އެއްޗެއް ނޫނެވެ. އެއީ ހަނދާންނެތިކޮށްލުމުގެ ތޭރިތަކުގެ ފަހަތުގައި އަބަދަށްޓަކައި ބަންދުކުރެވިފައިވާ އެއްޗެކެވެ. އަޅާނުލުމުގެ ޖަލުގައި ވަރުގަދަ ވަލުން އައްސާލެވިފައިވާ އެއްޗެކެވެ. އެއީ ދުވަހަކު ވެސް އެތަނުން ނުކުމެގެންވާނެ އެއްޗެއް ނޫނެވެ. އެއީ ބަންދުކުރެވި ތަޅުލެވިފައިވާ، އޭގެ ވާހަކައެއް ނުދެއްކޭ އެއްޗެކެވެ.\nސަބަބަކީ އެއީ މާޒީއެވެ. ނިމިފައިވާ ކަމެކެވެ. ހިތާމަކުރުމަކުން އެ ކަން އަލަކުން ނުކުރެވޭނެއެވެ. ދެރަވުމަކުން އެކަން އިޞްލާޙެއް ނުކުރެވޭނެއެވެ. މޮޅިވެރިވުމަކުން އެކަން ރަނގަޅެއް ވެސް ނުކުރެވޭނެއެވެ. ހިތް ކިލަނބުކުރުމަކުން އެކަން އަލަކުން ނުދިރުވޭނެއެވެ. އެހެނީ އެއީ ނެތުމެކެވެ.\nވީމާ މާޒީގެ ބިރުވެރި ހުވަފެންތެރޭގައި ނުއުޅޭށެވެ. ފާއިތުވެފައިވާ ކަންތަކުގެ އަނދިރި ވިލާގަނޑުގެ ދަށުގައި ނުހުންނާށެވެ. މާޒީގެ ބިރުވެރި ކަމުން ކަލޭގެ ނަފްސު މިންޖުކުރާށެވެ. ކަލޭ ބޭނުންވަނީ، ކޯރުގެ ފެން އައި ދިމާއަށް، އިރު އެރި ދިމާއަށް، ދަރިފުޅު މަންމަގެ ބަނޑަށް، ދިން ކިރު އުރަމައްޗަށް، ފޭބި ކަރުނަ ލޮލަށް، އަނބުރާ ފޮނުވަންހެއްޔެވެ؟! މާޒީއާ މެދު ވިސްނައި، މާޒީ ދެކެ ބިރުގަނެ، މާޒީގެ އަލިފާނުން ކަލޭ އަންދައި، މާޒީގެ އޮޅިގަނޑު ކުރިމަތީ ބަނޑުޖަހައިގެން ތި އޮންނަ އޮތުމަކީ، ހިތާމަކުރަންޖެހޭ ފަދަ ނުރައްކާތެރި ކަމެކެވެ.\nމާޒީ ލިޔެވިފައިވާ ފޮތް މިއަދު ކިއުމަކީ، ޙާޟިރު ގެއްލެނިވި ކަމެކެވެ. މަސައްކަތް ވިއްސިވިހާލިވާ ކަމެކެވެ. ކުރިމަތީގައި އޮތް ވަގުތު ބޭކާރު ކުރުމެވެ. ކުރީގެ އުއްމަތްތަކާއި އެ މީހުން ކަންތައް ކުރިގޮތް މާތް ﷲ ބަޔާން ކުރެއްވިއެވެ. ދެން އެއަށް ފަހު ވަޙީކުރެއްވީ: تِلْكَ أُمَّةٌ قَدْ خَلَتْ\nމާނަ: ''އެއީ ފާއިތުވެ ހިނގައްޖެ އުއްމަތެކެވެ.'' (އަލްބަޤަރާ: 134)\nވީމާ ކަން އެ އޮތީ ވެނިމިފައެވެ. މާޒީގެ މަރުވެފައިވާ ހަށިގަނޑު ފަޅާ ބެލުމުގެ މާނައެއް ނެތެވެ. ތާރީޚުގެ ފުރޮޅު ފަހަތަށް އެނބުރުމުގެ ބޭނުމެއް ނެތެވެ.\nމާޒީއަށް އެނބުރި ދާ މީހާއަކީ، ފުނޑާފައި ހުރި ގޮދަން އަލުން ފުނޑާ މީހެކެވެ. ކީހާފައި ހުރި ކީސްކުނޑި ކީހާ މީހެކެވެ. މާޒީއާ މެދު ކަރުނައަޅާ މީހުންނާ ދިމާއަށް ބުނެވޭ އިހުގެ ހަރުބަހެއްގައި އޮންނަނީ، މަރުވެފައިތިބޭ މީހުން މަހާނައިން ނުނެރޭށޭއެވެ.\nއަހަރެމެންނަށް ޖެހިފައިވާ ބައްޔަކީ، ހާޟިރުގައި ވާ ކަންތައްތައް ނުކޮށް، މާޟީއާ މެދު މަޝްޣޫލުވުމެވެ. ރީތި ގަނޑުވަރުތައް ދޫކޮށްފައި، ވީރާނާވެފައިވާ ގާ ފުނީގެ މޮޅުވާހަކަ ދައްކަން ތިބުމެވެ. މާޟީވެފައިވާ ކަމެއް އަނބުރާ ގެންނަން، އިންސީންނާއި ޖިންނީން އެކުވިޔަސް، އެއީ ވާނެ ކަމެއް ނޫނެވެ. މުސްތަޙީލުކަމަކީ އެއީއެވެ.\nއެހެން މީހުން ފަހަތަކަށް ނުބަލައެވެ. ފުރަގަހަކަށް ނޭނބުރެއެވެ. އެހެނީ، ވައިޖެހެނީ ކުރިއަށެވެ. ފެންކޯރު ދުވަނީ ކުރިއަށެވެ. ޤާފިލާ ދަތުރުކުރަނީ ކުރިއަށެވެ. ވީމާ ކަލޭ އެކަނި، ޙަޔާތުގެ ސުންނަތާ ޚިލާފު ނުވާށެވެ.


Salman TV channel eh ufahdhanee\nސަލްމާން އުފައްދާ ޓީވީގެ ނަމަކީ، އެސްކޭ ޓީވީ --\nބޮލީވުޑްގެ ބަތަލާ، ސަލްމާން ޚާން އަމިއްލަ ޓީވީ އެއް އުފައްދުމުގެ މަސައްކަތް ފަށައިފި އެވެ.\nބޮލީވުޑްގެ އެންމެ ފަހުގެ ހަބަރުތައް ބުނި ގޮތުގައިި، ސަލްމާނު އުފައްދަން ހަމަޖެހިފައިވާ ޓީވީ ޗެނެލްގެ ނަމަކީ އެސްކޭޓީވީ އެވެ. އެސްކޭ އަކީ އޭނާގެ ނަމުގެ އިނިޝިއަލް ކަމުން އެއީ އޭނާގެ ނަަމާ ގުޅުވައިގެން އުފައްދާ ޗެނަލް އެއް ކަން އެނގެ އެވެ. އެސްކޭއަކީ އޭނާގެ ނަމުގެ ދެ އިނިޝިއަލްސް އެވެ.\nއެސްކޭގެ ނަމުގައި ސަލްމާން އުފައްދާ ޓީވީ ޗެނަަލްގައި ދައްކާނީ ކޮން ކަހަލަ ކޮންޓެންޓް އެއް ކަމެއް އަދި ނުބުނެ އެވެ. ސަލްމާން ވަނީ ކުޅުނު ހުރިހާ ފިލްމެއްގެ ރައިޓްސް ވެސް ހޯދަން ވެސް މީގެ ކުރިން މަސައްކަތް ކޮށްފަ އެވެ. އަދި، ފިލްމު ތަކުގެ ރައިޓްސް ހޮދަން މަސައްކަތް ކުރި ސަބަބަކީ އޭނާގެ ޗެނަލް މެދުވެރިކޮށް ހުރިހާ ފިލްމުތައް އެއް ތަނަކުން ދެއްކުން ކަމަށް ހަބަރުތަކުން ބުނެ އެވެ.\nޓީވީ ޗެނެލެއް ގެނައުމުގެ މަސައްކަތް ކުރަމުން އަންނަ އިރު، ސަލްމާން ވަނީ ޓީވީ އުފެއްދުންތައް ގެނެސްދޭން ހާއްސަކޮށްގެން ސަލްމާން ހާން ޓެލެވިޝަންގެ ނަމުގައި ކުންފުންޏެއް ވެސް ރަޖިސްޓާކޮށްފަ އެވެ. ސޮނީ ޓީވީން މިހާރު ގެނެސްދޭ ކޮމެޑީ ޝޯ "ދަ ކަޕިލް ޝަރުމާ ޝޯ" އަކީ ސަލްމާންގެ ކުންފުނިން ޕްރޮޑިއުސްކުރާ ޝޯއެކެވެ.\nއެސްކޭ ނަމުގައިި ޓީވީ ޗެނަލް އެއް ގެންނަން މަސައްކަތް ފަށާފައިވާ އިރު، އެސްކޭ ފިލްމްސްގެ ނަމުގައި ފިލްމު ކުންފުންޏެއް ވެސް އޭނާ ހިންގަ އެވެ. އެ ޕްރޮޑަކްޝަންގެ ދަށުންން ދެން އެންމެ އަވަހަށް ބެލުންތެރިންނަށް ގެނެސް ދޭނީ މި މަހުގެ 29 ގައި ރިލީޒް ކުރާ ފިލްމު "ނޯޓްބުކް" އެވެ.\nއޭނާ ދެން އެންމެ އަވަހަށް ސްކްރީނުން ފެންނާނީ ފިތުރު އީދުގައި ރިލީޒް ކުރާ "ބާރަތު" އިންނެވެ.


ހިތް ނުރޮއްވާ… (26) | Esfiya - Dhivehi Vaahaka Site\n…..ރިހާދެކެ ޒީޝާން ލޯބިވާކަން އެނގުނު ފަހުން ރިހާ ވަނީ ޒީޝާނާއި ދުރުވެފައެވެ. ކުރިން އެކުގައި މަސައްކަތްކޮށް ހީ ސަކަރާތްޖެހާ އުޅުނު ނަމަވެސް މިހާރު ރިހާ ކޮންމެހެން ބުނަން ޖެހިއްޖެ އެއްޗެއް ނޫނީ ނުބުނެއެވެ. މިއަދުވެސް އެތައްފަހަރަކު ރިހާއަށް ގުޅިއްޖެއެވެ. ނަމަވެސް އެއިން އެއްފަހަރުވެސް ފޯނަށް ޖަވާބު ނުދެއެވެ. އެ ދުރުހެލިކަން ޒީޝާނަށް ވީ ކެތްކުރަންދަތި ވޭނަކަށެވެ.\nއޮފީސް ނިންމާލުމަށްފަހު އައިގޮތަށް ޒީޝާން އޮތީ އެނދުމަތީގައެވެ. ޒީޝާން ހޯދަމުން އައި އޭނާގެ މަންމަ، ސަމީރާ އެކޮޓަރި ކުރި މައްޗަށް އެރިއިރު ކޮންމެވެސް ވަރަކަށް ހުޅުވިފައިހުރި ދޮރުން ޒީޝާން އޮށޯވެލައިގެން އޮތްގޮތް ފެނުމުން އޭނާގެ ލޯބިވާ ދަރިފުޅު ކޮންމެވެސް ކަމަކާއި ފިކުރުކުރަނީކަން ފުރަތަމަ ނަޒަރުންވެސް އެ މަންމަގެ ހިތް ބުނެލިއެވެ. ސަމީރާ ގޮސް ލޯމަރާލައިގެން އޮތް ޒީޝާންގެ މަގަތުގައި އިށީންނަމުން ޒީޝާންގެ ނިތްކުރީގައި ލޮތްބާއެކު ފިރުމާލިއެވެ. މަންމަގެ އެ އޯގާތެރި ފިރުމުމުގެ އިޙްސާސް ކުރެވުމާއި އެކު ޒީޝާން ދެ ލޯ ހުޅުވާލާ މަންމައަށް ހިނިތުންވެލިއެވެ. “ދަރިފުޅު ހާދަ ފިކުރުބޮޑުވެފަ… ކިހިނެއްވީ؟” ސަމީރާ ވަރަށް ލޯބިން ޒީޝާން ކުރެ އެހެން އަހާލިއިރުވެސް ސަމީރާގެ ލޮލަށް ފެނިފައިވާ މަންޒަރު ތަކުންނާއި އަމިއްލަ ތަޖުރިބާއަށް ބަލާފައި ވެގެން އުޅޭގޮތް އޭނާއަށް އެނގެއެވެ. ސަމީރާގެ އެންމެ ހަގު އަދި އެންމެ ލޯބިން ބަލާބޮޑުކުރި ދަރިފުޅުގެ ހަޔާތަށް ކޮންމެވެސް އަންހެންކުއްޖެއް އައީއެވެ. “ކަމެއްނުވެއޭ މަމް. ކުޑަކޮށް ވަރުބަލިވީ” ޒީޝާން އޭނާގެ ހިތުގެ ހާލު އެއްވެސް މީހަކާއި ހިއްސާ ކުރަން ބޭނުންނުވާތީ ބުނެލިއެވެ. “ޝާން! މަންމައަށް ތަ ތި އޮޅުވާލަނީ؟ ދަރިފުޅު ހީކުރީ މަންމައަށް އެއްވެސް ކަމެއް ނޭނގޭ ކަމަށްތަ؟” ސަމީރާ ކުރަންފެށި ސުވާލުތަކުން ޒީޝާން ކުޑަކޮށް ހާސްވެ ސަމީރާއަށް ބަލާލުމުން ހިނިތުންވެލަމުން ޒީޝާން ގާތު ސަމީރާ އަހާލިއެވެ. “ދެން ބުނެބަލަ! ކޮން ކުއްޖެއްތަ އެއީ؟”\nޒީޝާން ފާޑަކަށް ރަކިވިއެވެ. “ކޮން ކުއްޖެއްގެ ވާހަކަތަ މަމް ތި ދައްކަނީ؟” ބުޅާ ގޯނިން ބޭރުވެއްޖެކަން އެނގުމުންވެސް ނޫންކަމަށް ހަދާލަމުން ޒީޝާންވެސް ސަމީރާއާއި ހަމަ އެ ސުވާލު ކޮށްލިއެވެ. “މިއަހަނީ ދަރިފުޅަށް ކަމުގޮސްގެން ތިއުޅެނީ ކޮން އަންހެން ކުއްޖެއްހޭ؟” ސަމީރާ އަނެއްކާވެސް އަހާލިއެވެ. “ނޭނގެ މަންމައަށް ކަމުދާނެ ކަމެއް!” ބުނަން ނުބުނަން އިނދެފަ އެންމެފަހުން ލަދުން އިނދެ ޒީޝާން ބުނެލިއެވެ. ސަމީރާ އިތުރު އެއްޗެއް ނުބުނެ ބަލައިން އިން ގޮތުން މަންމަ އެ އިންތިޒާރު ކުރަނީ އެ ކުއްޖެއްގެ ނަން ބުނާދެންކަން އެނގުމުން އިސްޖަހާލަމުން ޒީޝާން އަނެއްކާވެސް ބުނެލިއެވެ. “ރިހާ!” ރިހާގެ ނަން ބުނެފަ ސަމީރާގެ މޫނަށް އަނެއްކާވެސް ޒީޝާން ބަލާލީ އެ މޫނަށް އަރާފައިބާ ކުލަވަރު ބަލާލުމުގެ ބޭނުމުގައެވެ. ސަމީރާގެ މޫނަށް ހަދާލިގޮތަކުން ޒީޝާންގެ ހިތް ކުޑަކޮށް ތެޅިލިއެވެ. ރިހާގެ ނަމާއިއެކު އެ މޫނުން ކުލަ އޮއްސިގެން ދިޔަތަން ފެނުމުން ޒީޝާން ޤަބޫލުކުރީ ސަމީރާއަށް ރިހާ ކަމުނުދިޔައީ ކަމުގައެވެ. ނަމަވެސް ހަމައެހިނދުކޮޅު ޒީޝާންގެ މޫނުމައްޗަށް ހިނތުންވުން ގެނެސްދިނީ ސަމީރާ ހިނތުންވެލަމުން ބުނި އެއްޗަކުންނެވެ. “މަންމައަށް ރިހާ ވަރަށް ކަމުދޭ…” ސަމީރާ އެއްޗެއް ވިސްނާލަމުން ކުޑައިރުކޮޅަކަށް ވާހަކަ މެދުކަނޑާލާފައި އަނެއްކާވެސް ބުނެލިއެވެ. “އަދި ބުނެފާނަން އެއްވާހަކަ. ދަރިފުޅުގެ ބައްޕައަށްވެސް ރިހާ ވަރަށް ކަމުދޭ” މަންމަގެ އެ ޖުމްލައިން ޒީޝާން އިތުރަށް އުފާވިއެވެ.\nހަވީރުގެ ވަގުތެވެ. އެހެންދުވަސް ދުވަހާއި ހިލާފަށް އޮފީހުގެ ކަންކަން އަވަހަށް ނިންމާލުމަށްފަހު “ޕެރެޑައިސް”ގެ ގޯތިތެރެއަށް ވަދެގެން އައި ރިހާ ފުރަތަމަވެސް ހޯދީ މާޔާއެވެ. ނިހާގެ ޝޮޕިންގ ލިސްޓް ތައްޔާރުކުރަން ހަވާލުކުރީ މާޔާއަށް ކަމަށްވުމުންނެވެ. މާޔާ ވަނީ މާޔާއާއި ހަވާލުކުރެވުނު މަސައްކަތް ވަރަށް ފުރިހަމައަށް އަދާކޮށްފައެވެ. ނިހާ ގާތު އަހައިގެން ނިހާއަށް ކަމުދާ އެއްޗެއްސާއި އެކު މާޔާ ލިސްޓް ތައްޔާރުކޮށްފައިވުމުން ނިހާގެ ބަހެއް އިތުރަށް ހޯދުމަށް ރިހާ ނޫޅެއެވެ. ނަމަވެސް އެއްޗެތި ގަތުމުގެ ކުރިން ނަސީމާގެ ހިޔާލެއް އެކަމަށް ހޯދަން ބޭނުންވިއެވެ. އެހެނީ ނިހާގެ ހުރިހާ ކަމެއްވެސް ނަސީމާ ހިތްހަމަޖެހޭ ގޮތަށް ކުރުމަށް ރިހާ ބޭނުންވާތީއެވެ. އެހެންކަމުން ލިސްޓް ހިފައިގެން މާޔާގެ ކޮޓަރިން ނުކުމެގެން ދިޔައީ ނަސީމާ ފެނޭތޯއެވެ. މިވަގުތު ނަސީމާ އިންނާނީ ސިޓިންގ ރޫމް ނުނީ ގޭގެ ބަގީޗާގައި ކަން ރިހާއަށް އެނގެއެވެ. އެހެން ކަމުން ފުރަތަމަ ރިހާ ދިޔައީ ސިޓިން ރޫމަށެވެ. ނަސީބަކުން ނިހާއާއި އެކު ނަސީމާ އެތަނުގަ ތިއްބެވެ. ނަސީމާ އިނީ ހުރިހާ އަލްބަމް ތަކެއްހެން ނެރެގެން ނިހާއަށް ތަސްވީރުތައް ދައްކާފަ އެއީ ކާކުގެ ކޮންއިރެއްގެ ތަސްވީރުތަކެއްކަން ބުނެދޭށެވެ. “މަންމާ.” ރިހާ އައިސް ނަސީމާމެންގެ ގާތަށް ހުއްޓިލަމުން މަޑުމަޑުން ނަސީމާއަށް ގޮވާލިއެވެ.\n“މި ލިސްޓް ބަލާލާފަ މަންމަ އެއްޗެއް އިތުރުކޮށްލަން ބޭނުމިޔާ ބުނެލަދީބަލަ.” އަލްބަމަށް ނަޒަރު ހުއްޓާލައިގެން އިން ނަސީމާ އިސްއުފުލާ ރިހާއަށް ބަލާލުމުން ރިހާ ނަސީމާ ގާތު އެދުނެވެ. ރިހާ އެއީ ނިހާއަށް ބޭނުންވާ އެއްޗެތީގެ ލިސްޓްކަމަށް ބުނުމުން ނަސީމާ ލިސްޓްގަ ހިފާ އެއަށް ބަލާލިއެވެ. އަދި ދެތިން އެއްޗެއް އިތުރު ކޮށްލިއެވެ. އެވަގުތު ނަސީރުވެސް އައިސް އެތަނުން ސޯފާއެއްގައި އިށީނުމުން ނަސީރުގާތުވެސް ރިހާ އެދުނީ ލިސްޓް ޗެކްކޮށްލުމަށެވެ. މިވަގުތު ގަންނާނީ ހަމައެކަނި އަންނައުނު ފަދަ އެއްޗެހި ކަމަސް ނަސީރު ގާތު ބުނަމުން ނިހާގެ ކޮޓަރިއަށް ބޭނުންވާ އެހެނިހެން ތަކެތި މާލޭން ނޫނީ ރާއްޖެއިން ބޭރުން ގެންނާނީ ކަމުގަ ރިހާ ބުނެލިއެވެ. ދުވަހުގެ ބާކީބައި ދިޔައީ އެކަހަލަ ގޮތަކަށެވެ. ނިހާއަށް ބައެއް އަންނައުނު ގަނެގެން ރިހާއައުމަށްފަހު ދެން އުޅެންފެށީ މާދަން ރޭގެ ތައްޔާރީތައް ކުރުމަށެވެ. ރިހާ އެކަން އަޔާން އަދި ޖުއާންއަށް ހަވާލު ކުރި ނަމަވެސް ރިހާވެސް ދިޔައީ އެކަންކަން ވަރަށް ގާތުން ބަލަމުންނެވެ.\nދުވަހަކީ “ޕެރެޑައިސް”އަށް ވަރަށް ވެސް ޙާއްސަ ދުވަހެކެވެ. ދުވަސް ފެށުނީއްސުރެ ނިހާގެ މޫނުމަތިން ހިނިތުންވުން ފިލައިގެން ނުދެއެވެ. އެތަކެއް އަހަރުތަކަކަށްފަހު ލިބުނު ޢާއިލާ ގާތު އަދި މިއީ ދެވަނަ ދުވަސް ނަމަވެސް އެ އެންމެންވެސް ވަނީ ނިހާ ބަލައިގެންފައެވެ. ފުރަތަމަ ދުވަހުއްސުރެ ނިހާ އެއީ އެތަނަށް ބީރައްޓެހި ކުއްޖެއްކަން އެއްވެސް ވަރަކަށް އިހްސާސް ވިއަކަނުދެއެވެ. އެންމެންވެސް ނިހާ އާއި ވާހަކަ ދައްކާ ހީ ސަކަރާތްޖަހާ ހަދާއިރު ހީވަނީ ކުޑައިރުއްސުރެ އެކު އުޅެ ބޮޑުވި ކުދިންހެންނެވެ. އެންމެންގެ ގާތްކަން ލިބުނު ނަމަވެސް ނިހާއާއި އެންމެ ގާތުން އުޅޭނެ ކަމަށް ހީކުރި ފަރާތް ނިހާ އާއި އެހާ ގާތެއްނޫނެވެ. އެއީ ރިހާއެވެ. ނިހާ ވިސްނީ އެއީ ރިހާ މާ ބުރަކޮށް އުޅޭތީ އަދި ވާހަކަ ދައްކާލާނެ ފުރުޞަތެއް ނުލިބެނީ ކަމަށެވެ. އެހެނަސް މި ޙާއްސަ ދުވަހު، ނިހާއަށް އެންމެ ފުރަތަމަ އުފަންދުވަހުގެ ތަހުނިޔާ ކިޔާ މީހުންގެ ތެރޭގައި ރިހާ ވާނެކަމަށް ނިހާ ހުރީ އުއްމީދު ކޮށްގެނެވެ. ނަމަވެސް ކަންވީ ނިހާ އުއްމީދު ކުރިގޮތަކަށް ނޫނެވެ. މާ ހެނދުނަކާ ހޭލައިގެން ރިހާ އޮފީހަށް ދިޔަކަން ނިހާއަށް އެނގުނީ އެއްވެސް ގޮތަކަށް ރިހާ ނުފެނުމުން ގެއިން މީހެއްގާތު އަހާލުމުންނެވެ. ނިހާ ކުޑަކޮށް މާޔޫސްވިއެވެ. ފުރަތަމަ ރިއާގެ ގޮތުގައި ރިހާއާއި ބައްދަލުވި ވަގުތު ރިހާ ރޮއެފަ ކަންތައް ކުރިގޮތުން ރިހާ އެއީ ނިހާގެ އެންމެ ގާތް މީހާއަށް ވާނެކަމުގައި ނިހާ އުއްމީދު ކުރިއެވެ. ނަމަވެސް ކަންތައް ވަމުން ދަނީ ނިހާ ހީކުރި ގޮތަކަށް ނޫނެވެ.\nގާތްތިމާގެ މީހުންގެ އިތުރުން ދަޢުވަތު އެރުވިފައިވާ އެންމެންހެން އައިސް ވަރަށް ފުރިހަމައަށް ތައްޔާރުކުރެވިފައިވާ “ޕެރެޑައިސް”ގެ ބޮޑު ހޯލުތެރެ ފުރާލިއިރު ގިނަ ބައެއްގެ ހިތުގައި އުފެދިފައިވާ ސުވަލަކީ މިއަދުގެ މި ޙަފްލާގެ މަޤްސަދަކީ ކޮބައި ކަމާމެދު ކުރެވޭ ސުވާލެވެ. ދަޢުވަތު ލިބުނުއިރު އެނގުނުހާވެސް އެއްޗަކީ ނަސީރުގެ ޢާއިލާއިން ޙާއްސަ ކަމެއް އިޢުލާން ކުރަން އުޅޭކަމެވެ. އެހެންކަމުން ނަސީރު އަދި “ޕެރެޑައިސް”ގެ އެހެންމީހުންގާތު އެހާލުމުންވެސް ލިބުނު ޖަވާބަކީ އަދި ކުޑަ އިރުކޮޅަކު އިންތިޒާރުކޮށްލާށޭ ބުނާ ބުނުމެވެ.\nގަޑިން އަށްގަޑި ބައިވާން ކައިރިވެފައި ވަނިކޮށް ނަސީރު ގަޑިއަށް ބަލާލީ ކުޑަކޮށް ހާސްވެ ހިތްހަމަ ނުޖެހި ހުރެއެވެ. އެވަރަށް އެ ހަފްލާގައި ބައިވެރިވާން ބުނުމުންވެސް އަދިވެސް ރިހާ އެތަނުން ނުފެނެއެވެ. އެތަނުން ކީއްކުރަން ހެއްޔެވެ. މުޅިދުވަހުވެސް އެ ގޭ ތެރެއިން ރިހާ ނުފެނެއެވެ. އެހެނީ ހެނދުނު ހެނދުނާ އޮފީހަށް ދިޔަގޮތަށް އަދި ރިހާ ގެއަކަށް ނާދެއެވެ. އެގޮތަށް ނަސީރު ހިތްހަމަނުޖެހިފަ ހުއްޓާ އެތާ ތެރެއަށް ރިހާ ވަދެގެން އައިތަން ފެނުމުން ނަސީރު ހިތްހަމަޖެހުމުގެ ނޭވާއެއްލިއެވެ. ނިހާ އަކީ ކާކުކަން ބުނެދޭ ވަގުތު ރިހާ އެތާ ހުންނަން ނަސީރު ބޭނުންވީ ރިހާ އާއި ނިހާގެ ސޫރަ އެއްގޮތް ކަމުންނެވެ. ރިހާ ނުހުރެއްޖެ ނަމަ ނަސީރު އެކުރަނީ ސަމާސައެކޭ މީހުން ހީކޮށްފާނެތީއެވެ.\nއެވަގުތު އެ ޙަފްލާ ތެރެއިން ރިހާ ފެނުމުން ހުރިހާ މެހެމާނުންހެން ތިބީ ހައިރާންވެފައެވެ. ރިހާ އެކަހަލަ ހަފްލާތަކުގައި ބައިވެރި ނުވާކަން އެއީ ހުރިހާ އެންމެނަށްހެން ފާހަގަ ކުރެވިފައިވާ ކަމެކެވެ. ނަމަވެސް ރިހާގެ އެ ފެނިލުމުން މިރޭގެ ހަފްލާއަކީ ތަފާތު އަދި ޙާއްސަ ހަފްލާއެއްކަން އެންމެނަށް ޤަބޫލުކުރެވުނެވެ. ކުޑައިރުކޮޅެއްފަހުން ނަސީރު އައިސް ރިހާ ގާތު ނަސީރާއި އެކު އައުމަށް ބުނެ ހޯލުގެ މެދަށްވާގޮތަށް ގޮސް ހުއްޓިލިއެވެ. އަދި މެހެމާނުންގެ ސަމާލުކަން ހޯދަމުން އެ އެންމެންހެން އޭގެ ޖަވާބު ބޭނުންވެގެން އުޅޭ ސުވާލަށް ޖަވާބު ދިނުމުގެ ގޮތުން ނަސީރުގެ ވާހަކަ ފެށިއެވެ. އެތަނުގައި ތިބި ބައެއް މީހުނަށް މީގެ ވިއްސަކަށް އަހަރުކުރިން ރިހާއަށް ނަންކީ ދުވަހު އެ ގޭގައި ހިނގި ހާދިސާ އެނގިފަވާނެކަމަށް ނަސީރު ބުންޏެވެ. ނަމަވެސް މިހާރު ހަނދާން ނުހުރުންވެސް އެކަށީގެންވާ ކަމަށް ބުނަމުން ނަސީރު ދެން އިޝާރާތް ކޮށްލީ އެވަގުތު ނަސީމާއާއި އެކު އެންމެންގެ ކުރި މައްޗަށް އަންނަމުން ދިޔަ ނިހާއެވެ. ނިހާ އަނބުރާ އެ ޢާއިލާއަށް ލިބިއްޖެ ކަމުގައި ނަސީރު ބުނެލީ އުފަލުން ހުރެއެވެ. އަދި މިރޭގެ މި ހަފްލާއަކީ ނިހާ އެމީހުނަށް ތަޢާރަފް ކޮށްދިނުމަށްޓަކައި ބޭއްވުނު ހަފްލާއެއްކަމުގައި ބުންޏެވެ. އަދި ނަސީރުގެ ވާހަކަކޮޅު ނިންމާލަމުން ދުވަހުގެ ހާއްސަކަން އިތުރުވަނީ ދުވަހަކީ ރިހާ އާއި ނިހާއާއި ދެކުދިންގެ އުފަންދުވަސް ކަމަށްވެސް ވުމުން ކަމުގައި ބުންޏެވެ.\nމުޅި ހޯލު ތެރެ ފެންނާނެހެން ފުރަތަމަ ފަންގިފިލާގެ ކޮރިޑޯ މަތީ ސިޑިއާއި ދާދި ކައިރީގައި ހުއްޓިލައިގެން ހުރިއިރު ތިރީގައި ހޭލަމޭލަވަމުން ދިޔަ އެކިއެކި މީހުނަށް ރިހާގެ ނަޒަރު ހުއްޓާލައިގެން ހުއްޓެވެ. އެތާ ހުންނައިރު އެމީހުނަށް ރިހާ ނުފެނުނަސް ރިހާއަށް އެމީހުން ފެނެއެވެ. އުފާވެރި މާހައުލެއްގައި އެންމެން އެކަކު އަނެކަކާ ބައްދަލު ކުރަމުން ދިޔައިރު ފަހަރަކު މީހަކުހެން އައިސް ނިހާއާއި ވާހަކަ ދައްކާ އެކުވެރިވަމުން ދިޔައިރު ރިހާ ހުރީ އެމަންޒަރު ބަލާށެވެ. މަންމައާއި ބައްޕަގެ އެކުވެރިންނާއި ދެ ޢާއިލާގެ މީހުންވެސް ނިހާ ފެނުމުން އުފަލުން އުޅޭގޮތް ފެނި ރިހާވެސް އުފާވެއެވެ. ހުރިހާ ކުދިންނާއި ބައްދަލު ކުރަން ބޭނުމޭ ބުނި ރިހާގެ މާމައާއި ކާފަގެ ހުރިހާ ކުދިންގެ ތެރޭ ރިހާ ނުހިމެނެނީކަންނޭގެއެވެ. އެހެން އެންމެންނާއި ބައްދަލުކޮށް ވާހަކަ ދެއްކުނު އިރުވެސް ދާދި ކައިރީ ހުރި ރިހާ އެދެމީހުނަށްވެސް ނުފެނުނީ އެ ސަބަބަށްޓަކައި ކަމަށްވެދާނެއެވެ. އިރުކޮޅަކު އެހެން ހުރެލާފައި އަތުކުރީގައި އޮތް ގަޑިއަށް ބަލާލަމުން ރިހާ ދެން މިސްރާބު ޖެހީ މައްޗަށް ރިހާގެ ބަޔަށް އެރުމަށެވެ.\nއުފާވެރިކަމާއިއެކު ކުރިއަށް ދިޔަ ހަފްލާގައި ނިހާމެންގެ އުފަންދުވަހުގެ ކޭކުފަޅަން އެންމެން ތައްޔާރުވެފަ ހޯދީ ރިހާއެވެ. ނަސީރަށް ރިހާ ނެތްކަން އެނގުމުން ކުޑަކޮށް ދެފަރާތަށް ބޯ ހޫރާލެވުނެވެ. އޭނާއަށް ލިބިފަ މިހިރީ ވާ ދަރިއެއްތާއޭ ހިތަށްއެރިއެވެ. ދެފަހަރު ހަމައަށް ވާ ތަނެއްނޭނގެއެވެ.\nވަރަށް އިންތިޒާރު ކުރިފަހުން ފުރުސަތު މިލިބުނީ. މިއަށްވުރެ ދިގުކޮށް ގެނެސްދިނުން އެދެން. އެކަމު ވާހަކަ ވަރަށް ރީތި. ވަރަށް އަވަހަށް އަނެއްބައި ކިޔާލެވޭނެކަމަށް އުއްމީދު ކުރަން.\nV v vv vvvvv reethi.. Heevaagothun mi vaahaka adhi kiriyaa middle aa hama ah mi dhiyaee dw raina\nv vv varaaaaaaaaaaaaaaaaaaaaaaaaaaaaaaaaaaaaah reeeeeeeeeeeeeeeeeeeeeethi\n😉 next part v avahah up vaane kamah unmeedhu kuran 🙂\nNext part avas kohdheebala… waitin waitin..alhe friday ga up vaanetha RAINA darlin…\nv salhi wait for the nxt part\nAju kiyaa vaahaka thakugetherein ves emme reethi vaahaka thakuga himeney vaahaka eh , namaves maa kuruvefa lahun upvaathee dheraee, raina ekan ragalhenuvaanetha , busy kamun dho\nބައްޕަގެ ރަނިކަމަނާ 16\nދީނީ ލޯބި October 23, 2020\nދިމާވި އާދަޔާ ޚިލާފް ޒުވާނާ (ހަތްދިހަ ފަސްވަނަ ބައި)\nބިރުވެރި ލޯބި October 26, 2021\nމި ވާވަރު ބުނެދޭ ހިތްވޭ -2\nހިތާމަ ލޯބި October 27, 2020\nސިއްރުން މިހިތާ ކުޅެނީހޭ (ހަވަނަބައި)\nލޯބީގެ ހިނދުކޮޅު 1\nހިތާމަ ލޯބި October 6, 2021


Magumathin Hovi 100000 Rufiya Havaalkuri Meehaage Ihslaastherikamuge Aguvazankohfi - Vaguthu\nމަގުމަތިން ހޮވި އެއްލައްކަ ރުފިޔާ ހަވާލުކުރި މީހާގެ އިހްލާސްތެރިކަމުގެ އަގުވަޒަން ކޮށްފި\nއައްޑޫ ސިޓީ ހިތަދޫ ގައި ދިރިއުޅޭ ބަނގްލަދޭޝް ގެ ރައްޔިތެއްކަމުގައިވާ އެމް.ޑީ ކަމާލް ހޮސައިން އެރަށު މަގެއްމަތިން ހޮވި އެއްލައްކަ ރުފިޔާ ހިތަދޫ ޕޮލިސް ސްޓޭޝަނާއި ހަވާލު ކުރުމުން އޭނާގެ ތެދުވެރިކަމާއި އިހްލާސްތެރިކަން ފާހަގަކޮށް އައްޑޫ ސިޓީ ހިތަދޫ ޕޮލިސް ސްޓޭޝަންގެ ފަރާތުން އޭނާއަށް ހަނދާނީ ސެޓްފިކެޓަކާއި ހަދީޔާ ދީފިއެވެ.\nއިއްޔެ އައްޑޫސިޓީ ހިތަދޫ ޕޮލިސް ސްޓޭޝަނުގައި ކުރިއަށް ގެންދިޔަ ބައްދަލުވުމުގައި ފުލުހުންގެ ފަރާތުން އޭނާއަށް ހަނދާނީ ސެޓްފިކެޓާއި ހަދިޔާ ހަވާލުކޮށްދެއްވީ ސައުތު ޕޮލިސް ޑިވިޒަންގެ ކޮމާންޑަރ ޗީފް އިންސްޕެކްޓަރ އޮފް ޕޮލިސް އަމީން އަބްދުލް ޤައްޔޫމެވެ.\nމި ބައްދަލުވުމުގައި ފައިސާގެ ވެރިފަރާތްކަމަށްވާ ދަފްތަރު ނަމްބަރ 1912، ޢަލީ އަބްދުއް ސައްތާރުގެ ފަރާތުންވެސް އެމް.ޑީ ކަމާލް ހޮސައިން އަށް ފައިސާގެ އިނާމާއެކު އޭނާ ހިންގާ ހޮޓަލުން އެއްމަސްދުވަހުގެ ހިލޭ ކެއުން ހަމަޖައްސައިދީފައިވާ ކަމަށާއި އަދި އެއްވެސް ދުވަހަކު ވަޒީފާއެއް ނެތިގެން ގޮސްފިނަމަ ވަޒީފާ ހަމަޖައްސައިދޭނެކަމަށް ބުނެފައިވާ ކަމަށް ފުލުހުން މައުލޫމާތު ދެއްވައެވެ.\nނަމަވެސް އޭނާ އަށް ދިން ފައިސާގެ އިނާމުގެ އަދަދު ހާމަކޮށްފައެއް ނުވެއެވެ.\nއެއްވަނަ ސިޓީއަކަށް އައްޑޫ ހެދުމުގެ އަމާޒު ހާސިލްކުރާނަން - ލަތީފް\nޖޫން 11, 2020 13:04\n1 ލައްކަ ރފ ފައިސާގެ އިނާމެއް ބާ؟\nޖޫން 11, 2020 13:08\nދިން ވަރެއް ކީއްތަވާނީ ހާމަކުރިއްުޔާ!\nތިޔަ ބަންގްލަޑޭޝް މީހާގެ ވިޒާ އޮތްތޯ ބަލާބަ\nވިސާ ނެތަސް ބަހައްޓާ ކަހަލަ\nޖޫން 11, 2020 13:25\nހާދަހާ މޮޔަ ބަގޫއެކޭ އެހެންތާ ވާނީ ރާއްޖެ ފުރިދުވަހު އަމާ ރަނގަޅައް ބޮލުގެ ބޭނުން ކޮށްގެން އުޅެއްޗޭ ބުނުމުން ބޮލުގެ ބޭނުންކުރަނީ ބަސްތާ އުފުލަންވިއްޔާ\nޖޫން 11, 2020 18:13\nކަލޭކަހަލަ ވަގަކަށް ނުވާތީ ދޯ މޮޔައަކަށްވީ\nޖޫން 11, 2020 13:32\nހުރިހާ ފަރާތަކަށް ޝުކުރިއްޔާ\nޖޫން 11, 2020 13:45\nކަމާލްގެ ތެދުވެރިކަން، ޕޮލިހުން ފާހަގަކުރުމީ ވަރަށް ފާހަގަ ކުރެވޭކަމެއް... ނަމަވެސް ފައިސާގެ ވެރިފަރާތުން 1 މަސްދުވަހުގެ ފްރީ ކާން ދިނުމާއި، ވަޒީފާއެއްނެތް ދުވަހަކު ވަޒީފާ ދޭނެކަމަށް ބުނިނަމަވެސް ކަމާލްގެ ތެދުވެރިކަމަށް އެލިބެނީ ކާލަން 1 މަސްދުވަހުގެ އޮފަރއެއް... މިއީ އެންމެ ރަގަޅު ރިވޯޑްތޯ.... ކަމާލް ބޭނުންވާނެ ވ ގިނަ މީހުން މިހާރު ތިބޭނެ، އެއީ މިފަދަ ތެދުވެރި އިންސާނުންނަކީ މިޒަމާނުގައި މަދުބަޔެއް...\nޖޫން 11, 2020 14:20\nފުރިހަމަ އަޖުރު ﷲ ތަޢާލާ ދެއްވާނެ. ދުނިޔެއަށްޓަކައި ކުރި ޢަމަލަކަށް ވުރެ ޢާހިރަތަށްޓަކައި ކުރި ޢަމަލަކަށް ވުމަށް އެދެނީ.\nޖޫން 11, 2020 15:14\nހޯޕް ފޯރ ހިޔުމެނިޓީ\nޖޫން 11, 2020 16:21\nނަސީބެއްނު ދިވެއްސަކު އަތުގަ ތި ފައިސާކޮޅު ނުޖެހުނުކަން. އެހެން ވީނަމަ ތިޔަފައިސާކޮޅުން ބިޑި އަނބުރާލައިގެން ނުބޮއެލޮލަށް ނިދިވެސް ނާންނާނެކަން ޔަގީން. ތިމާގެ ޙައްގުތައް މަދު ފައިސާކޮޅަކަށް ވިއްކާލާބަޔަކު ދެން ކޮން ރަގަޅެއްވާނީ؟ މިހާރުވެސް ތިގޮތަށް ދޮގު ތެދަށް ހަދާ ވޯޓު ވިއްކިބައިގަނޑުގެ ސަބަބުން ބަލާވެރިކަން ޖެހެމުން މިދަނީ. ވައްކަން ނުކުރަނީ ކަންނެތްކަމުން. އެއިދިވެހިންނަކީ.\nޖޫން 11, 2020 18:14\nއައި އެގްރީ ވިތް ޔޫ..\nކަލާމު ތީ މުސްލިމެއްތޯ؟\nޖޫން 13, 2020 13:10\nވަރަށް މަދުވާނެ ތިކަހަލަ އިޚްލާސްތެރި ތެދުވެރީން ތިމީހާގެ މުސްތަޤުބަލް އުޖާލާކުރައްވާށި އާމީން


BREAKING: Covid jehifaivaa 1 mahuge kujjakah admit koh faruvaa dheyn fashaifi | ThePress\nކޮވީޑް ޖެހިފައިވާ 1 މަހުގެ ކުއްޖަކަށް އެޑްމިޓްކޮށްގެން ފަރުވާދޭން ފަށައިފި\nބަލި މީހުންނަށް ފަރުވާ ދެވޭވަރަށް ލ. ގަމު ކޮވިޑް މެނޭޖްމަންޓް ފެސިލިޓީ ތައްޔާރު ވެފައި\nކޮވީޑް ޖެހިފައިވާ 1 މަހުގެ ކުއްޖަކަށް އެޑްމިޓްކޮށް ފަރުވާދޭން ފަށައިފިއެވެ.\nއައިޖީއެމްއެޗްގެ ކުޑަކުދިންގެ ޑޮކްޓަރު އަހުމަދު ފައިސަލް ކުރެއްވި ޓުވީޓެއްގައި ވިދާޅުވީ ކޮވިޑް 19 ޖެހިފައިވާ އެއް މަހުގެ ތުއްތު ކުއްޖެއްގެ ހުން ގަދަވެ، އެޑްމިޓްކޮށްގެން ފަރުވާދޭން ފަށާފައިވާ ކަމަށެވެ. އަދި ގާތުން ދެވޭ މިންވަރު މަދު ވުމުގެ ސަބަބުން ހަށިގަނޑުގެ ފެން މަދުވެފައިވާ ކަން ވެސް ޑރ. ފައިސަލް ވަނީ ފާހަގަ ކުރައްވާފައެވެ.\nމިއީ ރާއްޖޭގައި އެހާ ތުއްތު ކުއްޖަކަށް އެޑްމިޓް ކޮށްގެން ފަރުވާ ދޭ ފުރަތަމަ ކޭސްއެވެ.\nރާއްޖެއިން ޕޮޒިޓިވް ވާ މީހުންގެ އަދަދު ދުވަހުން ދުވަހަށް އިތުރު ވަމުން ދާއިރު އިއްޔެ ވެސް ވަނީ އެބައްޔަށް 129 މީހަކު ޕޮޒިޓިވް ވެފައެވެ. އެއާއެކު ރާއްޖެއިން އެބައްޔަށް ޕޮޒިޓިވް ވި މީހުންގެ އަދަދު މިވަނީ 4293 އަށް އަރާފައެވެ.\nއެބައްޔަށް ހޮސްޕިޓަލުގައި 92 މީހަކަށް ފަރުވާ ދެމުން ދާއިރު އައިސޮލޭޝަން ފެސިލިޓީ ތަކުގައި މިވަގުތު 1013 މީހަކު އެބަ ތިއްބެއެވެ.\nއެބަލީގައި ރާއްޖެއިން 19 މީހަކު މަރުވެފައި ވާއިރު އޭގެ ތެރޭގައި ހިމެނެނީ 14 ދިވެހިންނާއި5ބިދޭސީންނެވެ. 13 ދިވެހިންގެ ތެރޭގައި6ފިރިހެނުންނާއި 8 އަންހެނުން ހިމެނޭ އިރު ގިނައީ ދޮށީ އުމުރުގެ މީހުންނެވެ.


BREAKING NEWS: Bidheyseen ge visa ah joorimanaa naaraagothah hamajahsaafi | Kuhli Habaru\nބިދޭސީންގެ ވިސާއަށް ޖޫރިމަނާ ނާރާގޮތަށް ސަރުކާރުން ހަމަޖައްސައިފި\nކޮވިޑް19 އާ ގުޅިގެން ސަރުކާރު ބަންދުވެފައިވާ މުއްދަތުގައި ބިދޭސީންގެ ވިސާފީ ދައްކަންޖެހޭ މުއްދަތު ހަމަވިނަމަސް، މުއްދަތަށް ވިސާފީ ނުދެއްކިގެން ޖޫރިމަނާ ނުވާގޮތަށް ހަމަޖައްސާފައިވާކަމަށް ސަރުކާރުން ބުނެފިއެވެ.\nކޮވިޑް19 އާ ގުޅޭގޮތުން މަޢުލޫމާތު ދިނުމަށް ދަރުބާރުގޭގައި މިހާރު ކުރިއަށްދާ ޕްރެސް ކޮންފަރެންސްގައި ކޮވިޑް19 ގެ ތަރުޖަމާނު މުޙައްމަދު މަބްރޫކް އަޒީޒު ވިދާޅުވީ، ކޮވިޑް19 އާ ގުޅިގެން ސަރުކާރު އޮފީސްތައް ބަންދުވެފައިވާ މުއްދަތުގައި ރާއްޖެގައި ތިބި ބައެއް ބިދޭސީންގ ވިސާ ދައްކަންޖެހޭ މުއްދަތު ހަމަވާކަމާއި، މުއްދަތަށް ވިސާ ނުދެއްކިއްޖެނަމަ ޖޫރިމަނާ އަރާކަމަށް ބުނެ އެކަން ސަމާލުކަމަށް އައިސްފައިވާކަމަށެވެ.\nމަބްރޫކް ވިދާޅުވީ، ސަރުކާރު ބަންދުވެފައިވާ މުއްދަތުގައި ވިސާގެ މުއްދަތު ހަމަވާ ބިދޭސީންގެ ވިސާފީ، ސަރުކާރު އޮފީސްތައް ހުޅުވޭތާ 10 ދުވަސްތެރޭގައި ދެއްކުމަށާއި، އެ 10 ދުވަހުގެ ތެރޭގައި އެމީހުންގެ ވިސާފީ ދައްކައިފިނަމަ ޖޫރިމަނާ ނާރާނެކަމަށެވެ.\nކޮވިޑް19 އާ ގުޅިގެން މާރިޗު 19 އިން 26 ގެ ނިޔަލަށް ސަރުކާރު އޮފީސްތައް ބަންދުކުރުމަށް ނިންމިއެވެ. އޭގެފަހުން އިތުރު2ހަފްތާއަށް ސަރުކާރު އޮފީސްތައް ވަނީ ބަންދުކޮށްފައެވެ.


Islam dheen fonuhvvee insaanunge hulugu rivethi kurehvvumahttakaeve. - One Online\nއިސްލާމްދީނަކީ ރީތި އަޚްލާޤާއި ހެޔޮ ޚުލްޤުތަކަށް ގޮވާލާ ދީނެކެވެ. އިސްލާމްދީނުގެ ނަބިއްޔާގެ ޙަދީޘުފުޅެއްގައިވާ ގޮތުން އަރަހުށި މާތްﷲ އެކަލޭގެފާނު ރަސޫލުކަމާއިގެން ފޮނުއްވުމުގެ އެއް ޙިކުމަތަކީ ރީތި ޚުލްޤުތަކާއި އަޚްލާޤީ މާތް ސިފަތައް ފުރިހަމަކުރެއްވުމެވެ. އިސްލާމްދީން ގޮވާލަނީ ލޯތްބާއި ހަންހާރަވެތިކަމަށެވެ. ބައިބައިވުމާއި ދެކޮޅުވެރިވުމާ އެދީން ދެކޮޅުހަދައެވެ. އިސްލާމްދީނުގެ ނަބިއްޔާ އިރްޝާދު ދެއްވާގޮތުގައި މުސްލިމުން ވާންޖެހެނީ އެޢިމާރާތެއްގެ އެއް ބަޔެއް އަނެއް ބަޔަކަށް ބަދަހިކަމާއި ގަދަކަން ލިބިދޭ ޢިމާރާތެއް ފަދަ ބަޔަކަށެވެ.\nމުސްލިމުން ވާން ޖެހެނީ މުސްލިމުންނާއި ޣައިރު މުސްލިމުންނާ މެދުވެސް ޢަދުލުވެރިކަމާއެކު އިންސާފުން ކަންތައްކުރާ ބަޔަކު ކަމުގައެވެ. އަނެކުންނަށް މާފުކުރުމާއި ހިތްހެޔޮ ކުރުމަކީވެސް އިސްލާމްދީން ގޮވާލާ މާތް ޚުލްޤުތަކެވެ. އެކަކު އަނެކަކާ ގުޅުން ކަނޑައިލުމާއި، ދުޝްމިނުވެ ހިތްނުބައިކުރުމާއި، ޙަސަދައާއި ނީހަ ލައިގެން އުޅުމަކީ އެދީން ދެކޮޅުހަދާ ކަންކަމެވެ.\nމަޖްލިސެއްގައި ތިން މީހަކު ތިބެފައި އޭގެ ތެރެއިން ދެމީހަކު ސިއްރު ވާހަކަ ދެއްކުމަކީ ތިންވަނަމީހާ އެކަމާ ފިކުރު ބޮޑުވާނެ ކަމަކަށްވާތީ މަޖްލިސުގެ އަދަބަށްޓަކައި އިސްލާމްދީނުގައި އެކަން ވަނީ މަނާކުރައްވައިފައެވެ. ތިމާއާ ނުބެހޭ ކަންތަކުގެ ތެރެއަށް ވަދެ އެކަންކަމާ ބެހި އުޅުމަކީވެސް މަސްލަހަތު ގެއްލި މީހުން ފޫހިވާނެ ކަމަކަށް ވާތީ އިސްލާމްދީނުގައި އެކަން ވަނީ މަނާ ކުރެވިފައެވެ.\nމަޑުކޮށްލައިގެން ތިބޭނޭ އެހެން ތަނެއް ނެތިގެން އިންތިހާ ދަރަޖައިގެ މަޖުބޫރީ ހާލަތެއްގައި މެނުވީ މަގުމަތީގައި އިށީދެތިބުންވެސް ވަނީ މަނާކުރައްވައިފައެވެ. އެފަދަ ޙާލަތްތަކުގައިވެސް މަގުމަތީގައި އިށީދެ ތިބެންވާނީ މަގުމަތީގެ ޙައްޤު މަގުމައްޗަށް ދީގެންނެވެ. މަގުމަތީގައި ހިނގައިބިނގައިވާ މީހުންނާއި ދަތުރުފަތުރުކުރާ މީހުންނަށް އުނދަގޫ ނުވާގޮތަށެވެ. މަގުމަތީން ދާ މީހުންނާ ދިމާޔަށް ކަޅިއަޅައި ބަލައިގެން ނުވާނެއެވެ. ތިބެންވާނީ ބެލުންތައް ތިރިކޮށްގެންނެވެ. މީހުންގެ ސަލާމަށް ޖަވާބުދޭން ވާނެއެވެ. މަގުބަންދުވެ މީހުނަށް އުނދަގޫވާ ގޮތަށް މަގުމަތީގައި އެއްޗެހި ބަހައްޓައިގެން ނުވާނެއެވެ. ބޭނުމެއް ޖެހިފައިވާ މީހަކު ކަމަކު ކިޔައިފިނަމަ އެ ބޭނުމެއް ފުއްދައިދޭން ވާނެއެވެ. އަނިޔާ ލިބޭ މީހުންނަށް އެހީތެރިވާން ޖެހޭނެއެވެ. އަނިޔާތައް ހުއްޓުވަން ޖެހޭނެއެވެ. ހެޔޮކަންތައްތަކަށް އަމުރުކޮށް ނުބައި ކަންތައް މަނާކުރަން ޖެހޭނެއެވެ. އަނެކުންގެ ޖާނާއި، މާލާއި، އަބުރާއި، ޢިއްޒަތަށް ޙުރުމަތްތެރިކަން ބަހައްޓަން ޖެހޭނެއެވެ.\nއިސްލާމްދީނުގެ ނަބިއްޔާ އިރްޝާދު ދެއްވައިފައި ވެއެވެ. ތިމާގެ މުސްލިމު އަޚާގެ ޢިއްޒަތާއި އަބުރު ރައްކާތެރިކޮށްދީފި މީހެއްގެ މޫނު، އަރަހުށި މާތްﷲ ޤިޔާމަތްދުވަހުން ނަރަކައިގެ އަލިފާނުން ރައްކާތެރި ކޮށްދެއްވާނެއެވެ.\nގުޅޭ ޓެގު ދީން ރޯދަމަސް ރޯދަމަސް މުސްލިމުން


މަޤާމް :އެސިސްޓެންޓް ޖެނެރަލް މެނޭޖަރ\n5000ރ – 10000ރ އާއި ދެމެދުގެ އަދަދެއް ލިބޭނެ.\n1. މެނޭޖްމަންޓް / ފައިނޭންސް އިން ފުރަތަމަ ޑިގްރީ ނުވަތަ އެއާއި އެއްފެންވަރުގެ ސެޓްފިކެޓެއް ހާޞިލްކޮށްފައިވުން\n2. ކަމާއި ގުޅޭ ދާއިރާއަކުން މަދުވެގެން 04 އަހަރު ތަޖުރިބާ ލިބިފައިވުން.\nމަގާމުގެ މައިގަނޑު މަސްއޫލިއްޔަތު:\nޑިޕާޓްމަންޓްގެ އެކި ބައިތަކުގެ މަސައްކަތް އިސްކޮށް ޙަވާލުކޮށްފައިތިބޭ މުވައްޒަފުންގެ މަސައްކަތްތައް ސުޕަވައިޒްކޮށް އެ މުވައްޒަފުންނަށް ބޭނުންވާ ފަންނީ އެހީތެރިކަން ފޯރުކޮށްދިނުން.\nކުންފުނީގެ ލަނޑުދަނޑިތައް ޙާސިލުކުރުމަށް ޑިޕާޓްމަންޓް ލެވެލްގައި ކުރަންޖެހޭ އެންމެހައި މަސައްކަތްތައް ރާވާ ހިންގުން.\nޑިޕާޓްމަންޓްގެ މުވައްޒަފުންގެ ކަންތައްތަކާއި މަސައްކަތުގެ މާހައުލު ރަގަޅަށް މޮނިޓަރ ކުރުން އަދި މަސައްކަތް ކުރެވެމުންދަނީ އަބަދުވެސް ކޮމްޕެނީގެ ކޯޑް އޮފް ކޮންޑަކްޓާއި ޚިލާފުނުވާނެ އުޞޫލަކުންތޯ ބެލުން.\nޑިޕާޓްމަންޓްގެ މަސައްކަތާއި ގުޅިގެން ބައިވެރިވާން ޖެހޭ ބައްދަލުވުންތައް، ސެމިނަރ އަދި ވޯރކްޝޮޕް ތަކުގައި ބައިވެރިވުމާއި މިފަދަ ބައްދަލުވުންތަކުން ލިބޭ މަޢުލޫމާތު ޙިއްސާ ކުރަންޖެހޭ ފަރާތްތަކާއި ހިއްސާކުރުން.\nޑިޕާޓްމަންޓްގެ ބަޖެޓް ހަދާ ކަނޑައެޅިފައިވާ ތާރީޙްގެ ކުރިން މުވައްޒަފުން ލައްވާ ފައިނޭންސް ޑިޕާޓްމަންޓަށް ފޮނުވުން.\nމުވައްޒަފުންގެ އެކި އެކި މައްސަލަތައް ޙައްލުކުރުމުގައި މެނޭޖަރުންނަށް އެހީވުމާއި އެކި ކަންކަމާއި ގުޅިގެން އިސްލާޙީ ފިޔަވަޅު އަޅަންޖެހޭ މުވައްޒަފުންނާއި ދޭތެރޭ ފިޔަވަޅު އެޅުން. އަދި މިފަދަ ކަންތައްތަކުގައި ސީ.އީ.އޯ ނުވަތަ ޑިވިޜަން ހެޑާއި މަޝްވަރާކޮށްގެން މަސައްކަތްކުރުން.\nކޮންމެ އަހަރެއްގެ ވެސް ކަނޑައެޅިފައި އޮންނަ މުއްދަތުގައި މުވައްޒަފުންގެ މަސައްކަތް އިވެލުއޭޓްކޮށް އެއާގުޅިގެން ރާވަންޖެހޭ ކަންތައްތައް ރާވާ ފިޔަވަޅުއެޅުން.\nޕާފޯމަންސް އެޕްރެއިސަލް އަހަރު ފަށާއިރު މުވައްޒަފުންނަށް މަސައްކަތު ލަނޑުދަނޑިތަކެއް ކަނޑައެޅުމާޢި އެހާސިލްވާ މިންވަރު އަހަރު ދުވަހުތެރޭ މެނޭޖަރުންނާއި ސުޕަވައިޒަރުން މެދުވެރިކޮށް ބަލަހައްޓަމުން ގެންދިޔުން\nމޯލްޑިވްސް ޕޯޓްސް ލިމިޓެޑް / ސްޓްރެޓެޖިކް ޕްލޭނިންގ އެންޑް ބިޒްނަސް ޑިވިޜަން\n25 އޭޕްރީލް 2017 ވާ އަންގާރަ ދުވަހުގެ 15:30ގެ ކުރިން.\nމަޤާމަށް އެދި ހުށަހަޅާ ފޯމު\nވަޒީފާއަށް އެދޭ ފޯމު މި ކުންފުނީގެ ރިސެޕްޝަންގެ ކައުންޓަރުން ލިބެން ހުންނާނެއެވެ. އަދި މި ކުންފުނީގެ ވެބްސައިޓް www.port.com.mv އިން ޑައުންލޯޑް ކުރެވެން ހުންނާނެއެވެ. އިތުރު މަޢުލޫމާތު: 3329339 ފެކްސް: 3325293 އީމެއިލް: info@port.com.mv\nނޯޓް: މި އިޢުލާނާ ގުޅިގެން މި މަޤާމަށް އެދި ހުށަހަޅާ ފަރާތްތަކުގެ ތެރެއިން އިންޓަވިއުއަށް ކިޔޭނީ ހަމައެކަނި ޝޯޓްލިސްޓް ކުރެވޭ ފަރާތްތަކަށެވެ. އަދި ބަޔާންކުރެވިފައިވާ މަޢުލޫމާތުތައް ފުރިހަމަނުވާ ސިޓީ، ފެކްސް އަދި އީމެއިލްތައް ބާޠިލުކުރެވޭނެ ވާހަކަ ދަންނަވަމެވެ\n24 ރަޖަބް 1438\nޕަބްލިޝްކުރި ތާރީޚް: 21 އޭޕްރިލް 2017\nޕަބްލިޝްކުރި ގަޑި: 0049\nސުންގަޑި: 25 އޭޕްރިލް 2017 1530


MMPRC ge nan badhalu kuranee\nއެމްއެމްޕީއާރުސީގެ ނަން ބަދަލު ކުރަނީ\nބޮޑެތި ހިޔާނާތާ ގުޅިގެން ނަން ހަޑިވެފައިވާ ސަރުކާރުގެ މާކެޓިން ކުންފުނި، މޯލްޑިވްސް މާކެޓިން އެންޑް ޕީއާރް ކޯޕަރޭޝަން (އެމްއެމްޕީއާރްސީ) ގެ ނަން ބަދަލު ކުރަން ނިންމައި ނަން ތަކެއް ރައީސް އޮފީހާ މަޝްވަރާ ކޮށްފައިވާ އެވެ.\nސަރުކާރުގެ މާކެޓިން ކުންފުނި އެމްއެމްޕީއާރްސީއިން ބޭއްވި ފުރަތަމަ ނޫސްވެރިންގެ ބައްދަލުވުމުގައި އަވަސް އިން ކުރި ސުވާލަކަށް ޖަވާބު ދެއްވަމުން އެ ކުންފުނީގެ މޭނޭޖިން ޑިރެކްޓަރު ތޮއްޔިބު މުހައްމަދު ވިދާޅުވީ ނަން ބަދަލު ކުރުމަށްޓަކައި ކިޔާނެނަން ތަކަކާމެދު މަޝްވަރާ ކޮށްފައިވާނެ ކަމަށެވެ. އެހެން ނަމަވެސް އެއީ ކޮން ނަން ތަކެއް ކަމެއް އޭނާ ވިދާޅެއް ނުވެ އެވެ.\n"އަޅުގަނޑުމެންގެ މެންޑޭޓުގައި ރާއްޖެ ޕްރޮޕޯޓް ކުރުން ނޫން އެއްވެސް ކަމެއް ނެތް. އަޅުގަނޑުމެން މިއީ ކޮން ކުންފުންޏެއްތޯ؟ މިއީ އެހާ މުހިންމުކަމެއް ނޫން. އަޅުގަނޑުމެން މި ވިއްކާ އެއްޗަކީ 'މޯލްޑިވްސް' މި ނަން. ސަނީ ސައިޑް އޮފް ލައިފް. އެ ލޯގޯ އަޅުގަނޑުމެންގެ އެއްޗަކީ ވެސް،" ތޮއްޔިބު ވިދާޅުވި އެވެ.\nއޭނާ ވިދާޅުވީ އެމްއެމްޕީއާރުސީގެ މައްސަލައަކީ ބޮޑު މައްސަލައެއް ކަމަށާ، އެހެންވެ ނަން ބަދަލު ކުރުމަށްޓަކައި ރައީސް އޮފީހަށްނަން ތަކެއް ފޮނުވާފައިވާނެ ކަމަށެވެ.\n"ނަން ބަދަލު ކުރުމަށް ތަފާތު ނަންތަކެއް ވާނީ ފޮނުވިފައި. އެކަންވެސް އެބަ ހިނގާ. ތާއިވިތަކުގެ ވާހަކަ ދައްކާ އެކަން ކުރުމަށް އެހާ މުހިންމެއް ނޫން އަޅުގަނޑުމެންނަކަށް. ބޮޑަށް ރަނގަޅީ ކުރިއަށް ވިސްނައިގެން ދިއުން،" ތޮއްޔިބު ވިދާޅުވި އެވެ.\nއެމްއެމްޕީއާރުސީގެނަން ބަދަލު ކުރަން ނަން ތަކެއް ރައީސް އޮފީހަށް ފޮނުވާފައިވާއިރު، އެމްއެމްޕީއާރުސީގެ ބޮޑު ހިޔާނާތުގެ މައްސަލަ އަދި މުޅިން ނުނިމެ އެވެ. ކުރީގެ ރައީސް އަބްދުﷲ ޔާމީންގެ ވެރިކަމުގެ ދުވަސްވަރު ހިންގި އެމްއެމްޕީއާރްސީގެ ބޮޑު ހިޔާނާތުގައި ދައުލަތަށް 1.22 ބިލިއަން ރުފިޔާ ގެއްލިފައިވާއިރު އެ މައްސަލައިގައި އޭސީސީން ވަނީ ޖިނާއީ ތަހުގީގެއްކޮށް ހާއްސަ ރިޕޯޓެއް ވެސް ނެރެފަ އެވެ. އެ ރިޕޯޓުގައި ފައިސާ ލިބުނު ބައެއް ފަރާތްތަކާއި އެ ހިޔާނާތް ހިންގުމުގައި މެދުވެރިއަކަށްވި އެސްއޯއެފް އިން ބައެއް ކުންފުނިތަކާއި ވަކިވަކި މީހުންނަށް ޑޮލަރު ވިއްކިކަން ވަނީ ހާމަކޮށްފައިވެ އެވެ.


BREAKING | Covid Jehigen 11 Gaumakun Gina Bayaku Maru Vejje - Vaguthu\nއަދަދުތައް މަދުވެއްޖެ، މައްސަލަތައް މަދެއް ނޫން! - 47 މިނެޓް ކުރިން\nކޮވިޑް-19 ޖެހިގެން 11 ގައުމަކުން މިއަދު މިހާތަނަށް ގިނަ ބަޔަކު މަރުވެއްޖެއެވެ.\nކޮވިޑް-19ގެ ފަހުގެ ތަފާސް ހިސާބުތައް އާންމު ކުރާ ބައިނަލްއަޤުވާމީ އިދާރާއަކުން ނެރެފައިވާ މައުލޫމާތަށް ބަލާއިރު، މިއަދު މިހާތަނަށް އެންމެ ގިނަ މީހުން މަރުވެފައިވަނީ 15 ވަނަ އަށް އެންމެ ގިނަ މީހުން ފައްސިވެފައިވާ މެކްސިކޯއިންނެވެ. އެގައުމުން މިއަދު މިހާތަނަށް 484 މީހަކު ވަނީ މަރުވެފައެވެ.\nއަދި ޕޮލޭންޑުން 421 މީހަކު މަރުވެފައިވާއިރު، ރަޝިއާއިން 370، އިރާނުން 283، ޔޫކްރޭނުން 370، އިންޑޮނޭޝިއާއިން 179، ރޮމޭނިއާއިން 104، ހަންގޭރީއިން 101، ޖަޕާނުން 113، ފިލިޕިންސްއިން 170 އަދި ޕާކިސްތާނުން 120 މީހަކު މިއަދު މިހާތަނަށް ވަނީ މަރުވެފައެވެ.\nމެކްސިކޯއަށް ބަލާއިރު، އެގައުމުން މިހާތަނަށް މި ބަލި ޖެހިގެން 218,657 މީހަކު ވަނީ މަރުވެފައެވެ. އަދި ޕޮލޭންޑުން މިހާތަނަށް 69,866 މީހަކު މަރުވެފައިވާއިރު، ބަލީގެ ނުރައްކާ ބޮޑު ރަޝިއާއިން 112,992 މީހަކު މިހާތަނަށް ވަނީ މަރުވެފައެވެ.\nޔޫކްރޭނުން މިހާތަނަށް މި ބަލި ޖެހިގެން މަރުވެފައިވަނީ 46,200 މީހެކެވެ. އިންޑޮނޭޝިއާއަށް ބަލާއިރު، 46,842 މީހަކު މަރުވެފައިވާއިރު، ރޮމޭނިއާއިން 28,903 މީހަކު، ހަންގޭރީއިން 28,504 މީހަކު، ޖަޕާނުން 10,702 މީހަކު، ފިލިޕިންސްއިން 18,269 މީހަކު އަދި ޕާކިސްތާނުން 18,797 މީހަކު މިހާތަނަށް ވަނީ މި ބަލި ޖެހިގެން މަރުވެފައެވެ.\nމިއަދުގެ މިހާތަނަށް 11 ގައުމަކުން ގިނަ ބަޔަކު މަރުވެފައިވާއިރު، އެދުވަހަކަށް މަރުވާ މީހުންގެ އަދަދު ބަލާ ވަގުތާއި ހަމައަށް މި އަދަދު އިތުރުވުމަކީ އެކަށީގެންވާ ކަމެއް ކަމަށް ރިޕޯޓްތަކުން ދައްކައެވެ.\nމި ގައުމުތަކުން މަރުވި މީހުންނާއި އެކީ މިއަދު މިހާތަނަށް ބަލި ފެތުރިފައިވާ 220 ގައުމަކާއި ސަރަހައްދަތަކުން މަރުވި މީހުންގެ އަދަދު ވަނީ 3،239 އަށް އަރާފައެވެ.\nމެއި 8, 2021 18:02\nއިންޑިއާ އިން މަރެއްނުވޭދޯ ބޯޑަރު ބަންދު ނުކުރަން ވެގެން އިންޑިއާ ނަން ނުޖަހަން


SunOnline: Breaking: Raajje tv2million rufiyaa in joorimanaa koffi\nރާއްޖެ ޓީވީ ދެ މިލިއަން ރުފިޔާ އިން ޖޫރިމަނާ ކޮށްފި\nރިފާޒް އަހްމަދު ރިޔާޒް 08 Aug 2018, 14:24\nރާއްޖެ ޓީވީ ހިންގާ އާރުޖީ ޓަވަރ -- ސަން ފައިލް ފޮޓޯ/ ފަޔާޒު މުސާ\nގައުމީ ސަލާމަތަށް ނުރައްކާވާ ފަދަ ކޮންޓެންޓެއް ގެނެސްދީފައިވާ ކަމަށް ބުނެ ރާއްޖެ ޓީވީ ދެ މިލިއަން ރުފިޔާއިން ޖޫރިމަނާ ކޮށްފި އެވެ.\nބުރޯޑްކާސްޓިން ކޮމިޝަނުން މިއަދު ނެރުނު ބަޔާނެއްގައި ބުނީ ރާއްޖެ ޓީވީ ޖޫރިމަނާ ކޮށްފައި ވަނީ މިދިޔަ މާރިޗު، 16 ވަނަ ދުވަހުގެ ރޭ 23:24 އިން 23:35 އަށް ބްރޯޑްކާސްޓްކުރި މުޒާހަރާއެއްގެ ތެރެއިން ދެއްކި ވާހަކަ އަކާ ގުޅިގެން ކަމަށެވެ. ނަމަވެސް އެއީ ކޮން ބޭފުޅެއް ދެއްކެވި ވާހަކައެއް ކަމެއް އެނގިފައެއް ނުވެ އެވެ.\nބްރޯޑްކާސްޓިން ކޮމިޝަނުން އެގޮތަށް ނިންމީ ދާދި ދެންމެއަކު ބޭއްވި އެ ކޮމިޝަނުގެ ބައްދަލުވުމުގަ އެވެ.\nއެ މައްސަލައަށް ޖަވާބުދާރީވާން ރާއްޖެ ޓީވީ އަށް އަންގާފައިވާ ކަމަށް ވެސްއެ ނޫސްބަޔާނުގައިވެ އެވެ. ނަމަވެސް ރާއްޖެ ޓީވީގެ ސީއޯއޯ ފިޔާޒު މޫސާ ވިދާޅުވީ އެ ސްޓޭޝަން ޖޫރިމަނާކުރިކަން އެނގިފައި ނުވާ ކަމަށެވެ.\nޖޫރިމަނާ ފައިސާއަށްވާ ދެ މިލިއަން ރުފިޔާ މިއަދުން ފެށިގެން 30 ދުވަހުގެ ތެރޭގައި ދެއްކުމަށް ބްރޯޑްކާސްޓިން ކޮމިޝަނުން ވަނީ ރާއްޖެ ޓީވީއަށް އަންގައިފަ އެވެ.\nމީގެ ކުރިން ވެސް ރާއްޖެ ޓީވީ ވަނީ ބޮޑެތި އަދަދުތަކެކުން ޖޫރިމަނާކޮށްފަ އެވެ. އެ ގޮތުން ރައްޔިތުންގެ މަޖިލީހުގެ ތިމަރަފުށީ ދާއިރާގެ ކުރީގެ މެމްބަރު މުހައްމަދު މުސްތަފާ ރާއްޖެ ޓީވީގެ ޕްރޮގްރާމެއްގައި ވާހަކަ ދައްކަވަމުން ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމް ވެރިކަމުން ބޭރުކުރުމަށް ގޮވާލުމުން އެ ސްޓޭޝަން ފަސް ލައްކަ ރުފިޔާ އިން ވަނީ ޖޫރިމަނާ ކޮށްފަ އެވެ.\nއަދި މީގެ އިތުރުން ވެސް ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމުގެ އަބުރު ގެއްލި، ކަރާމާތަށް ގެއްލުން ލިބޭ ފަދަ ކޮންޓެންޓެއް ރާއްޖެ ޓީވީން އާންމުކުރި ކަމަށް ބުނެ، އެ ޓީވީ ސްޓޭޝަން އެއް މިލިއަން ރުފިޔާ އިން ވަނީ ޖޫރިމަނާ ކޮށްފަ އެވެ.\nRifaaz4 ރިފާޒް އަހްމަދު ރިޔާޒް\nމިހާރު ނޫހުގެ މަސްދަރު ހޯދަން މަސައްކަތް ނުކުރާނެ: އަސްލަމް\nނޫހެއްގެ މަސްދަރެއްގެ މައްސަލަ ނުބެލޭނެ: އެމްޖޭއޭ\n"ރިޕޯޓުގެ މައްސަލަ ބެލުމަކީ ނޫސްވެރިކަމަށް އެޅޭ ހިޔަންޏެއް"


Trump ge sarukaarakee dhuniye ah huri bireh: Iran | Mihaaru\nއީރާނުގެ ޚާރިޖީ ވަޒީރު ޒަރީފް (ވ) އާއި އެމެރިކާގެ ރައީސް ޓްރަމްޕް. --ފޮޓޯ:އޭއެފްޕީ\n23 ސެޕްޓެމްބަރ 2018 - 09:452comments\n"މުޅި މެދުއިރުމައްޗާއި ބައިނަލްއަގުވާމީ ސުލްހަ އާއި ހަމަޖެހުމާއި ރައްކާތެރި ކަމަށް ކުރިމަތިވެފައިވާ ވަރަށް ބޮޑު ބިރެއް އެބައޮތް. އެއީ ޓްރަމްޕުގެ ސަރުކާރު،" ޒަރީފް ވިދާޅުވި އެވެ. "އެމެރިކާ އިން އެބަޖެހޭ އާދައިގެ ދައުލަތެއް ގޮތަށް ހަރަކާތްތެރިވާން."\nއެމެރިކާ އާއި އީރާނާ ދެމެދު ގުޅުން ހީނަރުވެފައި ވަނީ 2015 ވަނަ އަހަރުގެ ނިއުކްލިއާ އެއްބަސްވުމުން އެމެރިކާ މިދިޔަ މެއި މަހު ވަކިވުމާ ގުޅިގެންނެވެ. އޭގެ ފަހުން އެމެރިކާ އިން ވަނީ އީރާނާ ދެކޮޅަށް ދަތިކުރުމުގެ ފިޔަވަޅުތައް އަޅަން ފަށައިފަ އެވެ.\nއދ.ގެ ޖެނެރަލް އެސެމްބްލީގައި ތަގްރީރު ކުރެއްވުމަށް އީރާނުގެ ރައީސް ހަސަން ރޫހާނީ މި ހަފުތާގައި ނިއު ޔޯކަށް ވަޑައިގަންނަވާނެ ކަމަށް އީރާނުގެ ރަސްމީ މީޑިއާ އިން ވަނީ ބުނެފަ އެވެ. ރޫހާނީގެ ދަތުރުގައި ޓްރަމްޕާ ބައްދަލު ކުރެއްވުމަށް ހަމަޖެހިފައެއް ނުވެ އެވެ.\nއިތުރު ލިޔުންތައް މެދު އިރުމަތި އީރާން ޑޮނަލްޑް ޓްރަމްޕް


LIVE: Adhadhuthah Anehkaaves Mahchah - Vaguthu\nކޮވިޑް-19: އަދަދުތައް އަނެއްކާ ވެސް މައްޗަށް\nރާއްޖެ އިން އިތުރު 17 މީހަކު ކޮވިޑް-19 އަށް ފައްސިވެއްޖެ.\nBREAKING NEWS: Covid-19: Miadhu 17 Fassi, Raajje In Fassivi Adhadhu 13000 Ah https://t.co/PNj0Fcyn9B\n— Vaguthu Online (@VaguthuOnline) November 30, 2020\nލ.ގަމު ސްކޫލުތަކުގެ ކުދިންނަށް މަޖުބޫރުކޮށްގެން ރައީސްއަށް މަރުޙަބާ ކިޔަން ނެރޭތީ ފާޑުކިޔައިފި.\nL.Gamu School Kudhinnah Majubooru Kohgen Raees Ah Maruhaba Kiyan Nereythee Faadukiyaifi https://t.co/791KQ1Bxol\nCovid-19: Bali Meehun Maruvaa Iru Alhaa Veynuge Vaahakathah Kiyaidhin Doctor Akah Rovijjehttps://t.co/z1IBwZfpxW\nCovid-19: Furabandhu Gai Ingireysivilaathugai Bali Jehunu Minvaru Dhahvehjjehttps://t.co/DVAZkdwwfL\nކޮވިޑް-19 އާ ގުޅިގެން ބަންދު ކުރި ރާއްޖޭގެ ބޯޑަރު ހުޅުވާލި ދުވަހުން ފެށިގެން، މި މަހުގެ 28 ވަނަ ދުވަހުގެ ނިޔަލަށް ރާއްޖެ އައި ފަތުރުވެރިންގެ އަދަދު 70،000 އަށްވުރެ މައްޗަށް އަރާފައިވާ ކަަމަށް ޓުއަރިޒަމް މިނިސްޓްރީގެ ތަފާސްހިސާބުތަކުން ދައްކައިފި.\nBorder Hulhuvaalun: Raajje Ai Fathuruveringe Adhadhu 70,000 Ah Vure Mahchah!https://t.co/Ww8ES1wzy4\nސްެރީލަންކާގައި މިހާރު އައިސޮލޭޓްކޮށްފައިވާ ސަރަހައްދުތަކުގެ ސަރުކާރު އޮފީސްތަކާއި، ޕްރައިވެޓް އިންސްޓިޓުޝަންތަކުގައި ކޮވިޑް-19 ފެތުރިދާނެ ކަމުގެ ހިރަސް ވަރަށް ބޮޑު (ހައި ރިސްކް) ކަމަށް ސްރީލަންކާގެ ޕަބްލިކް ހެލްތް އިންސްޕެކްޓްރސް ޔުނިއަން އިން އިންޒާރު ދީފި.\nColombo Ge Covid-19 Ge Haalathu Control In Nattaifihttps://t.co/2PrqFKC32c\nރާއްޖެ އިން ކޮވިޑް-19 އަށް ފައްސިވި މީހުންގެ އަދަދު އިއްޔެ ވަރަށް ބޮޑަށް މަދުވުމުން ބޮޑު ހިތްހަމަޖެހުމެއް ލިބުނު ނަމަވެސް މިއަދު ފައްސި އިތުރުވެ މިވަނީ އަނެއްކާވެސް ނުތަވަސްކަމާއި ކުރިމަތިވެފައެވެ. މިއަދު 47 މީހަކު ފައްސިވިއިރު އޭގެ ތެރެއިން 46 މީހަކު މާލޭ ސަރަހައްދުން ފައްސިވުމުން އެއީ ވެސް އިތުރު ނުތަނަވަސް ކަމެކެވެ.\nމިއަދު ވަނީ ހޮސްޕިޓަލްގައި ފަރުވާ ދެމުންދާ މީހުންގެ އަދަދު އިއްޔެއަށްވުރެ އިތުރު ވެފައެވެ. މިހާރު 94 މީހަކަށް އަންނަނީ ހޮސްޕިޓަލްގައި ފަރުވާ ދެމުންނެވެ. އިއްޔެ ހޮސްޕިޓަލްގައި ފަރުވާ ދެމުން ގެންދިޔައީ 92 މީހުންނަށެވެ.\nމިއަދު 121 މީހަކު ވަނީ ކޮވިޑް-19 އިން ރަނގަޅު ވެފައެވެ. އެއާއިއެކު މިހާރު ބަލި ޖެހިފައި ތިބި މީހުންގެ އަދަދު ވަނީ 1039 އަށް މަދުވެފައެވެ.\nނޮވެމްބަރު 30, 2020 00:25\nބިރުންބާ ؟ ކަލޯ އަބަދު ތިޔަގޭމް ނުޖެއްސޭނެ.


ދިވެހި ބަހުން ހިތްގައިމު މޮބައިލް އެޕެއް - ޤުރުއާންއެމްވީ - Tech News Maldives\nޝުޖާޢަތު ރަޝީދު • 11 މޭ 2022\nދިވެހިންގެ އުފެއްދުމުގެ ގޮތުގައި މިހާރު މޮބައިލް ސްޓޯރުތަކުގައި ތަފާތު ވައްތަރުގެ މޮބައިލް އެޕް އެބަހުއްޓެވެ. މީގެ ތެރޭގައި ގޭމްތަކާއި، އުނގެނުމަށް ބޭނުންކުރާ މޮބައިލްއެޕާއި، ވާހަކަ އެޕާއި، ދީނާއި ގުޅުންހުރި އެޕްތައްވެސް އެބަހުއްޓެވެ.\nމިއަހަރުގެ ރޯދަމަސް އަހަރުމެންނާއި އަލްވަދާޢު ކީނަމަވެސް، މި ރޯދަމަހުގައި ފާހަގަ ކުރެވުނު މޮބައިލް އެޕެއް ރިވިއުކޮށް ހިއްސާ ކޮށްލާނަމަވެ.\nޤުރުއާން އެމްވީގެ ނަމުން ނަންދެވި ނެރެފައިވާ މި އެޕަކީ ޤުރުއާން ކިޔެވުމަށް ވަރަށް ބޮޑު އެހީއެއް ލިބިގަނެވޭނެ އެޕެއްކަން ޔަޤީނެވެ.\nޤުރުއާންއެމްވީ މޮބައިލް އެޕަކީ 2014 ވަނަ އަހަރު ހަމަ އެކަނި އެންޑްރޮއިޑަށް ނެރެވުނު އެޕެކެވެ. މިއީ މި އެޕް ހެދި ޑެވެލޮޕަރ ނިހާޒު އަލީ އޭނާގެ ބޭބެއެއްގެ އެހީގައި މަސައްކަތްކޮށް ނެރުނު އެޕެކެވެ.\nއޭނާގެ މަޤްސަދަކަށް ވީ ދޮށީ އުމުރު މީހުންނާއި، ދިވެހި ބަހުން ޤުރުއާނުގެ ތަރުޖަމާ ކިޔުމަށް ބޭނުންވާ މީހުންނަށް ފަސޭހަ ކުރުމަށް އެޕެއް ނެރުމެވެ.\nޤުރުއާންއެމްވީ އެޕްގައި ހިމަނާފައިވާ ޤުރުއާނުގެ ދިވެހި ތަރުޖަމާއަކީ ރައީސް އޮފީހުން ރަސްމީކޮށް ނެރެފައިވާ ޓްރާންސްލޭޝަންއެވެ. ހަމައެކަނި ތަފާތަކަށް މި އެޕުގައި ފެނިގެންދާނީ މި އެޕުގައި ޤުރުއާން ދިވެހި ތަރުޖަމާގައި އަރަބި ބަސްތަކުގެ ބަދަލުގައި ގިނަ ބަސްތައް ހުރީ ދިވެހި ބަހަށް ބަދަލު ކުރެވިފައެވެ.\nމިއީ މި މޮބައިލް އެޕްގައި ބަސްތައް ހޯދުމަށް ސާޗް ފަންކްޝަން އެންމެ އެދެވިގެންވާ ގޮތަކަށް ބޭނުން ކުރަން ފަސޭހައަކަށް ހެދިފައިވާ ގޮތެކެވެ.\nއެޕްގައި ދައްކާފައިވާ ޤުރުއާން ލިޔުމަކީ ކިންގް ފަހުދު ޤުރުއާން ޕްރިންޓިން ކޮމްޕްލެކްސް (ކޭ.އެފް.ކިއު.ޕީ.ސީ) ޑެވެލޮޕާ ރިސޯސަސްއިން ނެގިފައިވާ ލިޔުމެކެވެ.\nޤުރުއާންއެމްވީ އެޕް އިންސްޓޯލްކޮށް ބަލާލުމުން ވަރަށް ގިނަ ކަންތައްތައް ފާހަގަވެގެން ދިޔައެވެ.\nމި އެޕްގައި އެކުލަވާފައިވާ ސްކްރީންތައް ވަރަށް މަދުވުމުން މޮބައިލް އެޕެއް ބޭނުން ކުރުމުގެ ފަސޭހަ އެވެ.\nފުރަތަމަ ބައި ނުވަތަ ސްކްރީނަކީ "އަރުޝީފު" އެވެ. މިއީ އެޕް ފުރަތަމަ ހުޅުވާލެވޭ އިރު ފެންނަން އިންނަ ސްކްރީނެވެ. މިބައިގައި ފެންނަން އިންނަނީ އެންމެ ފަހުން ކިޔެވި އާޔަތެވެ.\nއަލަށް އެޕް އިންސްޓޯލްކޮށް ހުޅުވާއިރު މި ސްކްރީނުން ފެނިގެންދަނީ ޤުރުއާންއެމްވީ އެޕަށް އެންމެ ފަހުން ގެނެސްފައިވާ ބަދަލުތަކުގެ ކުރު ޚުލާސާއެކެވެ.\nދެވަނަ މެނޫގައި އެކުލަވާފައިވަނީ ފިހުރިސްތާއީ ޤުރުއާނުގެ ޖުރުއުއެވެ. މިބައިގައި ފޮތްތަކާއި ހިޒްބުތަކާއި ރުބުއުތައް ހިމެނޭ ތަފްސީލު ފިހުރިސްތެއް ބަލާލުމަށް ފަސޭހަކަމާއެކީ ސްކްރޯލް ކޮށްލެވެއެވެ. އަދި ކިޔަވަން ބޭނުންވާ ސޫރަތަށް ޓެޕްކޮށްލުމުން ހުޅުވެއެވެ.\nސޫރަތް ކިޔަވަމުންދާ ސްކްރީނަކީ ފޮތެއް ފަދައިން އެއް ގަނޑުން އަނެއް ގަނޑަށް އެއްލައި ބަދަލު ކުރެވޭ ގޮތަށް ޑިޒައިންކޮށްފައިވާ ސްކްރީނެކެވެ.\nހަމަ މި ސްކްރީނުގައި އިތުރު ބަޓަންތަކެއް ލެވިފައިވެއެވެ. މިބަޓަންތަކުގެ އެހީގައި އަކުރު ނުވަތަ ފޮންޓުގެ ކުޑަ ބޮޑުމިން ބަދަލު ކޮށްލެވެއެވެ. ފޮންޓް ސައިޒް ބަދަލުކުރާ މިފީޗާގެ ފަސޭހަކަން ފާހަގަވަނީ ބޭނުންވާ ސައިޒް ޓައިޕް ކުރަން ނުޖެހި މިބަޓަންއަށް ފިތާލުމުން އަކުރުތައް ބޮޑުވެ، ކުޑަވާތީވެއެވެ.\nސޫރަތް ކިޔެވުމަށް ބަލާ ސްކްރީނުގައި ހަމައެކަން މުސްހަފްގައި ހުންނަ ގޮތަށް އަރަބިން ކިޔާލެވެއެވެ. ބޭނުންނަމަ ކަނާތް ފަޅީގައި އިންނަ ބަޓަންއަށް ފިތާލުމަށްފަހު ޤުރުއާނުގެ މާނަޔާއި އެކީ ކިޔަވާލެވެއެވެ.\nނައިޓްމޯޑް ނުވަތަ ސްކްރީން އަނދިރިކޮށް ކިޔާލުމަށްވެސް ސޫރަތް ކިޔަވާ ސްކްރީނުގައި ބަޓަންއެއް ލެވިފައިވެއެވެ. އެންމެ ވައަތް ފަޅިއަށް މިސްކްރީނުގައި ދެން އިންނަނީ ފިހުރިސްތައް އަނބުރާ ދިޔުމަށް ބޭނުންކުރާ "ބެކް" ބަޓަންއެވެ.\nސޫރަތްތަށް ކިޔަވާ ސްކްރީނުގައި ހުރުމަށްފަހު ނައިޓްމޯޑަށް ލައިފިނަމަ މުޅި މޮބައިލް އެޕް އެއްކޮށް ނައިޓްމޯޑަށް ބަދަލުވާކަން ފާހަގަކުރެވުނެވެ.\nދެން މިއެޕުގައި އެކުލަވާފައިވާ ފާހަގަ ކުރެވޭ ފީޗާއަކީ އެކި މަޢުލޫމާތު ހޯދުމަށް ލެވިފައިވާ ސްކްރީނެވެ. މިސްކްރީނުގައި ތަރުޖަމާއިން ނުވަތަ ޤުރުއާނުން ހޯދަން ބޭނުންވާ ލަފްޒެއް ޖަހާލުމަށްފަހު އާޔަތްތައް ހޯދާލެވެއެވެ.\nމިސާޗް ބަޓަންގައި ލިޔުމަށް ބައްޓަން ކުރެވިފައިވާ ގޮޅީގައި ލިޔެވެނީ ދިވެހި ކީބޯޑު ބޭނުންކޮށްގެންނެވެ. އޮޓޯއިން އިނގިރޭސި ކީބޯޑުގެ އެހީގައި ލިޔެވޭ ތަކެތި ދިވެއްސައް ބަދަލުވާ ގޮތަށް ފަރުމާކޮށްފައިވާ ގޮޅިއެއް ނޫންކަން ފާހަގަ ކުރެވުނެވެ.\nމިއެޕުގައި އާޔަތްތަކަން ވަކިން ކްލިކް ކޮށްލުމުން ތަފާތު ބަޓަންތަކެއް ދައްކައެވެ. އެއީ އާޔަތެއް އެހެން މީހަކާ ހިއްސާ ކުރުމަށް، އާޔަތް ބުކްމާކް ކުރުމަށް، އާޔަތުގެ ކިޔެވުން އަޑުއަހާލުމަށް ނުވަތަ އާޔަތާ ގުޅޭ އަމިއްލަ ނޯޓެއް ލިޔެލުމަށް އެކުލެވިފައިވާ އިތުރު ބަޓަންތަކެކެވެ.\nނޯޓު ލިޔާ ސްކްރީނުގައި އަމިއްލަ ޓެގްވެސް ހަދައި ސޭވް ކޮށްލެވެއެވެ. މިޓެގަކީ ފަހުން އަމިއްލައަށް ހޯދުމަށް ފަސޭހައަކަށް ބޭނުން ކޮށްލެވޭނެ ފަދަ އެއްޗެކެވެ.\nމިއީ ވަރަށް ފަސޭހަވެގެންދާނެ ބަޓަންތަކެއްކަން ހާމަވިއެވެ. ބުކްމާކް ކުރާ އާޔަތް ދައްކާލަނީ ފުރަތަމަ ސްކްރީން (އަރުޝީފުން) ނެވެ.\nއާޔަތް އަޑު އަހާލުމަށް ކްލިކް ކުރުމުން ޑީފޯލްޓްކޮށް ޤާރީއެއްގެ އަޑުން ކިޔަވާ އަޑު އިވެން ފަށައެވެ. އަދި ކިޔަވާ ޤާރީގެ އަޑު ބަދަލުކުރުމަށް ބޭނުންވާނަމަ ޤާރީގެ ނަމަށް ކްލިކް ކުރުމުން ލިސްޓެއް ދައްކާލައެވެ. މިތަނުން ބޭނުންވާ ޤާރީއެއް އިހްތިޔާރު ކުރެވެއެވެ.\nއާޔަތެއްގެ ފޮޓޯ ހިއްސާ ކުރުމަށް ފިތާލައިފިނަމަ، ފޮންޓުގެ ކުލަޔާއި ފޮޓޯގެ ބެކްގްރައުންޑް ކުލަވެސް އަމިއްލައަށް ބޭނުންވާ ކުލައަކަށް ބަދަލުކޮށްލެވެއެވެ. ހަމަ މިސްކްރީނުން ތަރުޖަމާ އެކަނި، އާޔަތް އެކަނި ނުވަތަ ތަރުޖަމާއާއި އާޔަތް ހިއްސާ ކުރުމަށްވެސް އިހްތިޔާރު ކުރެވެއެވެ.\nޝެއާ ބަޓަންއަށް ފިތާލުމުން ބޭނުންވާ އެޕަކަށް ހިއްސާ ކުރުމަށް އަހާލައެވެ. މިގޮތް ބޭނުން ނުވާނަމަ، ވަގުތުން އިންސްޓަގްރާމް ސްޓޯރީއަށްވެސް އާޔަތް ތަރުޖަމާއާއި އެކީވެސް ހިއްސާ ކުރެވެއެވެ.\nމިއެޕްގެ ފީޗާސްތަކަކީ އެހެން މިފަދަ ދިވެހި އެޕްތަކާއި ވަރަށް ތަފާތު ފަސޭހަ އެޕެއްކަން ފާހަގަވެގެން ދިޔައެވެ.\nއެންމެ ކަމުދިޔައީ މާ ގިނަ ބަޓަންތަކެއް އެއް ސްކްރީނަކުން ފެންނަން ނުހުރެ، އާޔަތްތަކަށް ފިތާލުމުން ނުވަތަ ސްކްރީން ބަދަލުކޮށް މެނޫ އައިޓަމްތައް ނަގާލުމުން އިތުރު ކަންތައްތައް ކުރެވެން ހުންނާތީވެއެވެ. މިއީ ވަރަށް ޔޫޒާ އިންޓަރެކްޓިވް ޑިޒައިނެކެވެ.\nޤުރުއާންއެމްވީ އެޕްގެ ކުރިމަގާއި ބެހޭ ގޮތުން ސުވާލުކުރުމުން ނިހާޒް ބުނީ މި އެޕަކީ އެކި އުމުރުފުރާގެ ދިވެހިން ޤުރުއާން ކިޔަވައި، ތަރުޖަމާ ބަލައި އިތުރަށް ދަސްކުރުމަށް ފަސޭހަ ކުރުމަށްޓަކައި އުފެއްދުނު އެޕެއް ކަމުގައެވެ. އަދި ކުރިއަތް އޮތް ދުވަސްތަކުގައިވެސް އޭނާގެ އުއްމީދަކީ މިބޭނުމުގައި ވީހާވެސް ގިނަ މީހުން މި އެޕް ބޭނުން ކުރުމެވެ.\n✨ Takealook at the new features of the update! ✨\n🎉 Download now on Google Play & App Store:\nGoogle Play:https://t.co/ZWoq8CxZEC pic.twitter.com/MFwFRajWwX\n— QuranMV (@QuranMV) May 5, 2022\nޤުރުއާންއެމްވީ މޮބައިލް އެޕްގެ މެނޫ އައިޓަމްތަކާއި މުޅި ޔޫސާ އިންޓަފޭސް ލޭބަލް ކުރެވިފައިވާނީ ދިވެހި ބަހުންނެވެ. މިއީ ހާއްސަކޮށް ދޮށީ އުމުރުގެ މީހުންނަށް މޮބައިލް އެޕް ނެވިގޭޓް ކުރުމަށް ތައްޔާރު ކުރެވިފައިވާ ގޮތެކެވެ.\nޤުރުއާންއެމްވީ މޮބައިލް އެޕް އެއްކޮށް ތައްޔާރުކޮށް ނެރުމަށް ގާތްގަނޑަކަށް 45 ދުވަސް ހޭދަވެ، ގިނަ މަސައްކަތް ކުރެވިފައިވަނީ މިއަހަރުގެ ރަމަޟާން މަހު ކަމުގައިވެސް އޭނާ ހާމަ ކުރިއެވެ.\nޤުރުއާންއެމްވީ މޮބައިލް އެޕް މިހާރު ގޫގަލް ޕްލޭ ސްޓޯރުންނާއި، އެޕަލް ސްޓޯރުން ހިލޭ ޑައުންލޯޑް ކުރެވޭނެއެވެ.


Makkah ge hurihaa miskih thah maadhamaa aammukoh hulhuvaalanee - vNews.mv\nމިސްކިތްތައް ހުޅުވުމުގެ ތައްޔަރީތައް ކުރިއަށްދަނީ:\nމުޅި ގައުމުން ކާފިއު އުވާލައި، މައްކާގެ މިސްކިތްތައްވެސް މާދަމާ ހުޅުވާލަނީ!\nސައިފް އަޒްހަރު 20 June 2020, 22:59\nމައްކާގެ މިސްކިތްތައް މާދަމާ އާންމުކޮށް ހުޅުވާލަން ސައުދީ އަރަބިއްޔާއިން ނިންމައިފިއެވެ.\nމައްކާގެ މިސްކިތްތައް އަލުން ހުޅުވާލަން ސައުދީ ސަރުކާރުން މި ނިންމީ، ކޮރޯނާވައިރަސް ފެތުރުން ހުއްޓުވުމުގެ ފިޔަވަޅެއްގެ ގޮތުން މިސްކިތްތައް ބަންދުކޮށްފައި ހުންނަތާ ތިންމަސް ފަހުންނެވެ.\nބަލިފެތުރުން ހުއްޓުވަން ސައުދީ އަރަބިއްޔާއިން ވަރަށް ވަރުގަދަ ފިޔަވަޅުތަކެއް އެޅިއެވެ. މައްކާގައިވެސް ފިޔަވަޅުތައް ވަރުގަދަކުރިއެވެ.\nއެހެންނަމަވެސް، ސައުދީ ސަރުކާރުން ހާމަކުރަމުންދާ އަދަދުތަކަށް ބަލާއިރު، ސައުދީ އަރަބިއްޔާގައި ކޮވިޑް-19 ބަލި ދަނީ ހަލުވިކަމާއެކު ފެތުރެމުންނެވެ.\nއެހެން ނަމަވެސް، ސައުދީ ސަރުކާރުގެ މިނިސްޓްރީ އޮފް އިސްލާމިކް އެފެއަރޒްގެ ނިންމުމަކާ ހަވާލާދީ ސައުދީ ގައުމީ ޓީވީ، އަލް-އަޚްބާރިއްޔާއިން ބުނެފައިވަނީ، އާދީއްތަ ދުވަހުން ފެށިގެން މައްކާގެ މިސްކިތްތައް އާންމުކޮށް ހުޅުވާލަން ނިންމާފައިވާ ކަމަށެވެ.\nއެގޮތުން، މައްކާގެ 1،500 މިސްކިތް މާދަމާ ހުޅުވަން ހަމަޖެހިފައިވާ ކަމަށް އަލް-އަޚްބާރިއްޔާއިން ބުނެފައި ވެއެވެ.\nމިސްކިތްތައް މާދަން ހުޅުވާލަން ހަމަޖެހިވާތީ، މިސްކިތްތަކާއި، މިސްކިތްތަކުގެ ކާޕެޓްތައް ޑިސްއިންފެކްޓްކުރުމުގެ މަސައްކަތްތަކާއި، ނަދާމަށް އަންނަ މީހުންނަށް މަރްހަބާ ކިއުމަށް މިސްކިތްތަކުން ވަމުންދާ ތައްޔާރީތަކުގެ މަންޒަރުތައްވެސް ޓީވީން ދުރަށް ދައްކާފައި ވެއެވެ.\nމައްކާ ފިޔަވައި، ސައުދީ އަރަބިއްޔާގެ އެހެން ހުރިހާ ރަށެއްގެ 90،000 އަށްވުރެ ގިނަ މިސްކިތްތައް މިދިޔަ މެއިމަހުގެ ފަހުކޮޅުވަނީ އާންމުކޮށް ހުޅުވާލާފައެވެ. މިސްކިތްތައް ހުޅުވާލީ، އިޖުތިމާއީ ގައިދުރުކަމަށާއި، ސިއްހީ ރައްކާތެރިކަމަށް ވަރަށް ހަރުކަށި އުސޫލުތަކަކާ އެކުގައެވެ.\nސައުދީ އަރަބިއްޔާއަކީ ގަލްފްގެ އަރަބި ގައުމުތަކުގެ ތެރެއިން ބަލީގެ ހާލަތު އެންމެ ގޯސްވެފައިވާ ގައުމެވެ. އެގައުމުން މިހާތަނަށް 150،000 އަށްވުރެ ގިނަމީހުން ކޮވިޑް-19 އަށް ޕޮޒިޓިވް ވެފައިވާއިރު، ބަލީގައި 1،200 މީހުން މަރުވެފައި ވެއެވެ.\nބަލީގެ ހާލަތު ގޯސްވަމުން ދިޔަނަމަވެސް، ބަލި ފެތުރުން ހުއްޓުވުމުގެ ގޮތުން މުޅި ގައުމުގައި އިޢްލާންކޮށްފައިވާ ކާފިއު އުވާލައި، ވިޔަފާރިތަކާ ދެކޮޅަށް އަޅާފައިވާ ފިޔަވަޅުތައްވެސް މާދަމާއިން ފެށިގެން އުވާލަން ސައުދީ ސަރުކާރުންވަނީ ނިންމާފައެވެ.\nއެހެން ނަމަވެސް، އުމްރާގެ އަޅުކަމާއި، ހައްޖުގެ އަޅުކަމާއި، ބައިނަލްއަގްވާމީ ދަތުރުފަތުރާއި، 50 އަށްވުރެ ގިނަމީހުން އެއްތަންވުން މަނާކޮށްފައި އޮތް އޮތުން ދެމިއޮންނާނޭ ކަމަށް، ސައުދީ ސަރުކާރުގެ ދާޚިލީ ވުޒާރާގެ މަސްދަރުތަކުން ހާމަކުރެއެވެ.\nކުރިއަށްއޮތް ޖުލައިމަހުގެ ފަހުކޮޅަކީ މިއަހަރުގެ ހައްޖުމޫސުން ދިމާވާ ދުވަސްވަރެވެ. އެހެން ނަމަވެސް، ހައްޖުގެ އަޅުކަމާމެދު ސައުދީ އަރަބިއްޔާއިން އަދި ގޮތެއް ނިންމާފައެއް ނުވެއެވެ.\nހައްޖުގެ އަޅުކަމާއިގެން ކުރިއަށްދާނީތޯ ނުވަތަ ކެންސަލް ކުރާނީތޯ، ސައުދީ ކަމާބެހޭ ފަރާތްތަކުން ވަރަށް އަވަހަށް ރަސްމީގޮތުން ގޮތެއް ނިންމާނެކަމަށް ޚަބަރުތައް ބުނެއެވެ.


SunOnline: Fandiyaaru Ghanee vaki kurumun husvi magaamah kurimathilaan hulhuvaalaifi\nފަނޑިޔާރު ޣަނީ ވަކިކުރުމުން ހުސްވި މަގާމަށް ކުރިމަތިލާން ހުޅުވާލައިފި\nޝަފްނާ ހުސައިން 12 Dec 2019, 10:15\nސުޕްރީމް ކޯޓުގެ ފަނޑިޔާރުކަމުން، އަބްދުލްޣަނީ މުހައްމަދު ވަކިކުރުމާ ގުޅިގެން، ސުޕްރީމް ކޯޓުގެ ބެންޗުން ހުސްވެފައިވާ މަގާމަށް ކުރިމަތިލާން ހުޅުވާލައިފި އެވެ.\nފަނޑިޔާރު އަބްދުލްޣަނީއާ ގުޅޭ ގޮތުން ޖުޑިޝަލް ސާވިސް ކޮމިޝަން (ޖޭއެސްސީ) އިން ބެލި މައްސަލަތަކަށް ފަހު އޭނަ ފަނޑިޔާރުކަމުން ވަކިކުރުމަށް ރައްޔިތުންގެ މަޖިލީހަށް ހުށަހެޅުމުން މަޖިލީހުގެ 64 މެންބަރުން ވޯޓާއެކު ޣަނީ ވަނީ ފަނޑިޔާރުކަމުން ވަކިކޮށްފަ އެވެ.\nޣަނީ ފަނޑިޔާރުކަމުން ވަކިކުރީ މިދިޔަ ހަފުތާގެ ބުދަ ދުވަހު އެވެ.\nއެހެންކަމުން އެ މަގާމަށް ކުރިމަތިލާން ޖޭއެސްސީން މިއަދު ވަނީ އިއުލާނުކޮށްފަ އެވެ.\nޖޭއެސްސީން ކުރި އިއުލާނުގައި ބުނެފައި ވަނީ ފަނޑިޔާރުކަމަށް ކުރިމަތިލާ މީހަކީ ސުންނަތް ޖަމާއަތުގެ މުސްލިމަކަށް ވާންޖެހޭނެ ކަމަށާއި އަދި ގާނޫނު އަސާސީ ނުވަތަ ގާނޫނެއްގެ ދަށުން އިންތިހާބީ މަގާމެއް ނުވަތަ ސިޔާސީ މަގާމެއް ފުރާ މީހަކަށް ވެގެން ނުވާނެ ކަމަށެވެ. އަދި ސިޔާސީ ޕާޓީއެއްގެ މެމްބަރަކަށް ނުވަތަ ޕާޓީއެއްގައި ހަރަކާތްތެރިވާ މީހަކަށް ވެގެން ނުވާނެކަމަށް ވެސް އިއުލާނުގައިވެ އެވެ.\nމީގެ އިތުރުން ހައްދެއް ކަނޑައެޅިފައިވާ ކުށެއް، ހިޔާނާތުގެ ކުށެއް ނުވަތަ ރިޝްވަތުގެ ކުށެއް ކުރިކަން ޝަރީއަތަށް ސާބިތުވެފައި އޮވެގެން ނުވާނެ ކަމަށާއި ގާނޫނުލްއުގޫބާތުގެ ދަށުން ކުށެއް ކުރިކަމަށް، ނުވަތަ އެއްވެސް ބާވަތެއްގެ ބަދުއަހުލާގީ އަމަލެއް ހިންގިކަމަށް، ނުވަތަ ޓެރަރިޒަމްގެ އަމަލެއް ކުރިކަމަށް ހުކުމްކުރެވި އެ ހުކުމް ވޭތުވެ ދިޔަ ހަތް އަހަރުގެ ތެރޭގައި ތަންފީޒުކޮށްފައިވާ މީހަކަށް ވެގެން ނުވާނެ ކަމަށް ވެސް އިއުލާނުގައިވެ އެވެ. އަދި ސާބިތު ދަރަންޏެއް އޮތް މީހެއް ނަމަ ހުކުމާ އެއްގޮތަށް ދަރަނި އަދާކުރާ މީހަކަށް ވާންޖެހޭ ކަމަށްވެ އެވެ.\nފަނޑިޔާރުކަމަށް ކުރިމަތިލާ މީހަކީ އުމުރުން 30 އަހަރު ވެފައިވާ މީހަކަށް ވާންޖެހޭ ކަމަށާއި، އިސްލާމީ ޝަރީއާ ނުވަތަ ގާނޫނު ނުވަތަ ގާނޫނާއި އިސްލާމީ ޝަރީއާގެ ރޮނގުން ފުރަތަމަ ޑިގްރީ ހާސިލުކޮށްފައިވާ މީހަކަށް ވާންޖެހޭ ކަމަށް އިއުލާނުގައިވެ އެވެ. އަދި ފަނޑިޔާރުކަމުގައި ނުވަތަ ގާނޫނީ ވަކީލުކަން ކުރުމުގައި ނުވަތަ ދެކަމުގައި ވެސް މަދުވެގެން ހަތް އަހަރު ދުވަހުގެ ތަޖުރިބާހުރި މީހަކަށްވެސް ވާންޖެހެ އެވެ.\nސުޕްރީމް ކޯޓުގައި ހުސްވެފައިވާ މަގާމަށް ކުރިމަތިލުމަށް ޖޭއެސްސީން ދީފައިވާ ސުންގަޑިއަކީ 17 ޑިސެމްބަރު 2019 ވާ އަންގާރަ ދުވަހުގެ މެންދުރު 12:00 އެވެ.\nހަތް ފަނޑިޔާރުންގެ މައްޗަށް އެކުލެވޭ ދިވެހިރާއްޖޭގެ ސުޕްރީމްކޯޓުގައި މިވަގުތު ތިއްބެވީ ފަސް ފަނޑިޔާރުންނެވެ. އެއީ އުއްތަމަ ފަނޑިޔާރު މުއުތަސިމް އަދުނާން އާއި ފަނޑިޔާރު ހުސްނުއްސުއޫދާއި ފަނޑިޔާރު ޑރ. އަޒްމިރަލްޑާ ޒާހިރާއި ފަނޑިޔާރު އާއިޝާ ޝުޖޫން މުހައްމަދާއި ފަނޑިޔާރު މަހާޒް އަލީ ޒާހިރު އެވެ.\nއެކި އެލާޓު ލެވެލްތަކުގައި ކޯޓުތަކުން އަމަލު ކުރަންވީ ގޮތް